
VEIKĖJAI 


MILANO HERCOGAS 

SILVIJA, jo duktė, Valentino mylimoji 
TURIJAS, kvailas Silvijos garbintojas 
EGLAMŪRAS, Silvijos pabėgimo bendrininkas 


PROTĖJAS AS du veroniečiai 
DŽULIJA, Protėjo mylimoji, vėliau persirengusi pažu Sebas- 
tijonu 


ANTONIJUS, Protėjo tėvas 
LIUČETA, Džulijos kambarinė 
SPYDAS, Valentino tarnas 
LANSAS, Protėjo tarnas 
PANTINAS, Antonijaus tarnas 
Viešbučio šeimininkas Milane 
Plėšikai 

Tarnai 

Muzikantai 


Veiksmas vyksta Veronoje, Milane ir miške 

PIRMAS VEIKSMAS 


I scena 


Aikštė Veronoje 
Įeina Valentinas ir Protėjas 


VALENTINAS 
Protėjau, neįkalbinėk manęs; 
Namisėdų jaunų pasensta protas. 
Tave pačiam jaunystės gražume 
Prie mylimosios žvilgsnių meilė riša. 
Antraip pakviesčiau vykti su manim 
Ir stebuklus kitų kraštų išvysti, 
Užuot namie be tikslo slampinėjus 
Ir leidus vėjais dieną po dienos. 
Bet jeigu myli, būk laimingas čia, 
Kaip būsiu aš, pamilęs nejučia. 
PROTĖJAS 
Tai išvyksti? Sudie, mielasis drauge! 
Jei tu kelionėj kartais kur aptiktum 
Įstabią retenybę, neužmiršk 
Džiaugsmu pasidalinti su manim. 
O jei pavojaus valanda užklups — 
Nors nemanau, kad taip galėtų būti, — 
Nelaimę patikėki mano maldai, 
Nes už tave aš melsiuos dieną naktį. 


VALENTINAS 
Iš meilės knygos man maldas skaitysi? 


DU VERONIEČIAI 8 


PROTĖJAS . 

Sėkmės tau melsiu iš mieliausios knygos. 
VALENTINAS 

Iš tos lėkštosios apie gilią meilę, 

Kaip Helespontą perplaukė Leandras.! 
PROTĖJAS 

Knyga gili, o dar gilesnė meilė, 

Iki aulų jis buvo jon įklimpęs. 
VALENTINAS 

Tu Helesponto perplaukęs nesi, 
O meilėn įklimpai kaip bato aulas. 
PROTĖJAS 

Jei aš kaip aulas, tu tada kaip padas. 
VALENTINAS 

Greičiau tu pats po jos padu. 
PROTĖJAS | 

Kur? Kur? 

VALENTINAS 

Toj meilėj, kur maldavimais perki 

Vien panieką, atodūsiais — šaltumą, 

O nepastovų, trumpalaikį džiaugsmą — 

Ilgom, bemiegėm, varganom naktim, 

Kur laimė baigias nesėkme skaudžia, 

O nesėkmė kančias didžiausias žada. 

Ar protą išmainei tu į kvailumą, 

Ar, sukvailiojus, protas taip suglumo? 
PROTĖJAS 

Įrodyt nori, kad esu kvailys? 
VALENTINAS 

Netrukus pats įrodysi, manau. 
PROTĖJAS 

Ne aš, o meilė kliūva tau, žinau, 

VALENTINAS 

Tu meilei kaip valdovui paklusai. 

Jei į vergiją kvailio pakliuvai, 

Tau nederėtų dėtis išmintingam. 
PROTĖJAS 

Kaip pumpurą švelniausią kirmėlė, 

Taip meilės amaras šviesiausią protą 

Dažnai apninka, sako mums išminčiai. 
VALENTINAS 

Ir sakoma: kaip pumpurą ankstyvą 

Sugraužia kirmėlė prieš jam pražystant, 

Taip ardo meilė jauną, gležną protą, 

Kuris kvailėja dar neišsiskleidęs, 

Prarasdamas pavasario šviežumą 

Ir ateities žadėtuosius vaisius. 

Bet kam gi čia gaištu su patarimais, 

Kai tu kvailajam geismui pasidavęs? 

Taigi sudie! Prie laivo tėvas laukia, 

Atėjęs išlydėt manęs kelionėn.ž 
PROTĖJAS 

Ir aš tave lydėsiu, Valentinai. 
VALENTINAS 

Protėjau mielas, skirkimės dabar. 

O Milane laiškų tavųjų lauksiu. 

Rašyk man apie tai, kaip sekas meilėj, 

Kaip giminaičiai ir draugai gyvena. 

Aš irgi tau pasižadu rašyti. 
PROTĖJAS 

Visokeriopos laimės Milane! 

VALENTINAS 
O tau sėkmės linkiu namuos. Lik sveikas| 


(Išeina) 


PROTĖJAS 
Jis vaikosi šlovės, o aš vien meilės. 
Jis dėl šlovės draugus, o aš save, 
Draugus ir viską pamirštu dėl meilės. 
O Džulija, tu permainei mane! 
Apleidau mokslą, niekas nebemiela, 
Nepaisau patarimų išmintingų, 
Aptemo protas ir širdis aptingo. 


Įeina Spydas 


SPYDAS 

Sinjore, ar nematėt mano pono? 
PROTĖJAS 

Ką tik mačiau. Į uostą nuskubėjo. 
SPYDAS 

Kertu lažybų — laivas jau išplaukęs, 

O aš likau kaip avinas krante. 
PROTĖJAS 

Taip, neprižiūrimi piemens, dažnai 

Nuklysta nežinia kur avinai. 
SPYDAS 

Norite pasakyti, kad mano šeimininkas yra pie- 
muo, o aš avinas? 
PROTĖJAS 

Taip. 

SPYDAS 

Tada mano ragai yra jo ragai. Svetimų nesisavinu. 
PROTĖJAS 

Kvailas atsakymas, puikiai derantis avinui. 
SPYDAS 

Tai ir vėl, pasirodo, aš avinas? 
PROTĖJAS 

Be abejo. O tavo šeimininkas — piemuo. 
SPYDAS 

Aš tuoj įrodysiu, kad tai netiesa. 
PROTĖJAS 

O aš pasistengsiu įrodyti, kad tiesa. 
SPYDAS | 

Piemuo ieško avino, o ne avinas piemens. Taip 
ir aš ieškau savo šeimininko, o jisai manęs neieško. 
Todėl aš ne avinas. 
PROTĖJAS 

Avinas, ieškodamas pašaro, seka paskui piemenį, 
o piemuo, ieškodamas maisto, neina paskui aviną. 
Tu, masinamas algos, seki paskui šeimininką, o jis 
neina paskui tave, masinamas pinigų. Todėl tu esi 
avinas. 
SPYDAS 


Dar vienas toks įrodymas, ir aš sušuksiu: „„Be-e-e!“ 
PROTĖJAS 

Bet klausyk, ar tu perdavei mano laišką Džulijai? 
SPYDAS 

Taip, sinjore. Aš, paklydusi avelė, perdaviau jū- 
sų laišką jai, paslydusiai avelei, ir jinai, apsimetusi. 
avele, niekuo neatsilygino už mano paslaugą. 

PROTĖJAS 

Čia per maža ganykla tokiam avių būriui. 
SPYDAS | 

Jei pievoj trūksta vietos, jums būtų geriausia nu- 
smeigti savo avelę. 
PROTĖJAS 

Ne ten suki; man daug geriau, kai tokius avinus į 
aptvarą suvaro. 
SPYDAS 

Svaro? Bet, sinjore, už laiško nunešimą man už- 
teks mažiau kaip svaro. 
PROTĖJAS 

Tu sumaišei, aš sakiau ne „svaro“, o kad avinus 
už tvoros suvaro. 
SPYDAS 

Vietoj svaro tvora? Kalkit mietą prie mieto, 

Dėl jų nenuneš niekas laiško į vietą. 
PROTĖJAS 

Bet ką gi ji pasakė? 


Spydas linkteli 


Linktelėjo? 
SPYDAS 
Mhm. 


PROTĖJAS 
Linktelėjo. .. Mhm... Mėmė! 


SPYDAS 
Jūs apsirikote, sinjore. Jinai tikrai linktelėjo. O 

jūs klausiate manęs, ar ji tikrai linktelėjo, ir aš sa- 
kau: „Mhm.“ 
PROTĖJAS 

O viską sudėjus, išeina, kad tu mėmė. 
SPYDAS 

Jei jau viską sudėjote, tai ir pasiimkit sau už 
varpą. | 
PROTĖJAS 

Ne, ne, tai priklauso tau už laiško nunešimą. 
SPYDAS 

Matau, kad jūs man būsit nelengva našta. 
PROTĖJAS 

Meldžiamasis, apie kokią naštą tu kalbi? 
SPYDAS 

Taigi, sinjore, apie jūsų laišką, kuo tvarkingiau- 
siai pristatytą. O už mano vargą man teatlyginta 
žodžiu ,„mėmė“. 
PROTĖJAS 

Velniai rautų, tu tikrai turi greitą nuovoką! 
SPYDAS 

Bet ji neįstengia pavyti jūsų lėtos piniginės. 
PROTĖJAS 

Gerai, gerai. O dabar klok man visą tiesą: ką ji- 
nai sakė? 
SPYDAS 

Tada jūs klokite savo piniginę; jūs man — aš 
jums. 
PROTĖJAS 

Štai, sinjore, paimk už savo vargą. (Duoda Spydui 
pinigus) Ką jinai sakė? 

SPYDAS 

Iš tikro, sinjore, kažin ar jums pavyks ją lai- 
mėti. 
PROTĖJAS 

Kaip tu sugebėjai tiek daug iš jos išgauti? 
SPYDAS , 

Sinjore, aš nesugebėjau nieko iš jos gauti, nė su- 
dilusio skatiko už tai, kad pristačiau jūsų laišką. Ka- 
dangi ji buvo tokia kieta man, atnešusiam jūsų min- 
tis, bijau, kad ir pačios mintys jos nesuminkštins. Ne- 
dovanokite jai nieko, tik deimantus, nes ji kieta 
kaip plienas. 

PROTĖJAS 

Ką jinai sakė? Nieko? 
SPYDAS 

Net nepasakė: „Čia tau už vargą." Įvertindamas 
jūsų dosnumą, dėkoju už skatiką, kurį man davėte. 
Nuo šiol savo laiškus nešiokite pats. Einu, perduosiu 
jūsų sveikinimą savo šeimininkui. 

PROTĖJAS 

Eik, eik, nuo sudužimo gelbėk laivą, 

Kuriam nelemta skęsti su tavim, 

Nes kartuvių seniai tu nusipelnęs. 


Spydas išeina 
Reikės geresnį pasiuntinį rasti. 


Bijau, kad laišką Džulija paniekins, 
Nes niekam tikęs tas laiškanešys. 

II scena 


Džulijos namų sodas 
Įeina Džulija ir Liučeta 


DŽULIJA 
Sakyk, Liučeta — mes dabar jau vienos, — 
Ar tu patarsi man įsimylėti? 
LIUČETA ` 
O taip, tačiau netyčia nepaslyskit. 
DŽULIJA - 
Iš viso pulko tų puikių sinjorų, 
Kurie kasdien svečiuojasi čionai, 
Kaip tau atrodo, kas verčiausias meilės? 


LIUČETA 

Išvardinkit visus, o aš nuspręsiu, 

Kiek paprastas išmanymas man leis. 
DŽULIJA 

Sakyk, kaip tau gražuolis Eglamūras? * 
LIUČETA 

Grakštus, žavus, ir iškalba gera, 

Bet jums, be abejonės, ne pora. 
DŽULIJA 

Kaip vertini Merkacijų turtingą? 
LIUČETA 

Nors ir turtuolis, man jis nepatinka. 


DŽULIJA 
O gal patinka tau švelnus Protėjas? 

LIUČETA 

O viešpatie, plepu kaip išprotėjus! 
DŽULIJA 

Kodėl jo vardas taip jausmus sukėlė? 
LIUČETA 

Atleiskite, bet širdį man sugėlė 

Vien pagalvojus, kad tokia menkystė 

Kaip aš kilmingus vyrus peikti drįsta. 
DŽULIJA 

Supeikus juos, Protėją imsi liaupsint? 
LIUČETA 

Kiti geri, bet jis tikrai geriausias. 
DŽULIJA 

Įrodyk man. 
LIUČETA 

Vien moteriškai tegaliu įrodyt: 

Geriausias jis todėl, kad toks yra. 
DŽULIJA 

Tad jam turėtų mano meilė tekti? 
LIUČETA 

Kitaip švaistysit vėjais, kol užteks. 
DŽULIJA — 

Bet iš visų jis man mažiausiai rūpi. 
LIUČETA 

Bet iš visų jis jus labiausiai myli. 
DŽULIJA 

Jei vyras tyli, meilė jo silpna. 
LIUČETA 

Kaitriausiai dega paslėpta liepsna. 

DŽULIJA 
Kokia ten meilė, jeigu ją nutyli. 
LIUČETA 


Kas meile girias, tas mažiausiai myli. 


DŽULIJA 

Norėčiau jo ketinimus žinoti. 
LIUČETA 

Tai malonėkit perskaityti laišką. 


(Paduoda jai laišką) g 


DŽULIJA 
(Skaito) 


Jis Džulijai. Nuo ko? 
LIUČETA 

Parodys turinys. 
DŽULIJA 

Kas davė tau, sakyk? 
LIUČETA 

Tą laišką nešė jums, Protėjo siųstas, 

Sinjoro Valentino tarnas Spydas. 

Atleiskit man, kad aš, jo paprašyta, 

Drįsau priimti laišką, jums rašytą. 
DŽULIJA 

Garbe prisiekiu, sąvadauji puikiai! 

Drįsti įžūlų rašinį priimti, 


Rengt sąmokslą prieš mano nekaltybę? 


Tarnyba tokia galima didžiuotis, 
Ir tu ją tinkamiausiai atlieki. 


DU VERONIEČIAI - 18 


Imk laišką ir atgal jį sugrąžink, 

Arba pati negrįžki pas mane. 
LIUČETA 

Gynėją meilės dera girt, ne peikti. 
DŽULIJA 

Išeik! 
LIUČETA 

Gerai, jums pamąstyti reiktų. 


(Išeina) 


DŽULIJA 
Geriau jau būčiau perskaičiusi laišką. 
Dabar man gėda šaukt ją atgalios, 
Išbarus, vėlei nusižengti skatint. 
Bet ji tikra kvailė, jei man, merginai, 
Įbrukt per jėgą laiško nemokėjo. 
Merginos iš kuklumo sako „ne“, 
Kad gundytojas „taip“ išgauti stengtųs. 
Fe, fe, kokia kvaila, aikštinga meilė! 
Kaip kūdikis irzlus: čia drasko auklę, 
Čia nuolankiai prie lūpų rykštę kelia. 
Kaip šiurkščiai aš vijau šalin Liučetą, 
O kaip labai norėjau, kad ji neitų! 
Kaip stengiausi piktai suraukti kaktą, 
Kada širdis šypsojosi iš džiaugsmo! 
Nubausdama save, Liučetą kviesiu 
Ir kvailystes prašysiu man atleisti. 
Liučeta! 


Įeina Liučeta 

LIUČETA 
Kuo galiu jums patarnauti? 

DŽULIJA 

Ne metas dar pietaut? 
LIUČETA 

Jei būtų metas, 
Jūs alkį numalšintumėt mėsa, 
Tarnaitės krimst nereiktų. 


(Ji numeta ir pakelia laišką) 


DŽULIJA 

Sakyk man, ką taip vogčiomis pakėlei? 
LIUČETA 

Nekėliau nieko. 
DŽULIJA 

Kam tada lenkeisi? 

LIUČETA . 

Toks popierius išsprūdo, tai pakėliau. 
DŽULIJA 

Tą popierių tu vadini nieku? 
LIUČETA 

Nes nieko nėr jame, kas man rūpėtų. 
DŽULIJA 

Palik ramybėj,— tepaims, kam rūpi. 
LIUČETA 

Kam rūpi, tas ramybėj nepaliks, 

Jei tik teisingai turinį supras. 
DŽULIJA 

Tau mylimasis laišką sueiliavo? 

LIUČETA 

Kad aš dainuot galėčiau pagal gaidą, 

Kurią, sinjora, jūs parinkt mokėsit. 
DŽULIJA 

Tokių niekų visai nė rinkt nereikia; 

Dainuok geriausiai pagal „Meilės šviesą".* 
LIUČETA 

Per sunkios eilės tokiai lengvai gaidai. 
DŽULIJA 

Per sunkios? Gal akmuo tenai įdėtas? 
LIUČETA 

Tik jums dainuojant jos gražiai skambėtų. 
DŽULIJA 

Kodėl ne tau? 
LIUČETA 

Aš taip aukštai nemoku. 


DŽULIJA 
Duok man tą dainą. O, koks mielas braižas! 


(Bando paimti laišką, bet Liučeta neduoda) 


LIUČETA 
Tą pačią gaidą ir toliau laikykit, 
Tada išeis. Bet man ji nepatinka. 


Džulija paima laišką 
DŽULIJA 
Tikrai? 


LIUČETA 
O taip, per daug aukštai pradėjot. 


PIRMAS VĖIKŠMASŠ. Antta scėna 


DŽULIJA 

Tu įžūli. 
LIUČETA 

Jau imat per žemai. 

Toks nukrypimas sąskambį suardo, 

Nes per šiurkštus. Čia tenoro dar trūksta. 
DŽULIJA 

Nustelbia jį rėksmingas tavo bosas. 
LIUČETA 

Protėjui boso vietą palaikau. 
DŽULIJA | 

Užteks! Įgriso tavo plepalai. 

Mes šias derybas baigsime va taip. 


(Sudrasko laišką) 


Išeik greičiau, tegu tos skiautės guli, 

Ir nebandyk jų rankiot, nes supyksiu. 
LIUČETA | 

Puikuoja, o žinau, kaip jai patiktų 

Supykti vėl ant kito tokio laiško. 


(Išeina) 


DŽULIJA 
O, kad ant šito būčiau taip supykus! 
Kam, bjaurios rankos, draskėt meilės žodį! 
Jūs, plėšrios vapsvos, žudote bites 
Ir mintat tokiu saldžiu jų medum! 
Dabar kiekvieną skiautę išbučiuosiu. 

Štai rašo: „Mielai Džulijai."“ Nemielai! 
Atkeršydama jos nedėkingumui, 
Bloškiu šį vardą ant aštraus akmens, 
Su panieka trypiu jos išdidumą. 

Štai rašo: „Meilės sužeistas Protėjas.“ 
O sužeistasai varde! Tarsi guolis 
Priglaus tave dabar mana krūtinė. 
Aš bučiniais išgydysiu tave. 

Bet kurgi dar Protėjo vardas buvo? 
Gerasis vėjau, nenupūsk nė raidės, 
Kol paraidžiui visus žodžius sudėsiu. 
O mano vardą neški, vėjo gūsi, 

Ant .kabančios baisios, aštrios uolos 
Ir svieski į putojančias bangas! 

Štai čia jo vardas dukart paminėtas: 
„Mylįs Protėjas, kenčiantis Protėjas, 
Mieliausiai Džulijai.“ O tą nuplėšiu. 
Nors ne, paliksiu. Kaip gražiai į porą 
Jis mano vardą jungia su savuoju! 
Sulenksiu taip, kad gultų viens ant kito — 
Bučiuokitės, apsikabinkit, siauskit. 


"Įeina Liučeta 


LIUČETA 

Sinjora, 

Pietauti laikas, jūsų laukia tėvas. 
DŽULIJA 

Gerai, einu. 
LIUČETA 

Tuos popierius kaip įkalčius paliksit? 

DŽULIJA 
Surink pati, jei tau labai jie kliūva. 
LIUČETA 
Jau kliuvo man, kai jums įteikt norėjau. 
Bet čia jų nepaliksiu, gali peršalt. 


(Renka laiško skiautes) 


DŽULIJA 

Matau, kad negali be jų gyventi. 
LIUČETA 

Jūs galite matyti, ką tik norit. 

Ir aš matau, nors manot, kad akla. 
DŽULIJA 

Eime, eime! Kiek čia gali stovėti? 


(Išeina) 


III scena 


Verona. Antonijaus namai 
Įeina Antonijus ir Pantinas 


ANTONIJUS 
Sakyk, Pantinai, ką ten vienuolyne 
Tau mano brolis taip rimtai šnekėjo? 
PANTINAS 
Apie Protėją, savąjį sūnėną. 

ANTONIJUS 
Ir ką jis sakė? 
PANTINAS 
Vien tiktai stebėjos, 
Kad leidžiate jam laiką gaišt namie, 
Kada kiti, daug prastesnės kilmės, 
Šlovės pelnyti siunčia savo sūnus. 
Į karą vienus, laimės išbandyti, 
Kitus — atrast nežinomų salų, 
Trečius — į universitetą, mokslo. 
Jo nuomone, Protėjas pasiruošęs 
Visus minėtus bandymus pakelti. 
Man pavesta primygtinai prašyti, 
Kad jam namie neleistumėte likti. 
Kitaip Protėjas visą amžių graušis, 
Nė karto jaunumėj nepakeliavęs. 
ANTONIJUS 
Tau nereikės primygtinai prašyti. 
Jau mėnuo, kai mane mintis kankina, 
Kad niekams čia sūnus eikvoja laiką, 
Kad jį išlavint tik pasaulis gali, ` 
Kurs tikrą vyrą grūdina ir moko. 
Nes patirtis įgyjama per darbą, 
O laikas ją nugludina kaip reikiant. 
Sakyk, kur man geriausia jį pasiųsti? 
PANTINAS 
Tikriausiai jūsų malonybė žino, 
Kad jo jaunasis draugas, Valentinas, 
Gyvena Milane, valdovo- rūmuos. 
ANTONIJUS 
Gerai žinau. 

PANTINAS 
Manau, ir jį reikėtų ten pasiųsti, 
Kad riterių varžybose lavėtų, 
Pašnekesiuos didikų dalyvautų; 
Tegu išmoksta tų visų gudrybių, 
Kurios. jo amžiui ir jo kilmei dera. 
ANTONIJUS 
Patinka man tavasis patarimas, 
O kad suprastum, kaip labai patinka, 
Nedelsdamas aš juo pasinaudosiu! 
Protėją tuoj, pačia pirmąja proga 
Pasiųsiu tiesiai į valdovo rūmus. 
PANTINAS 
Rytoj, drįstu priminti, don Alfonsas 
Ir dar keli kilmingieji sinjorai 
Valdovo į Milaną sveikint vyksta 
Ir jam savąsias paslaugas pasiūlyt. 
ANTONIJUS 
Puiku, su jais pasiųsiu ir Protėją. 


Įeina Protėjas, skaitydamas laišką 


Pačiu laiku! Jam viską pasakysiu. 
PROTĖJAS (į šalį) 


Šventi, nuostabūs, švelnūs meilės žodžiai! 


Štai jos ranka, širdies pasiuntinė. 

„ Štai meilės priesaika tarytum laidas. 
O, kad tėvai pritartų mūsų meilei, 
Kad sutikimo antspaudą uždėtų! 

O dangiškoji Džulija! 
ANTONIJUS 
Sakyk, kieno ten. laišką tu skaitai? . 

PROTĖJAS 

Čia Valentinas, jūsų malonybe, 

Man siunčia porą žodžių iš Milano, 

O laišką atgabeno mūsų draugas. 
ANTONIJUS 

Duok pažiūrėti, kokios ten naujienos. 
PROTĖJAS 

Nėra jokių naujienų, mano tėve. 

Jis rašo, kad laimingai ten gyvena, 

Kad jam valdovas rodo palankumą, 

Ir į Milaną atvažiuoti kviečia. 
ANTONIJUS 

O kaip tau jo pasiūlymas patinka? 
PROTĖJAS 

Aš visada klausau tik jūsų žodžio 

Ir nesivadovauju draugo norais. 
ANTONIJUS 

Jo norai atitinka mano valią. 

Nesistebėk, kad taip staiga nusprendžiau, 

Nes jeigu noriu — noriu, ir gana. 

Pasekęs Valentino pėdomis, 

Turi valdovo rūmuos pagyventi. 

O pinigų tau skirsiu lygiai tiek, 

Kiek gauna Valentinas iš draugų. 

Rytoj būk pasirengęs iškeliauti. 

Neprieštarauk, aš nuosprendžio nekeisiu. 
PROTĖJAS 

Sinjore, aš taip greit nesusiruošiu. 

Prašau jus atidėti dienai kitai. 
ANTONIJUS 

Jei ko prireiks, tau įkandin pasiųsim. 

Gana kalbų; rytoj turi išvykti. 

O tu, Pantinai, eik drauge su juo, 
Padėk jam ruoštis. 


Antonijus ir Pantinas išeina 


PROTĖJAS 
Aš bėgau nuo liepsnos, kad nesudegčiau, 
Tačiau į jūrą puolęs paskendau. 
Parodyt laišką Džulijos bijojau, 
Kad tėvas mano meilės nepasmerktų, 
Bet savo bailumu daviau jam progą 
Nubausti mūsų meilę dar labiau. 
O, kaip man meilės rytas panašus 
Į spindesį balandžio nepatvarų... 
Vos saulės skaistumu pasigrožėjai, 
Tuoj vėjas juodus debesis atvaro. 


Įeina Pantinas 


PANTINAS 
Greičiau, sinjore, jūsų tėvas rūstaus. 
Jis nori jus išleist, todėl eime. 
PROTĖJAS 
Mana širdis įsakymui paklūsta, 
Nors šimtą kartų sako tyliai „ne“. 


Abu išeina 

I scena 


Milanas, hercogo rūmai. 
Įeina Valentinas ir Spydas 


SPYDAS 

Sinjore, jūsų pirštinė. 
VALENTINAS 

Aš nebuvau pametęs. 

SPYDAS 

Aš ir sakau, kad jūs praėjot nepamatęs. 
VALENTINAS 

Parodyk. Mano, žvilgsnį mest pakanka, — 

Tas daiktas puošė dieviškąją ranką. 

Ak Silvija, Silvija! 
SPYDAS 

Sinjora Silvija! Sinjora Silvija! 
VALENTINAS 

Ei tu, ką darai? 
SPYDAS 

Jinai toli ir neišgirs, sinjore. 
VALENTINAS 

Bet, sinjore, kas tau liepė ją šaukti? 
SPYDAS 

Jūsų malonybė, jeigu tik man nepasigirdo. 
VALENTINAS 

Tu, kaip visada, paankstini. 
SPYDAS 


Bet dar neseniai mane barėte už vėlavimą. 

VALENTINAS 

Eik tu žinai kur! Bet sakyk, meldžiamasis, ar pa- 
žįsti sinjorą Silviją? 
SPYDAS | 

Tą, kurią jūsų malonybė įsimylėjęs? 
VALENTINAS 

O iš ko sprendi, kad aš įsimylėjęs? 
SPYDAS 

Taigi iš ypatingų žymių. Pirmiausia jūs išmoko- 
te, panašiai kaip sinjoras Protėjas, stovėti susidėjęs 
ant krūtinės rankas kaip melancholikas; giedoti mei- 
lės giesmes kaip raudongurklė; vaikščioti vienas kaip 
maru apkrėstas; dūsauti kaip pirmokas, praganęs ele- 
mentorių; rypuoti kaip mergelė prie močiutės kapo; 
pasninkauti kaip dietininkas; budėti naktimis kaip 
turčius, kuriam vaidenasi plėšikai; bėdoti kaip el- 
geta per Visų šventųjų atlaidus. Anksčiau, kai nusi- 
juokdavot, tai kakariekuodavot kaip gaidys; vaikš- 
čiodavot kaip liūtas tarp liūtų; pasninkaudavot tik 
po sočių pietų; liūdėdavot tik tada, kai pritrūkdavot 
pinigų. O dabar jūsų numylėtoji taip jus permainė, 
kad žiūriu ir negaliu patikėti: ar čia iš tikro mano 
šeimininkas? 
VALENTINAS 

Ir visas tas permainas manyje galima įžvelgti? 
SPYDAS 

Nereikia nė įžvelgti. Gali iš akies pasakyti. 
VALENTINAS 

Iš akies? Negali būti, kad tu šitaip mokėtum skai- 
tyti iš akies. 
SPYDAS 

Nė skaityti nereikia. Jūs kaip iš akies trauktas tę- 

liukas. Bet šita jūsų paikystė visai nekrenta į akį, 
nes vaikštot užsimerkęs. Kvailumas šviečia jums iš 
vidaus kaip šlapimas mėgintuvėlyje, ir užtenka mes- 
ti akį, kad tarsi gydytojas nustatytum ligą. 
VALENTINAS 

Bet sakyk, ar pažįsti manąją Silviją? 
SPYDAS 

Tą, į kurią spoksote per visą vakarienę? 
VALENTINAS 

Ar tu pastebėjai? Kaip tik apie ją ir klausiu. 
SPYDAS 

Ne, sinjore, aš jos nepažįstu. 
VALENTINAS 

Tai tu žinai, kad aš nuo jos nenuleidžiu akių, ir 
vis tiek jos nepažįsti? 
SPYDAS 

Ar gamta nėra jos nuskriaudusi? -< 
VALENTINAS 

Ji ne tiek graži, berniuk, kiek gamtos dosniai 
apdovanota. 
SPYDAS 

Sinjore, aš pats tai gerai žinau, 
VALENTINAS 

Ką tu žinai? 
SPYDAS 

Kad ji ne tiek graži, kiek jūsų dosniai apdova- 
nota. 
VALENTINAS 

Aš noriu pasakyti, kad jos grožis ypatingas, o 
žavesys begalinis, 

SPYDAS | 

Tiktai todėl, kad pirmasis dažytas, o antrasis ne- 
atsistebimas. 
VALENTINAS 

Kaip tai dažytas? Ir kaip neatsistebimas? 
SPYDAS 

Taigi, sinjore, ji taip nusidažo besigražindama, 
kad niekas nesistebi jos žavesiu. 
VALENTINAS 

Kuo tu mane laikai? Aš stebiuosi jos grožiu. 
SPYDAS 

Jūs nematėte jos nuo to laiko, kada jinai nebe ta. 
VALENTINAS 

Nuo kada gi ji nebe ta? 
SPYDAS 

Nuo tada, kai jūs ją įsimylėjot. 
VALENTINAS 

Aš ją myliu nuo tos akimirkos, kai išvydau, ir 
iki šiol matau, kokia ji graži. 
SPYDAS 

Jeigu ją mylite, tai negalite jos matyti. 
VALENTINAS 

Kodėl? 
SPYDAS 

Nes meilė akla. O, kad turėtumėt mano akis! Kad 
jūsų akys būtų tokios šviesios kaip tada, kai barėte 
sinjorą Protėją, kad nesusitvarko kelnių.? 
VALENTINAS 

Ir ką aš tada pamatyčiau? 
SPYDAS 

Savo dabartinį kvailumą ir jos pasikeitusią pa- 

dėtį. Nes jūsų draugas įsimylėjęs užmiršo susitvar- 
kyti kelnes, o jūs įsimylėjęs užmiršot jas apsimauti. 
VALENTINAS 

Tai gal ir tu įsimylėjęs, nes šįryt nematei, kad 
mano batai nenuvalyti. 
SPYDAS 

Jūsų teisybė, sinjore. Aš buvau įsimylėjęs savo . 
lovą. Ačiū jums, kad davėte pylos už mano meilę, nes 
dabar galiu drąsiau koneveikti jūsiškę. 
VALENTINAS 

Šiaip ar taip, bet ji man visą laiką stovi prieš 
akis. 
SPYDAS 

Jei stovi, geriau nuleisti žemyn, tada ir jūsų mei- 
lė pasibaigs. 
VALENTINAS 

Vakar ji man liepė parašyti kelias eilutes tam, 
kurį ji myli. 
SPYDAS 

Ir jūs parašėte? 
VALENTINAS 

Taip. 
SPYDAS 

Ar ranka nesudrebėjo? 
VALENTINAS 

Ne, brolau, padariau visa, ką galėjau. Bet tyliau, 
ji ateina. 


Įeina Silvija 


SPYDAS (į šalį) 
Koks puikus lėlių teatras! Kokia prašmatni lėlė! 
Dabar jis kalbės už ją. 

VALENTINAS 

Sinjora ir mano valdove, tūkstantį kartų geras, la- 
bas rytas! 
SPYDAS (į šalį) 

O, kad jums būtų gera naktis! Na, dabar pabirs 
milijonas mandagybių. 
SILVIJA 

Sinjore Valentinai ir tarne, jums du tūkstančius 
kartų labą rytą! 
SPYDAS (į šalį) 

Jis turėtų duoti jai palūkanų, o duoda jinai. 
VALENTINAS 

Už jus, kaip liepėt, vakar parašiau 

Slaptam, bevardžiui jūsų draugui laišką. 

Tačiau aš jo nebūčiau nė pradėjęs, 

Jei pareiga manęs nebūtų vertus. 


(Paduoda jai laišką) 


SILVIJA 

Dėkoju, mielas tarne, jūs geras raštininkas. 
VALENTINAS. 

Bet, patikėkit, man nebuvo lengva. 

Rašiau jį, nežinodamas, kam skirtas, 

Todėl vis abejojau ir keičiau. 
SILVIJA 

Gal manot, kad per daug reikalavau? 
VALENTINAS 

O ne, sinjora, jeigu tik paliepsit, 

Aš tūkstantį tokių laiškų Iašysiu, 

Ir vis dėlto. . 

SILVIJA 
Žavinga pauzė! Tęsinys man aiškus. 
Ir vis dėlto manau, kad gal neverta; 
Ir vis dėlto paimkite. .. 


(atkiša jam laišką) 
o ir ačiū. 
Pasižadu daugiau nevargint jūsų. 


SPYDAS (į šalį) 
Ir vis dėlto ne kartą teks dar vargint. 
VALENTINAS 
Kaip jus suprast? Ar laiškas nepatinka? 
SILVIJA 
O ne, tos eilės puikiai parašytos, 
Tačiau be noro, ir todėl grąžinsiu. 
Paimkit jas. 


(Vėl duoda jam laišką) 


VALENTINAS 
Sinjora, eilės jums. 
SILVIJA 
O taip, jas rašėt mano paprašytas, 
Bet iš tikrųjų eilės skirtos jums.“ 
Norėčiau, kad jos būtų aistringesnės. 
Valentinas paima laišką 


VALENTINAS 
Tai leiskite sukurti kitą laišką. 

SILVIJA 
Parašęs perskaitykit už mane; 
Patiks — gerai, jei ne — tai irgi nieko. 
"VALENTINAS 
Jei man patiks, sinjora, kas tada? 
SILVIJA 
Na, jei patiks, paimkit sau už darbą. 
Ir likit sveikas, tarne. 


(Išeina) 


SPYDAS (į šalį) 
O, koks nematomas, nepastebimas pokštas! 
Lyg nosis, kyšanti veide, ar vėtrungė ant bokšto. 
Kaip reikia pirštis, ji pamokė savąjį gerbėją 
Ir mokytoju mokinį paversti sugebėjo. 
Tokių gudrybių dar girdėt neteko. Kur tau! 
Kad jis kaip raštininkas laišką sau sukurtų! 
VALENTINAS | 
Kas yra, sinjore? Kokį ten reikalą svarstai pats 
su savim? 
SPYDAS 
Aš tik eiliavau, o reikalas čia jūsų. 
VALENTINAS 
Koks reikalas? 
SPYDAS 
Kalbėti už sinjorą Silviją. 
VALENTINAS 
Kam kalbėti? 
SPYDAS 
Sau. Iš figūros aiškų, kad jinai jums pasipiršo. 

VALENTINAS 
Iš figūros? 
SPYDAS 
Teisingiau būtų pasakius, iš laiško. 
VALENTINAS 
Betgi jinai man nerašė. 
SPYDAS 
O kam jai rašyti, jeigu ji privertė jus parašyti 
sau. Nejaugi iki šiol nesuprantate? 
VALENTINAS 
Ne, patikėk manim. 
SPYDAS 
Iš tiesų, sinjore, nepatikėjau jumis. Bet ar nepa- 
stebėjote jos įkaičio? 
VALENTINAS 
Ji man nedavė jokių įkaitų, jeigu neminėsime 
piktų žodžių. 
SPYDAS 
Bet ji davė jums laišką. 
VALENTINAS 
Tai laiškas, kurį parašiau jos draugui. 
SPYDAS 
O ji tą laišką įteikė, ir baigtas kriukis. 
VALENTINAS 
Kad tik nebūtų blogiau. 
SPYDAS 
Aš jus užtikrinu, kad viskas labai gerai. 
Iš tikro, rašėt jai dažnai, bet, saugodama dorą 
Ar laiko stigdama, ji atsakyti nepanoro — 
Ar, būgštaudama, kad kas nors jos paslaptį 
išaiškins, 
Išmokė mylimąjį sau pačiam rašyti laiškus. 

Kalbu kaip iš rašto, nes visa tai radau kažko- 
kiuose raštuose. Ko susimąstėt, sinjore? Metas pie- 
tauti. 

VALENTINAS 

Aš jau po pietų. 
SPYDAS 

Bet turėkit omenyje, sinjore: nors tas chameleo- 
nas — meilė gali pasisotinti oru“ mano kūnui rei- 
kalingas maistas, ir aš mielai užvalgyčiau mėsos. O, 
tik nebūkite toks .kaip jūsų mylimoji! Nesispirkite, 
nesispirkite. 


Abu išeina 


II scena 


Įeina Protėjas ir Džulija 


PROTĖJAS 
Mieloji Džulija, kantrybės. 
DŽULIJA 
Man nieko kito ir nelieka. 
PROTĖJAS 
Sugrįšiu aš, kada galėsiu. 
DŽULIJA 
Tik nusigręžęs nuo manęs negrįžtum, 
Ši dovana lai Džuliją primins. 


(Duoda jam žiedą) 

PROTĖJAS 
Jį tau manasis žiedas pamainys. 


(Duoda jai žiedą) 


DŽULIJA 
O tuos mainus pašventins bučinys. 
PROTĖJAS 
Štai tau ranka — ištikimybės laidas. 
Ir jei tokia ateitų valanda, 
Kai dėl tavęs aš dūsauti paliausiu — 
Tą valandą tegul dangus man siunčia 
Nelaimes ir kentėjimus kaip bausmę! 
Neatsakyk. Ten laukia mano tėvas. 
Dar potvynis. Ne ašarų tavų,— 
Tasai per daug ilgai mane gaišintų. 
Tad lik sveika. 


Džulija išeina 


Nė žodžio nepasakė? 
Bet juk tikroji meilė nebyli, 


Labiau darbai nei žodžiai tiesą puošia. 


Įeina Pantinas 


PANTINAS 
„Sinjore, jūs užgaišote. 
PROTĖJAS 
Tai eikim. 
O mylintiems be žodžių skirtis reikia. 


(Išeina) 

III scena 


Verona 
Įeina Lansas su savo šunimi Krabu 


LANSAS 


Ne, dar kokią valandą verksiu. 

Visa Lansų giminė turi tą pačią ydą. Aš irgi ga- 
vau savąją proporciją, kaip sūnus paklaidūnas, ir 
dabar vykstu su sinjoru Protėju į valdovo rūmus. 
Manau, kad Krabas yra pats storžieviškiausias iš 
visų gyvų šunų. Mano motina raudojo, tėvas klykė, 
sesuo bliovė, mūsų tarnaitė staugė, mūsų katė grąžė 
rankas, ir visuose namuose kilo didelis sąmyšis. O 
šitas kietaširdis šunpalaikis nepraliejo nė ašaros. Jis 
akmuo, tikras titnagas, ir gailesčio turi ne daugiau 
už šunį. Net žydas būtų apsiverkęs, matydamas mūsų 
išsiskyrimą. Ką ten kalbėti, net močiutė, neturinti 
akių, ir ta išverkė akis, atsisveikindama su manim. 
Bet geriau patys pažiūrėkite. Va šitas batas mano 
tėvas. Ne, verčiau tegul kairysis batas bus tėvas. 
Nors ne, kairysis Latas — tai motina. Bet taip 
irgi netinka. O taip, tinka, tinka: juk jisai skylėtas. 
Šitas batas su skyle yra motina, o tas — tėvas. Kad 
jį kur galas, štai kur jisai. O ši lazda mano sesuo. 
Pažvelkite, ji balta kaip lelija ir liauna kaip vytelė. 
Ši skrybėlė — tai mūsų tarnaitė Nenė. O aš esu šuo. 
Ne, tikras šuo tai jisai, o aš būsiu šuns vietoj. Nors 
ne, geriau tegul šuo bus mano vietoj, o aš būsiu aš 
pats. Taip, taip, teisingai. Dabar aš prieinu prie tėvo: 
„Tėve, palaimink mane." O batas pro ašaras negali 

pasakyti nė žodžio. Dabar man reikia pabučiuoti tė- 
vą. Bet jis verkia ir verkia. Štai prieinu prie moti- 
nos. Ak, kad ji galėtų čia prabilti kaip senutė! Va, 
aš ją pabučiuoju. Paklausykit, kaip alsuoja mano 
motina: įkvepia — iškvepia. Dabar prieinu prie se- 
sers. Girdit, kaip ji dejuoja? O šuo per visą tą laiką 
neišlieja nė ašaros, neištaria nė žodžio. Tuo tarpu 
aš suvilgiau visas dulkes savo ašaromis. 


Įeina Pantinas 


PANTINAS 

Lansai, greičiau, greičiau! Bėk prie jūros! Tavo 
šeimininkas jau išplaukė, ir tau teks vytis jį su val- 
timi. Kas atsitiko? Ko tu verki, žmogau? Greičiau, 
asile, jei dar delsi, tai pražiopsosi potvynį prie- 
plaukoj. 
LANSAS 

Man visai nesvarbu, kad per potvynį pražiopso- 
siu šitą prieplaką, nes tai pats nedėkingiausias prie- 
plaka, kada nors prisiplakęs prie žmogaus. 
PANTINAS 

Kas yra nedėkingiausia prieplauka? 
LANSAS 

Nagi šitas prieplaka Krabas, mano šuo. 
PANTINAS 

Ką tu čia dabar, žmogau. Aš sakau, kad tau ne- 
teks pasinaudoti potvyniu. O tada neteksi ir kelio- 
nės. O netekęs kelionės, neteksi ir savo šeimininko. 
O netekęs šeimininko, neteksi ir tarnybos. O netekęs 
tarnybos. .. Kodėl tu užėmei man burną? 
LANSAS 

Bijau, kad besakydamas neteksi liežuvio. 

PANTINAS 

Kurgi tas liežuvis pasidės? 
LANSAS 

Susipainios tavo sakyme. 
PANTINAS 

Mano šakyme? 
LANSAS 

Taip. Kaip jau susipainiojo potvynis, kelionė, šei- 
mininkas, tarnyba ir prieplaka. Žmogau, jeigu upė 
išdžiūtų, galėčiau pripildyti ją savo ašaromis. Jeigu 
vėjas nurimtų, galėčiau nuplukdyti valtį savo ato- 
dūsiais. 


PANTINAS 
Eime greičiau, žmogau. Mane siuntė pavadinti 
tave. 
LANSAS 


Meldžiamasis, vadink mane kaip nori. 
PANTINAS 

Ar tu eisi? 
LANSAS 
. Gerai, einu. 


(Išeina) 


IV scena 


Milanas, hercogo rūmai 
Įeina Silvija, Turijas, Valentinas 
ir Spydas 
SILVIJA 
Tarne! 

VALENTINAS 

Valdove? 
SPYDAS (Valentinui) 

Šeimininke, sinjoras Turijas piktai į jus žiūri. 
VALENTINAS (Spydui) 

Tai, vaikeli, iš meilės. 
SPYDAS (Valentinui) 

Tiktai ne jums. 
VALENTINAS (Spydui) 

Tada mano valdovei. 
SPYDAS (Valentinui) 

Geriausiai duokit jam į akį. 


(Išeina) 


SILVIJA 

Tarne, jūs nuliūdęs. 
VALENTINAS 

Tikrai, sinjora, aš toks atrodau. 
TURIJAS 

Jūs atrodote kitoks negu esate? 
VALENTINAS 

Kartais kitoks. 
TURIJAS 

Vadinasi, apgaudinėjat. 
VALENTINAS 

Kaip ir jūs. 
TURIJAS 

O koks aš atrodau, nors ir nesu toks? 
VALENTINAS 

Išmintingas. 
TURIJAS 

O kas tam prieštarauja? 


42 


ANTRAS VEIKSMAS. Ketvirta scena 43 
135555 IIS, 


VALENTINAS 
Jūsų kvailumas. 
TURIJAS 
Kur jūs matote mano kvailumą? 
VALENTINAS 
Po jūsų liemene. 
TURIJAS 
Bet mano liemenė dviguba. 
VALENTINAS 
Tada jūs dvigubai kvailesnis. 
TURIJAS 
Ką?! 
SILVIJA 
Supykote, sinjore Turijau? Jūsų veidas paraudo. 
VALENTINAS 
Palikite jį ramybėje, sinjora. Juk jis keičia spal- 
vą kaip chameleonas. 
TURIJAS 
Kuris, užuot alsavęs jūsų oru, mieliau gertų jūsų 
kraują. 
VALENTINAS 
Jūs savo pasakėte, sinjore. 
TURIJAS 
Ir padariau. Ir baigta. 
VALENTINAS 
Aš gerai žinau, kad jūs visada baigiate prieš 
pradėdamas. 
SILVIJA 
Gražiai ir greitai šaudote žodžiais, sinjorai. 
VALENTINAS 
Iš tiesų, sinjora. Mes dėkingi taikinio rodytojai. 

SILVIJA 

Kam, tarne? 
VALENTINAS 

Jums, gražioji sinjora, nes jūs uždegėte mus. Šin- 
joras Turijas skolinasi sąmojį iš jūsų akių, o pas- 
kui tai, ką pasiskolino, iššvaisto būdamas su jumis. 
TURIJAS 

Sinjore, jeigu švaistysite žodžius kaip aš, tai grei- 
tai priversiu jūsų sąmojį bankrutuoti. 
VALENTINAS 

Gerai žinau, kad jūsų iždas kupinas žodžių, ta- 
čiau, Matyt, neturite kuo atsilyginti savo tarnams. 
Jų nudėvėtos livrėjos rodo, kad jiems mokate vien 
nudėvėtais žodžiais. 


Įeina Milano hercogas 


SILVIJA 
Gana jau, sinjorai, gana. Mano tėvas ateina. 
HERCOGAS 
Matau, tu, Silvija, čia apgulta. 
O jūsų tėvas, Valentinai, sveikas. 
Kaip jums patiktų gauti draugo laišką 
Ir daug gerų žinių? 
VALENTINAS 
Laimingas būčiau, 
Gerų žinių sulaukęs iš Veronos. 
HERCOGAS 
Ar don Antonijų tenai pažįstat? 
VALENTINAS 
Taip, hercoge, pažįstu jį gerai. 
Žmogus kilmingas, vertas pagarbos, 

Kurią darbais, ne žodžiais nusipelnė. 
HERCOGAS 

Ar jis sūnaus neturi? 
VALENTINAS 

Taip, turi sūnų, hercoge, kuris 

Tikrai garbingo savo tėvo vertas. 
HERCOGAS 

Tai sūnų jūs pažįstat? 
VALENTINAS 

Pažįstu kaip save. Nuo pat vaikystės 

Mes visą laiką leisdavom drauge. 

Aš vėjavaikis tikras dar buvau 

Ir laiko palankaus neišnaudojau, 

Kad tobulumą angelo pasiekčiau. 

Tačiau Protėjas — toks yra jo vardas — 

Neleido vėjais nė vienos dienos. 

Nors amžium jaunas, senas patirtim. 

Galva be žilės, bet subrendes protas. 

Žodžiu, nerasiu tokio pagyrimo, 

Kuris bent kiek jo vertę atspindėtų. 

Be priekaištų ir išvaizda, ir protas, 

O elgsena tauri ir patraukli. 
HERCOGAS 

Bet jeigu jis tikrai toks nuostabus, 

Tai lygiai vertas ir valdovės meilės, 

Kaip vertas būt valdovo patarėju. 

Didikų įžymių rekomenduotas, 

Tasai sinjoras pas mane atvyko 

Ir rūmuose ketina paviešėti. 

Manau, žinia nėra jums nemiela. 
VALENTINAS 

Jei man ko nors čia trūko, tai Protėjo. 

HERCOGAS 
Tada priimkit taip, kaip jis to vertas. 
Tau, Silvija, ir jums sakau, sinjore, 
Nes Valentino raginti nereikia. 
Einu, tuojau atsiųsiu jį čionai. 


(Išeina) 


VALENTINAS 

Sakiau, kad jis kartu keliavęs būtų 

Su manimi, jei mylimosios žvilgsnis 

Nebūtų jo akių nelaisvėj laikęs. 
SILVIJA 

Tai mylimoji savo žvilgsniui kitą 

Ištikimybės užstatą surado? 
VALENTINAS 

O ne, jo akys liko jos nelaisvėj. 
SILVIJA 

Tada jis aklas. Kaip jisai apakęs 

Pas jus surasti kelią sugebėjo? 
VALENTINAS 

Valdove mano, meilė šimtaakė. 
TURIJAS 

Girdėjau sakant — meilės akys aklos. 
VALENTINAS 

Kai garbintojas panašus į jus; 

Prieš negražius ir meilė užsimerkia. 


Įeina Protėjas 


SILVIJA 
Gana, gana. Štai jis ir pats ateina. 

VALENTINAS 

Protėjau mielas, sveikas būk! Sinjora, 

Labai prašau jam nešykštėt malonių. 
SILVIJA ' 

Jis nusipelnė gero priėmimo, 

Jei taip nekantriai laukėt jo laiškų. 
VALENTINAS 

Tikrai kad laukiau. Teikitės priimti 

Ir jį savu tarnu, šalia manęs. 
SILVIJA 


Aš per prasta tokiam garbingam tarnui. 


PROTĖJAS 

Ne, ne, sinjora. Aš per menkas tarnas, 

Nevertas šitokios puikios valdovės. 
VALENTINAS 

Apie silpnybes gal gana kalbėti. 

Priimkite tarnauti jį, sinjora. 
PROTĖJAS 

Ta pareiga viena man garbę teiks. 
SILVIJA 

O pareiga atlyginama visad. 

Jus sveikina valdovė neverta. 
PROTĖJAS 

Jei kitas taip sakytų, nužudyčiau. 
SILVIJA 

Kad sveikina? 
PROTĖJAS 

Kad neverta valdovė. 


Įeina tarnas 

TARNAS 
Sinjora, mano šeimininkas, jūsų tėvas, nori su ju- 
mis pasikalbėti. 
SILVIJA 
Skubu pas jį. Na, Turijau, eime. 
Dar kartą būkit sveikas, naujas tarne; 
Aptarkite visas namų naujienas 
Ir, kai užbaigsit, prašom pas mane. 
PROTĖJAS 
Abu laimingi būsim jums tarnaut. 


Silvija ir Turijas išeina 


VALENTINAS 

Papasakok, kaip ten visi gyvuoja? 
PROTĖJAS 

Tavi draugai sveiki, tau laimės linki. 
VALENTINAS 

O kaip tavieji? 


PROTĖJAS į 
Palikau sveikus. 
VALENTINAS 
Sakyk, kaip tavo meilės reikalai? 
PROTĖJAS 


Įgrisdavo tau kalbos apie meilę, 
Žinau, kad tu nesidžiaugi jomis. 
VALENTINAS 
Protėjau, aš dabar jau pasikeitęs — 
Be galo klydau, niekindamas meilę. 
Despotiškai ji nubaudė mane 
Badavimu ir atgailos dejonėm, 
Nakties rauda, atodūsiais dienos. 

Už panieką atkeršijo man meilė, 

Nuo pavergtų akių nuvijo miegą, 

Kad jos prie mano širdgėlos budėtų. 

Protėjau, meilė — tai galingas viešpats, 

Ji taip mane sutramdė, kad sakau: 

Nėra kančios kaip ta, kuria ji baudžia, 

Nei džiaugsmo, kokį patiria jos tarnas. 

Dabar man meilės pokalbiai terūpi, 

Dabar man miegą, valgį ir gėrimą 

Visai atstoja vienas meilės vardas. 
PROTĖJAS 

Aš tavo lemtį iš akių skaitau. 

Tai Silviją tu garbini kaip stabą? 
VALENTINAS 

Sakyk, ar ji nėra dangaus dievybė? 
PROTĖJAS 

Nepanaši. Bet žemėj — tobuliausia. 
VALENTINAS 

Vadink deive. 
PROTĖJAS 

Nenoriu pataikauti. 

VALENTINAS 

Ne jai, o man. Gyrimas meilei mielas. 
PROTĖJAS 

Karčiom piliulėm gydei mano ligą, 

Ir tau susirgus reikia to paties. 
VALENTINAS 

Tada sakyki tiesą; jei ne deivė, 

Tai vis dėlto nežemiška būtybė, 

Visų pasaulio tvarinių valdovė. 
PROTĖJAS 

Išskyrus Džuliją. 

VALENTINAS 
Ak, neišskirk! 

Su skirta man nenoriu išsiskirti. 
PROTĖJAS 

Bet kas uždraus man savąją išaukštint? 
VALENTINAS | 

Aš tau ir ją išaukštinti padėsiu. 

Jai suteikta bus didelė garbė — 

Nešioti šleifą Silvijos, kad žemė 

Jos rūbų vogčiomis nepabučiuotų 

Ir išdidi, apsvaigusi iš laimės, 

Paniekinusi vasaros gėles, 

Žiemos sniegu neapsiklotų amžiams. 
PROTĖJAS 

Kam reikia taip puikuotis, Valentinai? 
VALENTINAS | 

Atleisk, Protėjau; mano žodžiai niekis 

Prieš tą, kuriai prilygt negali niekas. 

Jinai viena tokia. 
PROTĖJAS 

Palik ją vieną. 

VALENTINAS 

O, niekada. Ji mano brangenybė. 

Aš turtingesnis net už dešimt jūrų, 

Nors smiltys jų tyriausi perlai būtų, 

Vanduo — nektaras, uolos — grynas auksas. 

Atleisk, kad man supratingumo trūksta, 

Matai, kaip aš beprotiškai ją myliu. 

Bet Turijas, varžovas mano kvailas, 

Kurį jos tėvas mėgsta vien dėl turtų, 

Su ja išėjo; tad turiu skubėti, 

Nes meilė, kaip Žinai, pilna pavydo. 

PROTĖJAS 
Bet ji tave juk myli? 
VALENTINAS 
Mes jau susižiedavę. Dar daugiau, 
Nutarę bėgti iš valdovo rūmų. 
Iki mažiausių smulkmenų numatėm, 
Kaip kopėčiom iš virvių įsiropšiu 
Pas ją pro langą, kaip toliau keliausim. 
Eime į mano kambarį, Protėjau, 
Padėsi man savaisiais patarimais. 
PROTĖJAS 
Eik vienas, aš vėliau tave surasiu. 
Dabar man reikia grįžt į savo laivą 
Parsigabenti tai, kas būtiniausia. 
Paskui tuojau ateisiu pas tave. 
VALENTINAS 
Ar neužtruksi? 
PROTĖJAS 
Ne, čionai skubėsiu. 


Valentinas išeina 


Kaip vieną aistrą išstumia kita, 
Kaip iškala vinim įkaltą vinį, 

Taip ir senosios meilės žavesys 
Visai išblėso, naująją išvydus. 

Ar mano akys, ar pagyros draugo, 
Jos grožis ar manos širdies silpnybė 
Man protą taip beprotiškai susuko? 
Jinai graži, bet Džulija taip pat. 

Aš myliu Džuliją, o ne — mylėjau, 
Nes toji mano meilė jau sutirpo 

Kaip atvaizdas vaškinis priešais liepsną. 
Atrodo, aš atšalęs Valentinui 

Ir nebe taip jį myliu kaip anksčiau. 
Bet kaip labai jo išrinktąją myliu! 
Todėl ir meilė draugui kiek prigeso. 
Vos ją pamatęs, netekau galvos, 
Tad kaip, geriau pažinęs, ją mylėsiu! 
Kol kas tesu iš tolo ją regėjęs, 

Ir to užteko, kad aptemtų protas. 

O iš arti, jos Žavesį išvydęs, 

Nė kiek neabejoju, kad apaksiu. 
Nedorą meilę stengsiuosi išrauti, 

O nepavyks — gražuolę užkariauti. 


(Išeina) 


V scena 


Milanas 
Susitinka Lansas ir Spydas 


SPYDAS 

Lansas! Garbės žodis! Sveikas atvykęs! 
LANSAS 

Neskubėk su garbės žodžiu, mielasis jaunuoli, nes 
aš dar nesu sveikas atvykęs. Visada maniau, kad 
Žmogus nėra pražuvęs tol, kol nepakartas, nei svei- 
kas atvykęs, kol aludėje neapmokėta tam tikra jo 
sąskaita ir šeimininkė nepasako: „Sveikas atvykęs!“ 

SPYDAS 

Nebūk toks padūkęs, tuoj eisim į aludę. Ten už 
penkis skatikus tau penkis tūkstančius kartų pasakys: 
„Sveikas atvykęs!“ Bet sakyk, kaip tavo šeįminin- 
kas išsiskyrė su sinjora Džulija? 
LANSAS 

Taigi po to, kai taip rimtai susikabino, jie išsi- 
skyrė tiktai juokais. 
SPYDAS 

Bet ar ji tekės už jo? 
LANSAS 

Ne. 
SPYDAS 

Kaip tai? Tada gal jis ją ves? 
LANSAS 

Taip pat ne. 


SPYDAS 

Tai ką, suiro? 
LANSAS 

Ne, abu sveiki kaip žuvys vandenyje. 
SPYDAS 

Tai kaip, abiem stojasi blogi laikai? 
LANSAS 

Kodėl, ne,— jeigu jam gerai stojasi, tai ir jai 
gerai. 
SPYDAS 

Na tu ir asilas! Taip mali liežuviu, kad man net 
ausys linksta. 
LANSAS 

Jeigu iš tiesų taip, tada tu tikras mulkis. Kodėl 
mano pagalys nelinksta? 

SPYDAS 
Ką tu čia kalbi? 


LANSAS 
Ne tik kalbu, bet ir parodau. Štai pastatau, o 
jis nelinksta. 
SPYDAS 
Todėl, kad tu laikai jį stačią. 
LANSAS 


O ar ne tas pats: stačias ar nesulinkęs? 
SPYDAS 

Bet pasakyk aiškiai, ar bus vestuvės? 
LANSAS 

Paklausk mano šunį. Jeigu jis atsakys „taip“, va- 
dinasi, bus; jeigu atsakys „ne“, vadinasi, bus; jeigu 
pavizgins uodega ir nieko nesakys, vadinasi, bus. 
SPYDAS 

Vadinasi, reikia suprasti, kad bus. 
LANSAS 

Tokios paslapties aš tau niekada nepasakysiu 
tiesiai. 
SPYDAS 

Gerai, kad bent šitaip pasakei. Bet klausyk, Lan- 
sai, turbūt nesitikėjai, kad ir mano šeimininkas su 
moterim paslys? 
LANSAS 

Tai kad jis visada toks buvo. 
SPYDAS 

Koks buvo? 
LANSAS 

Kaip tu sakei, su moterim baslys. 
SPYDAS 

Klausyk, asile, tu visai manęs nesupranti. 

LANSAS 

Tu man seniai aiškus, kvaily. Aš kalbėjau ne 
apie tave, o apie tavo šeimininką. 
SPYDAS 

Aš tau sakau, kad mano šeimininkas karštai įsi- 
mylėjęs. 
LANSAS 

O aš sakau, kad dėl manęs tegul ir sudega toj 
meilėj. Jeigu nori, eime į aludę; jei ne, tai esi ne- 
krikštas, žydas, nevertas krikščionio vardo.? 


Nes tavo širdis taip užkietėjus, kad nenori išgerti 
alaus su krikščioniu. Tai ar eini? 
SPYDAS 

Tavo paslaugoms. 


(Išeina) 


VI scena 


Hercogo rūmai 
Įeina Protėjas 


PROTĖJAS 
Sulaužau žodį, Džuliją pametęs, 
Sulaužau žodį, Silviją pamilęs, 
Sulaužau žodį, skaudindamas draugą. 
Ir ta jėga, kuri prisiekti vertė, 

Vilioja triskart priesaiką sulaužyt. 

Iš meilės duotą žodį laužo meilė! 

O meile, jei sugundei nusidėti, 
Išmokyki ir nuodėmę atpirkti! 
Žavėjausi anksčiau blankia žvaigžde, 
Dabar aš saulei dieviškai lenkiuos. 
Nerimtas žodis laužomas rimtai. 

Ir stinga proto tam, kam valios stinga 
Liept protųi keisti prastą į geresnę. 
Fe, gėda tau, nepagarbus liežuvi, 
Vadinti ją prasta, kai šimtąkart 
Prisiekei, kad geriausia iš visų! 
Mylėti mest nemoku, o metu, — 
Metu tiktai todėl, kad vėl pamilčiau. 
Be Džulijos lieku, be Valentino; 
Išsaugodamas juos, save prarasiu. 
Praradęs juos, iškeisiu Valentiną 

Aš į save, į naują meilę — seną. 

Aš sau brangesnis ir už savo draugą, 
Nes meilė juk už viską vertingesnė. 
O Džulija — tegul dangus paliudys — 
Prieš Silviją tamsi kaip etiopė.ž 
Pamiršiu aš, kad Džulija gyva, 
Atmindamas, kad meilė jai numirus. 
Nuo šiol laikysiu priešu Valentiną, 
Kad Silviją, mielesnį draugą, rasčiau. 
Todėl nebūsiu ištikimas sau, 
Klastingai neišdavęs Valentino. 

Jis šiąnakt rengias kopėčiom užlipti 
Pas dieviškąją Silviją pro langą, 

O aš, varžovas, jam turiu pagelbėt. 
Nedelsdamas jos tėvui pasakysiu, 

Kad numatytas slaptas pabėgimas, 

Ir jis išvys įsiutęs Valentiną, 

Nes dukterį jau Turijui paskyręs. 
Paskui gudrybe kokia suardysiu 

To vėplos Turijo kvailus planus. 

O meile, duok sparnus kliūtims įveikt, 
Kaip nuovoką sumanymui davei. 


(Išeina) 


VII scena 


Verona. Džulijos namas 
Įeina Džulija ir Liučeta 


DŽULIJA 
Padėk, Liučeta, duok man patarimą. 
Maldauju aš tave, mieloji mano, — 
Juk tu, kaip koks dienoraštis, visas 
Mintis manąsias įsiminus saugai, — 
Nurodyki nors vieną gerą būdą, 
Kaip nepamindama garbės galiu 
Pas mylimą Protėją nukeliauti. 
LIUČETA 
Tačiau koks ilgas, varginantis kelias! 
DŽULIJA 
Ar vargina nuoširdų piligrimą 
Alsi kelionė per svečias šalis? 
O juo mažiau pavargsiu aš, kuriai 
Sparnus suteikia meilė skrist pas mielą 
Ir tobulą nežemiškai Protėją. 

LIUČETA 
Geriau palaukite, kol jis sugrįš. 
DŽULIJA 
Tik jį išvydus mano siela soti. 
Atjauski ją, kentėjusią tiek laiko, 
Kai numalšinti alkio negalėjo. 
Jei meilė širdį tau palietus būtų, 
Padegti sniegą ryžtumeis greičiau, 
Nei užgesinti meilės liepsną žodžiais. 
LIUČETA E 
Nerūpi man gesinti meilės liepsną, 
Aš noriu tik sutramdyti jos šėlą, 
Priversti ją klausyti proto balso. 
DŽULIJA 
Slopinama ji dar labiau liepsnos. 
Užtvenk čiurlenantį ramiai upelį, 
Ir jo vanduo sukunkuliuos verpetais. 
O jeigu nieks nestabdo jo tėkmės, 
Per akmenis spalvotus švelniai gurga, 
Kiekvieną žolę meiliai pabučiuoja, 
Kurią sutinka savo kelyje. 
Taip žaisdamas, vingiuodamas sruvena 
Į laisvą ir beribį vandenyną. 
Todėl kelionei mano nekliudyk. 
Žinok, kantri aš būsiu kaip upelis, 
Palengvins man kiekvieną sunkų žingsnį 
Mintis, kad veda jis pas mano meilę. 
O ten nurimsiu, kaip laiminga siela, 
Patyrus daug kančių, nurimsta rojuj. 
LIUČETA | 
O kuo gi jūs keliaudama vilkėsit? 

DŽULIJA 

Ne moters drabužiu. Išvengt norėčiau 

Gašlių vyriškių žvilgsnių. Kad nekibtų, 

Surask man tokius drabužius, Liučeta, 

Kuriais vilkėt pritiktų rūmų pažui. 
LIUČETA 

Tada sinjorai teks patrumpint plaukus. 
DŽULIJA 

Geriau suveršiu plaukus šilko siūlu 

Dviem dešimtim mazgų, tvirtų kaip meilė. 

Juk prašmatnumas gali tikt jaunuoliui 

Ir vyresniam už tą, kuriuo aš tapsiu. 
LIUČETA 

O koks fasonas kelnių jums patiktų? 
DŽULIJA 

Ar tu vyriškio klaustumei: „Sinjore, 

Koksai apatinukas jums geresnis?" 

Parink man savo nuožiūra, Liučeta. 
LIUČETA 

Jums kelnių su daiktamaišiu reikėtų. 
DŽULIJA 

Eik, eik, Liučeta, kurgi tai matyta! 
LIUČETA 

Be šito jos nevertos nė smeigtuko. 

Daiktamaišis bus-adatoms susmeigti. 
DŽULIJA 

Liučeta, myli tu mane, todėl . 

Pati nuspręsk, kas man geriausiai tiktų. 

Bet pasakyk, ką žmonės pagalvos, 

Kad aš nesidrovėjau taip keliauti? 

Bijau, kad gali jie mane pasmerkti. 

LIUČETA 
Jei bijote, sėdėkite namie. 
DŽULIJA 
Aš negaliu. 
LIUČETA 
Tada pamirškit gėdą ir — kelionėn. 
Jei apsidžiaugs Protėjas jums atvykus, 
Tai nesvarbu, kaip apkalbės namie. 
Bijau tik, kad Protėjas nenudžiugs. 
DŽULIJA 
Liučeta, šito aš bijau mažiausiai. 
Jo priesaikos ir ašarų upeliai, 
Ir poelgiai, įrodantys jo meilę, 


Man laidas, kad manim jis apsidžiaugs. 


LIUČETA 


Dažnai taip vyrai moteris apgauna. 
DŽULIJA 


Kur žemos aistros, ten ir žemas tikslas. 


Protėjas gimęs po kita žvaigžde. 
Jo žodis tvirtas, priesaika šventa, 
Jo mintys tyros, meilė nuoširdi, 
O ašaros — širdies pasiuntiniai, 
Toli nuo melo kaip dangus nuo žemės. 
LIUČETA 
Jūs melskit dangų, kad kitaip nebūtų. 
DŽULIJA 
Jei myli tu mane, tai jo nežemink, 
Turėtum juo labiau pasitikėt. 
-Pelnysi mano meilę, jį pamilus. 
Eime į mano kambarį dabar, — 
Žiūrėsim, ko prireikti man galėtų, 
Ką imt į pasiilgtąją kelionę. 

Aš viską tavo rankose paliksiu — 
Turtus ir žemę, savo gerą vardą, 

O tu mainais padėk man susiruošti. 
Daugiau nė žodžio, kimbame į darbą. 
Ir taip čionai per daug ilgai delsiau. 


(Išeina) 

TREČIAS VEIKSMAS 


I scena 


Hercogo rūmai 
Įeina Milano hercogas, Turijas ir 
Protėjas 


HERCOGAS 
Kol kas prašau jus, Turijau, išeiti, 
Mes norim čia vieni pasikalbėti. 


Turijas išeina 


Klausau, Protėjau, kas gi atsitiko? 
PROTĖJAS 

Sinjore, tai, ką noriu jums atskleisti, 

Draugystės balsas lieptų nutylėti. 

Bet, prisiminęs jūsų kilnią globą 

Ir dėmesį, kurio esu nevertas, 

Aš nutariau, kad paslaptį išduosiu, 

Kurios išgauti niekas negalėtų, 

Nors siūlytų pasaulio visą turtą. 

Žinokit, mano draugas Valentinas 

Pavogti ruošias jūsų dukrą šiąnakt, 

Jis sąmokslo planus man patikėjo. 

Žinau, jūs dukrą norite išleisti 

Už Turijo, kurio jinai nekenčia. 

Ir jei dabar kas Silviją pavogtų, 

Nuo rūpesčių aptemtų jūsų dienos. 

Todėl manau, kad mano pareiga 

Užkirsti kelią žemai draugo klastai; 
Antraip, nuslėpęs viską, jums užtrauksiu 
Daug sielvarto sunkaus, kuris prislėgs 
Ir į kapus be laiko nuvarys. 
HERCOGAS 
Protėjau, aš kol gyvas nepamiršiu, 
Kaip nuoširdžiai tu rūpinies manim. 
Man meilė jų seniai į akį krito, 
Kada slapčia stebėjau vienu du, 
Ir jau seniai rengiausi juos išskirti, 
Nebepriimti rūmuos Valentino. 
Tačiau pabūgęs, kad neapsirikčiau 
Ir nenuskriausčiau kartais nekaltai — 
Nes aš skuboto žingsnio visad vengiu, — 
Aš jį ramiai stebėjau ir ieškojau | 
Įrodymų, kuriuos dabar davei. 
O kad suprastum, kaip labai bijojau 
Jaunystės palinkimo į pagundas, 
Žinok — kasnakt ją bokšte uždarau 
Ir visada jo raktą saugau pats, 
Todėl iš ten negali jos pagrobti. 
PROTĖJAS 

Bet, hercoge, jie sugalvojo būdą 

Į bokštą virvių kopėčiom užlipti. 
Paskui žemyn abudu nusileis. 
Jau Valentinas kopėčių nuėjo 
Ir su jomis netrukus čia sugrįš; 
O jūs, jei norit, galit jį užklupti. 
Tačiau, valdove, būkit apdairus, ` 
Kad ant manęs nekristų įtarimo. 
Juk meilė jums, ne priešiškumas draugui 
Tą sąmokslą atskleisti pastūmėjo. 

HERCOGAS 
Garbe prisiekiu, jis nė nenujaus, 
Kad iš tavęs jo kėslus sužinojau. 
PROTĖJAS 
Einu, sinjore. Štai ir Valentinas. 


(Išeina) 
Įeina Valentinas 


HERCOGAS 

Kur skubate, sinjore Valentinai? 
VALENTINAS 

Manęs ten laukia, jūsų malonybe, 

Pasiuntinys, atvykęs iš Veronos. 

Jis mano laiškus nugabens draugams. 
HERCOGAS 

Ar svarbūs tie laiškai? 
VALENTINAS 

Trumpai nusakant turinį, rašau, 

Kad gyvenu čia sveikas ir laimingas. 
HERCOGAS 

Tai neskubu. Pabūki su manim. 


Aš noriu tau kai ką svarbaus pranešti. 


Tačiau prašau laikyti paslapty. 
Žinai turbūt, kad aš norėčiau dukrą 
Už savo draugo Turijo išleisti. 
VALENTINAS j 
Gerai žinau, valdove. Tai jaunikis 
Garbingas ir turtingas, o be to, 

Dosnus, kilnus, kitų dorybių pilnas, 

Kaip ir derėtų jūsų dukros vyrui — 

Bet ar jinai nenori jo pamilti? 
HERCOGAS | 

Nenori. Ji pikta, irzli, aikštinga, 

Nepaklusni, storžievė, užsispyrus. 

Nei gerbia ji mane, kaip reiktų dukrai, 

Nei bijo, kaip bijot turėtų tėvo. 

Prisipažinsiu tau, jos išdidumas 

Per laiką mano meilę jai atšaldė. 

Tikėjaus, kad senatvėje mane 

Pradžiugins dukros rūpestis ir meilė, 

Tačiau dabar tvirtai nusprendžiau vesti, 

O ją išvysiu, jei tik kas priims. 

Negerbia ji manęs nei mano turtų, 

Todėl vien grožis jai tebus kraičiu. 
VALENTINAS 

O kuo galėčiau aš naudingas būti? 


HERCOGAS 
Gyvena čia kilminga veronietė, 
Kurią aš myliu, bet jinai drovi, 
Ir jos manoji iškalba neveikia. 
Todėl tu mokytoju man pabūk, 
Nes aš seniai gerbėju būt atpratęs; 
Be to, dabar kitoki papročiai. 
Pamokyk, ką ir kaip daryti reikia, 
Kad jos žavingos akys man šypsotųs. 
VALENTINAS 
Neklauso žodžių — dovanom palenkit. 
Juk moteris papuošalų tyla 
Greičiau sujaudins nei graži byla. 

HERCOGAS 
Ji mano siųstą dovaną grąžino. 
VALENTINAS 
Tik dėl akių, ar moterų nežinot? 
Jūs kitą siųskit, nesiliaukit puolęs, — 


Pradžioj atstums, paskui pamils gražuolė. 


Jei moteris atrodo nusivylus — 

Jai rūpi dar labiau uždegti vyrus. 

Ir veja ne kad jų matyt nenori — 

Numirtų jos be vyrų kaip be aro. 

Be reikalo jūs moters žodžiais tikit — 

Kai sako: „Eikit sau“, — galvoja: „Likit.“ 

Visaip ją girti, aukštinti mėginkit, 

Nors tamsiaveidė, angelu vadinkit. 

Nėra ko vyrui liežuviu didžiuotis, 

Jei neįstengia moters suvedžioti. 
HERCOGAS 

Bet ji tėvų seniai jau pažadėta 


Kilmingam, jos pačios vertam jaunuoliui. 


Ir kuo griežčiausiai saugoma nuo vyrų, 

Kad niekas dieną jos nepamatytų. 
VALENTINAS | 

Tada bandykit prasiskverbti naktį. 
HERCOGAS 

Bet durys užrakintos, raktą saugo, 

Kad niekas ir nakčia neįsibrautų. 
VALENTINAS 

Kodėl tada jums neįlįst pro langą? 
HERCOGAS 

Jos kambarys aukštai, toli nuo žemės, 

Iš sienos išsikišęs. Neužlipsi, 

Rimtai nerizikuodamas gyvybe. 

VALENTINAS 

Tada jums reiktų kopėčių iš virvių, 

Su dviem gerais kabliais vienam gale. 

Ir jeigu jūs drąsus kaip pats Leandras, 

Užkopkite į savo Heros bokštą. 
HERCOGAS 

Tu už mane, regiu, labiau patyręs, 

Patark, kur tokias kopėčias surast. 
VALENTINAS 

Sakykite, kada jų prisireiks? 
HERCOGAS 

Šį vakarą. Juk meilė tarsi vaikas, — 

Jei kas patinka, tuoj turėti geidžia. 
VALENTINAS | 

Gerai, septintą kopėčios bus čia. 
HERCOGAS 

Bet aš norėčiau vienas eit pas ją, 

Todėl sakyk, kaip kopėčias nunešti? 
VALENTINAS 


"Jos lengvos. Nieks nepastebės, valdove, 


Jei po apsiaustu ilgu jas paslėpsit. 
HERCOGAS 

Ar tokio ilgio kaip tavasis tiks? 
VALENTINAS 
„ O taip, sinjore. 
HERCOGAS 

Duok man pažiūrėt, 

Aš gausiu kitą tokio pat ilgumo. 
VALENTINAS 

Valdove, čia bet koks apsiaustas tiks. 
HERCOGAS 

O kaip jį apsivilkt? Prašau tave, 

Duok tavąjį apsiaustą išmėginti. 


(Jis praskleidžia Valentino apsiaustą ir randa 
laišką bei virvines kopėčias) 


O čia kas? Laiškas? Kam gi? „Silvijai“! 
Ir kopėčios, kurių man šiandien reikia. 
Išdrįsiu šįkart antspaudą nuplėšti. 


(Atplėšia laišką ir skaito) 


„Pas Silviją kas naktį mano mintys. 

Aš jas siunčiu, nors pats neinu pavymui. 
O, kaip norėčiau taką ten praminti, 

Kur jos, bejausmės vergės mano, rymo! 
Tau prie krūtinės -glaudžias mintys tyros, 
Aš, jų valdovas, vienišas kenčiu, 

Ir apmaudas krūtinėj mano tvyro, 

Kad negaliu pasekt savų minčių. 

Aš jas siunčiau, todėl save prakeikiu, 
Kad jos tenai, kur man priglusti reikia." 
O kas gi čia? i 

„Tu, Silvija, laisva šią naktį tapsi.“ 

Tai va kodėl tų kopėčių reikėjo! 

Na, Fajetone tu, sūnau Meropo °, 
Norėjai suvaldyt dangaus vežimą 

Ir iš kvailos narsos sudegint žemę? 

Tau žvaigždės šviečia, gal ir jų norėtum? 
Eik, verge įžūlus, klastingas niekše, 
Saldžiai šypsotis sau lygioms patelėms. 
Dėkingas būki mano atlaidumui, 

Ne nuopelnams saviems, kad taip išeisi. 


TREČIAS VEIKSMAS. Pirma scena 69 


Iš daugelio tau suteiktų malonių 

Pati didžiausia — kad tavęs nebausiu. 
Bet jei užtruksi mano valdose 

Ilgiau, negu reikėtų susiruošti 

Ir, baisiai skubant, iš šalies išvykti — 
Prisiekiu, pyktis tuoj užgoš tą meilę, 
Kurią kada jaučiau tiek tau, tiek dukrai. 
Išeik, nenoriu aš tavęs klausyti, 

Bet jei brangi gyvybė, paskubėk. 


(Išeina) 


VALENTINAS 
Verčiau jau mirti nei gyvam kankintis. 
Mirtis — išsiskyrimas su savim, 
O Silvija — tai aš. Nuo jos atskirtas, 
Kaip miręs, nuo savęs atskirtas būsiu. 
Be Silvijos šviesa man ne šviesa, 
Ir džiaugsmas man be Silvijos ne džiaugsmas. 
Belieka tik svajoti apie ją, 
Šešėliu tobulybės pasitenkint. 
Turiu aš būt prie Silvijos nakčia, 
Kitaip lakštingalos giesmė nublanksta. 
Jei Silvijos aš dieną nematau — 
Nėra dienos, kurią matyt norėčiau. 
Ji mano gyvastis, be jos aš niekas. 
Tik Silvijos dorybių spindesys 
Mane gaivina, saugoja, palaiko. 
Ne dėl gyvybės bėgu nuo mirties. 
Jei liksiu čia, tai vien mirties sulauksiu, 
Jei bėgsiu, nuo gyvenimo pabėgsiu. 


Įeina Protėjas ir Lansas 

PROTĖJAS 
Skubėk, brolau, surask jį kuo greičiau. 
LANSAS 
Pui! Pui! 
PROTĖJAS 
Ką ten matai? 
LANSAS 
Tą, kurio ieškome. Ant jo galvos nėra nė vieno 
plauko, kuris nebūtų Valentino. 
PROTĖJAS 
Valentinas? 
VALENTINAS 
Ne. 
PROTĖJAS 
Tai kas esi? Jo vėlė? 
VALENTINAS 
Taip pat ne. 
PROTĖJAS 
Tai kas čia? 
VALENTINAS 
Niekas. 
LANSAS 
Ar niekas moka kalbėti? Šeimininke, gal jam su- 
duoti? 
PROTĖJAS 
Kam tu nori suduoti? 
LANSAS 
Niekam. 
PROTĖJAS 
Nenaudėli, liaukis! 

LANSAS 

Kodėl, sinjore, juk aš suduosiu niekam,— leiski- 
te... 
PROTĖJAS 

Ei tu, sakiau gi, liaukis! Bent žodį, Valentinai. .. 
VALENTINAS 

Geroms naujienoms mano ausys kurčios, 

Per daug blogų šiandieną jau girdėjo. 
PROTĖJAS 

Palaidosiu tyloj savas naujienas, 

Nes jos negeros, liūdnos ir atšiaurios. 
VALENTINAS 

Ar mirė Silvija? 
PROTĖJAS 

Ne, mielas drauge. 
VALENTINAS 

Ne mielas draugas Silvijai daugiau. 

Gal išdavė mane? 
PROTĖJAS 

Ne, mielas drauge. 
VALENTINAS 

Ne mielas draugas, Silvijos išduotas. 

Tai kokios dar naujienos? 
LANSAS 

Sinjore, buvo paskelbta, kad jūs esate ištrenktas. 
PROTĖJAS 

Taip, ištremtas esi. Ir privalai 

Mane ir Silviją palikti vienus. 
VALENTINAS 

Jau sielvarto turėjau iki soties. 

Toks perteklius tikrai palauš mane. 

Ar žino ji, kad tremtiniu tapau? 

PROTĖJAS 
Taip, Silvija dėl nuosprendžio žiauraus 
Išliejo veltui visą jūrą. perlų, 
Kuriuos kiti dar ašarom vadina. 
Jomis nuplovė griežto tėvo kojas, 
Grąžydama rankas, kurių baltumas 
Atrodė kaip didžiausio skausmo ženklas. 
Bet nei tos rankos, nei atsiklaupimas, 
Nei ašaros, atodūsiai, dejonės 
Nesugraudino kietaširdžio tėvo: 
„Jei Valentinas bus pagautas, mirs." 
O kol jinai suklupusi maldavo 
Tavęs pasigailėt, jis taip įširdo, 
Kad liepė dukrą uždaryt į bokštą, 
Grasindamas daugiau nebeišleisti. 
VALENTINAS 
Tylėk, nė žodžio, jeigu tuo žodžiu 
Gyvybės man atimti negali. 
O jei gali, tai sušnibždėk į ausį, 
Kaip raudą mano begaliniam skausmui. 
PROTĖJAS 
Nustok dejuot dėl to, ko nepakeisi, 
Pakeisti stenkis tai, dėl ko kremtiesi. 
Žaizdas užgydo rūpestingas laikas. 
Jei liksi čia, tik mirtį prisišauksi, 
O savo mylimosios nematysi. 
Viltis — įsimylėjusių lazda, 
Su ja žygiuok, mintis nuvyki juodas. 
Nors būsi ten, tavi laiškai bus čia. 
Rašyk juos man, kad perduot jai galėčiau, 
O ji paslėptų prie baltos krūtinės. 
Tačiau dabar ne laikas daug kalbėti, 

Skubėkime abu prie miesto vartų, 

O pakeliui aptarsim išsamiai, 

Kaip tavo meilės reikalus tvarkyti. 

Tik neužmiršk tau gresiančio pavojaus,— 

Ne dėl tavęs, dėl Silvijos skubėkim. 
VALENTINAS 

Būk geras, Lansai, jei sutiktum Spydą, 

Sakyk, kad bėgtų prie Šiaurinių vartų. 
PROTĖJAS 

Tuoj pat surask jį. Einam, Valentinai. 
VALENTINAS 

O miela Silvija! O vargšas Valentinas! 


"Valentinas ir Protėjas išeina 


LANSAS 

Žiūrėkit, aš kvailys, o vis dėlto suprantu, kad 
mano šeimininkas nemažas apgavikas. Bet man būtų 
vis viena, jeigu jis tik vieną apgėutų. Dar negimė 
žmogus, kuris tvirtintų, kad aš įsimylėjęs. Nors aš 
tikrai įsimylėjęs, bet ir šešetas arklių neištrauks iš 
manęs šitos paslapties. Ir ką myliu, nesužinos. O tarp 
kitko, jinai moteris. Tačiau kokia moteris — nepasa- 
kysiu nė pats sau. O tarp kitko, ji merga prie karvių. 
Bet iš tiesų jinai nebe merga, nes jau kvietėsi kū- 
mus. Nors ne, merga, kadangi tarnauja savo šeimi- 
ninkui už algą. O patarnauti moka geriau nei me- 
džioklinis šuo. Dvikojui krikščioniui tai jau šis tas. 


(Išsitraukia popierių) 


Va jos savybių katalogas... „Pirmiausia, ji gali at- 
nešti ir nešti." Ne ką daugiau pagali ir arklys. Nors 

ne, arklys negali atnešti, jis gali tiktai nešti, todėl ji 
geresnė už kitų išjodytą kumelę. „Be to, moka melž- 
ti.” Tikrai, didelis privalumas merginai, jeigu jos 
rankos švarios. 


Įeina Spydas 


SPYDAS 

Ar tik ne Lansas? Na, tai kas girdėt apie sinjorą 
Protėją? 
LANSAS 

Visai neprotėja, o jau baigia išprotėti. 
SPYDAS 

Tu taip ir nesurimtėjai, vis atvirkščiai supranti. 
Na, o kokios naujienos tam tavo popieriuj? 
LANSAS 

Pačios juodžiausios, kokias kada girdėjai. 
SPYDAS 

Negali būti? O kokio juodumo? 
LANSAS 

Nagi juodos kaip rašalas. 
SPYDAS 

Duok man paskaityti. 
LANSAS 

Eik tu, besmegeni, juk nemoki skaityti 
SPYDAS 

Meluoji, moku. 
LANSAS 

Nagi išbandysiu. Sakyk man, kas tave pagimdė? 
SPYDAS 

Rado ko klausti! Senelio sūnus. 

LANSAS 

Ak tu, beraštis dykaduoni! Ne senelio, o senelės 
sūnus. Tai įrodo, kad tu nemoki skaityti. 
SPYDAS 

Eik tu, kvaily, duokš, perskaitysiu tavo popierių. 
LANSAS 

Še, ir tepadeda tau šventasis Mikalojus.!? 


Jis paduoda popierių Spydui, ir šis skaito 


SPYDAS 
„Pirmiausia, ji moka melžti." 
LANSAS 
Taip, ką moka, tai jau moka. 
SPYDAS 
„Be to, daro gerą alų." 
LANSAS 
Todėl ir sakoma: daro gerą alų, net širdis apsąla. 
SPYDAS 
„Be to, moka siūti." 
LANSAS 
Vadinasi, nesėdės rankas sudėjus. 
SPYDAS 
„Be to, moka megzti." 
LANSAS 
Vadinasi, nelakstys uodegą pamezgus, ir bus iš ko 
sumegzti galą su galu. 
SPYDAS 
„Be to, moka skalbti ir kočioti." 
LANSAS 
Tai ypatinga dorybė. Vadinasi, nereikės jos nei 
skalbti, nei kočioti. 

SPYDAS 
„Be to, moka verpti.“ 
LANSAS 
Jeigu ji užsidirba duoną sukdama ratelį, tai aš 
galėsiu sukti ratą apie kitas. 
SPYDAS 
„Be to, turi daug neišvardinamų dorybių.“ 
LANSAS 
Kitaip sakant, dorybių pavainikių, kurios nepažįs- 
ta savo tėvų, todėl ir vardų neturi. 
SPYDAS 
Toliau eina jos ydos. 
LANSAS 
Lipdamos ant kulnų jos dorybėms. 
SPYDAS | 
„Be to, negalima jos bučiuoti prieš valgį dėl 
kvapo." 
LANSAS 
Na, šitą ydą nesunku pataisyti pusryčiais. Skai- 
tyk toliau. 
SPYDAS 
„Be to, jos lūpos saldžios visiems.“ 
LANSAS 
Tai pataiso jos blogą kvapą. 
SPYDAS 
„Be to, ji šneka miegodama." 
LANSAS 
Nieko tokio, jei tik neužmiega šnekėdama. 
SPYDAS 
„Be to, ji nekalbi." 
LANSAS 
Koks niekšas priskyrė šitai prie ydų! Nekalbumas 


TREČIAS VEIKSMAS. Pirma scena 77 


yra vienintelė moters dorybė. Labai prašau tavęs, 
išbrauk ir įrašyk kaip visų didžiausią dorybę. 
SPYDAS 

„Be to, jinai išdidi.“ 
LANSAS | 

Šitą irgi brauk. Tai Ievos palikimas, jo neatimsi. 
SPYDAS 

„Be to, ji neturi dantų.“ 
LANSAS 

Čia man nesvarbu, nes pats mėgstu plutas. 
SPYDAS 

„Be to, jinai pikčiurna.“ 
LANSAS 

Nieko, dantų neturi, tai ir neįkąs. 
SPYDAS 

„Bc to, mėgsta išgerti.“ 
LANSAS 

Jeigu svaigalai geri, tegul geria. Ji negers, tai 
aš gersiu. Negi išmesi gerą daiktą. 
SPYDAS 

„Be to, ji pernelyg dosni.“ 
LANSAS 

Na ir kas? Žodžių švaistyti neturėtų, nes parašyta, 
kad ji nekalbi. Pinigų švaistyti negalės, nes neduo- 
siu jai piniginės. O tam dalykui ji gali būti dosni, 
čia jau nieko nepakeisi. Na, toliau. 
SPYDAS 

„Be to, plaukų turi daugiau nei proto, ydų dau- 
giau nei plaukų, o pinigų daugiau nei ydų." 
LANSAS 

Pala, pala. Noriu ją vesti, bet kol tu čia skaitei, 

aš du ar tris kartus keičiau savo nuomonę — tai 
norėjau, tai nenorėjau vedybų. Perskaityk dar kartą. 
SPYDAS 

„Be to, plaukų turi daugiau nei proto.“ 
LANSAS 

Plaukų daugiau nei proto? Aš įrodysiu, kad tai 
įmanoma. Druskinės dangtelis uždengia druską, ir to- 
dėl jo daugiau negu druskos. Plaukų, kurie dengia 
protą, daugiau negu proto, nes didesnis daiktas už- 
dengia mažesnį. Kas toliau? 
SPYDAS 

„Ydų daugiau nei plaukų.“ 
LANSAS 

Tai siaubinga. O, kad šitą galima būtų išmesti! 
SPYDAS 

„O pinigų daugiau nei ydų.“ 
LANSAS 

Va, šalia tokio žodžio ir ydos priimtinos. Ką gi, 
vesiu ją. Ir jei mudu tiksime į porą, nes nieko nėra 
negalimo. .. 
SPYDAS 

Tai kas tada? 
LANSAS 

"Tada pasakysiu, kad tavo šeimininkas laukia ta- 
vęs prie Šiaurinių vartų. 
SPYDAS 


Tavęs! O kas gi tu toks? Jis yra laukęs ir geres- 
nių už tave. 
SPYDAS 

Tai man reikia pas jį eiti? 

LANSAS | 

Tau reikia pas jį bėgti. Taip ilgai čia užtrukai, 
kad ėjimas nebepadės. 
SPYDAS 

Tai ko anksčiau nesakei? Kad juos kur giltinė, 
tuos tavo meilės laiškus! 

(Atiduoda popierių Lansui. Išeina) 

LANSAS 

Dabar jis gaus pylos, kad skaitė mano laišką. 
Koks neišauklėtas vergas! Kaišioja nosį į kitų pa- 
slaptis! Einu iš paskos; bus smagu žiūrėti, kaip jį 
auklėja. 


(Išeina) 


II scena 


Hercogo rūmai 
Įeina Milano hercogas ir Turijas 


HERCOGAS 
Nebūgštaukit: ištrėmus Valentiną, 
Tuoj Silvija, sinjore, jus pamils. 
TURIJAS 
Dabar jinai manęs iš tolo vengia, 
Sutikusi— tik niekina ir plūsta. 
Jau netekau vilties laimėti ją.- 
HERCOGAS | 
Juk meilė — tartum piešinys ant ledo; 
Užtenka saulei valandą pakaitint, 

Ir jis sutirpęs vandeniu pavirsta. 
Taip laikas jos užšalusias mintis 
Tuoj sutirpdys-užmirš ji Valentiną. 


Įeina Protėjas 


Na kaip, Protėjau? Rodos, jūsų draugas 
Įsakymui pakluso ir išvyko? 


PROTĖJAS 


O taip, valdove. 


HERCOGAS 


Duktė manoji smarkiai sielvartauja. 


PROTĖJAS 


Valdove, laikas sielvartą išdildys. 


HERCOGAS 


Tikiu, bet Turijui kitaip atrodo. 
Protėjau, vertinu tave labai 

Už paslaugą, kurios aš nepamiršiu, 
Todėl dabar norėčiau pasitarti. 


PROTĖJAS 


Valdove, man geriau kape supūti, 
Nei, jus apvylus, vėl prie jūsų būti. 


HERCOGAS 


Žinai tikriausiai, kaip labai norėčiau 
Už Turijo išleisti savo dukrą? 


PROTĖJAS 


Žinau, sinjore. 


HERCOGAS 


"Taip pat manau, kad tau ne paslaptis, 
Kaip mano valiai priešinas duktė? 


PROTĖJAS 


Ji priešinos, kol matė Valentiną. 

HERCOGAS 

Bet ir dabar į protą neatėjo. 

Kaip ją priverst užmiršti Valentiną 

Ir ką daryt, kad Turiją pamiltų? 
PROTĖJAS g l 

Geriausia būt apšmeižti Valentiną, 

Kad jis bailys, melagis, nekilmingas; 

Tos trys savybės moteris atbaido. 
HERCOGAS 

Bet ji supras, kad- visa tai tik šmeižtas. 
PROTĖJAS 

Taip, jei išgirs iš Valentino priešo. 

Kad tai tiesa, turėtų jai įrodyt 

Tasai, kurį ji laiko jo draugu. 
HERCOGAS 

Tada apšmeižti jį turėsit pats. 
PROTĖJAS 

Valdove, nenorėčiau šito imtis. 

Dvariškiui negarbinga taip kalbėti, 

O juo labiau prieš savo tikrą draugą. 
HERCOGAS 

Jei jam geru žodžiu padėt negalit, 

Tai jūsų šmeižtas irgi nepakenks. 

Todėl jums neturėtų būt sunku, 

Jei aš, kaip draugas, to labai prašau. 
PROTĖJAS 

Įtikinot, valdove. Jeigu reikia 


Parodyt vien, koksai jis niekam vertas, 


Tada jos meilė jam ilgai netvers. 
Bet jei išrausim meilę Valentinui, 
Nebūtinai ji Turiją pamils. 

TURIJAS 
Todėl, nutraukęs prieraišumo giją, 
Tuoj pat, kad jos širdis nesusipintų, 
Jūs stenkitės užpainioti ją man. 
Pasieksit šito girdamas mane 


Taip pat karštai kaip peiksit Valentiną. 


HERCOGAS 
Mes drįstame jumis pasitikėti, 
Nes Valentinas pasakojo mums, 
Kad jūs be galo ištikimas meilėj 
Ir kad savosios niekad neišduosit. 
Todėl nuo šiol galėsite laisvai 
Pas Silviją patekti ir kalbėtis. 
Jinai liūdna, pikta ir nusiminus, 
Bet jus priims kaip Valentino draugą. 
Tada kalbom galėsit ją paveikti, 
Kad, jį pamiršus, Turiją pamiltų. 
PROTĖJAS 
Darysiu viską, kad geriau pavyktų. 
Bet jūs, sinjore Turijau, nesnauskit, 
Į pinkles ją bandykit įvilioti 
Liūdnais sonetais, meilės dainomis, 
Pilnom atsidavimo ir aistros. 
HERCOGAS 
Taip. 
Didi dievų poezijos galia. 
PROTĖJAS 
Rašykit, kad aukojate jos grožiui 
Atodūsius ir ašaras, ir širdį. 
Rašykite, kol rašalas išdžius, 
Ir, savo ašaromis sudrėkinęs, 
Pridurkit meilę degančias eiles. 

Orfėjaus arfa iš poetų gyslų !! 
Gebėjo minkštint plieną ir uolas, 
Tigrus sutramdyt, o leviatanus !?, 
Palikus gelmę, vertė šokt ant smėlio. 
Sudėjęs savo sielvarto dainas, 
Prie mylimosios lango eikit naktį, 
Kartu kelis muzikantus pakvieskit, 
Tenuskamba jai liūdnas meilės skundas, 
Kuriam naktis sava tyla atlieps. 
Tokiais tik būdais galit ją palenkti. 
HERCOGAS 
Tai rodo, kad buvai įsimylėjęs. 
TURIJAS 
Tavu patarimu paseksiu šiąnakt. 
Brangus Protėjau, mokytojau mielas, 
Nedelsdami keliaukime į miestą 
Ir muzikantų tinkamų suraskim. 
O aš turiu šiam vakarui sonetą, 
Ir juo pradėsim tavo planą vykdyt. 
HERCOGAS 
Pirmyn, sinjorai! 
PROTĖJAS 
Kol kas su jūsų malonybe būsim, 
Paskui, po vakarienės, eisim žygin. 
HERCOGAS 
Pradėkite tuoj pat! Aš jus paleidžiu. 


(Išeina) 

KETVIRTAS VEIKSMAS 


I scena 


Miškas 
Įeina keli plėšikai 


PIRMAS PLĖŠIKAS 

Laikykitės, draugai, matau keleivį. 
ANTRAS PLĖŠIKAS l 

Tegu ir dešimt! Pulkit juos be baimės. 


Įeina Valentinas ir Spydas 


TREČIAS PLĖŠIKAS 
Sinjore, stok ir duok mums, ką turi, 
Kitaip priversim sėsti ir atimsim. 
SPYDAS 
Pražuvome, sinjore. Tai plėšikai, 
Kurių kiekvienas keliauninkas bijo. 
VALENTINAS 
Bičiuliai... 
PIRMAS PLĖŠIKAS 
Jūs klystate, mes esam jūsų priešai. 
ANTRAS PLĖŠIKAS 
Nutilkit! Išklausykim jį. 
TREČIAS PLĖŠIKAS 

Prisiekiu barzda, mes jį išklausysim, nes man tas 


vyras patinka. 
VALENTINAS 
Žinokit, jūs nedaug ką telaimėsit, 

Nes pats nelaimės ištiktas esu, 
O mano turtas — šie menki drabužiai; 
Jei norite, nuvilkite mane. 
Tada neteksiu visko, ką turiu. 
ANTRAS PLĖŠIKAS 
Kur keliaujate? 
VALENTINAS 
Į Veroną. 
PIRMAS PLĖŠIKAS 
Iš kur? 
VALENTINAS 
Iš Milano. 
TREČIAS PLĖŠIKAS 
O ar ilgai ten buvot? 
VALENTINAS 
Gerus metus. Dar būčiau pagyvenęs, 
Jei ne likimo niekšiška ranka. 
PIRMAS PLĖŠIKAS 
Jus ištrėmė? 
VALENTINAS 
Taip, ištrėmė. 
ANTRAS PLĖŠIKAS 
Už ką? 
VALENTINAS 
Už tai, ką prisimint skaudu be galo. 
Aš Žmogų užmušiau. Dabar gailiuos. 
Bet dvikovoj garbingoj nužudžiau, 
Nebuvo išdavystės nei apgaulės. 
PIRMAS PLĖŠIKAS 
Neatgailaukit, jei įvyko šitaip; 
Dėl tokio nieko išvaryti Žmogų! 

V.ALENTINAS 


Džiaugiuosi, kad bausmė tokia lengva. 


ANTRAS PLĖŠIKAS 

Ar mokat svetimų kalbų? 
VALENTINAS 

Turėjau laimės jų pramokt kelionėj, 

Kitaip paskui ne kartą būčiau vargęs. 
TREČIAS PLĖŠIKAS 

Prisiekiu Rokinhudo draugo skalpu,!š 

Čia tinkamiausias vadas mūsų būriui! 
PIRMAS PLĖŠIKAS 

Tai sutarta. Dar porą žodžių, ponai. 


Plėšikai pasitraukia į šalį pasitarti 


SPYDAS 

Šeimininke, prisidėkite prie jų. Tai garbingas va- 


giliavimas. 
VALENTINAS 
Nutilk, mulki! 
ANTRAS PLĖŠIKAS 
Sakykit, ar turit iš ko pragyventi? 
VALENTINAS 
Neturiu nieko, išskyrus savo laimę. 
TREČIAS PLĖŠIKAS 
Žinokit, mūsų tarpe daug didžiūnų, 
Kuriuos nevaržomas jaunystės šėlas 
Išstūmė iš dorų žmonių draugijos. 
Aš pats buvau išvytas iš Veronos 
Už tai, kad ketinau slapčia pagrobti 
Ten hercogo globojamą gražuolę. 

ANTRAS PLĖŠIKAS 
O aš —iš Mantujos, kur vieną žmogų, 
Pagautas pykčio priepuolio, nudūriau. 
PIRMAS PLĖŠIKAS 
„Ir aš už tokį patį nieką baustas. 
Tačiau — prie tikslo; čia kaltes pasakėm, 
Kad būtų aiškus mūsų nekaltumas. 
Kada pamatėm jūsų gražų stotą, 
Išgirdome, kad esat daug keliavęs 
Ir kad išmokot svetimų kalbų, — 
O mums čia reikalingi tokie vyrai... 
ANTRAS PLĖŠIKAS 
Tačiau svarbiausia — esat tremtinys, 
Kaip tik todėl ir kreipiamės į jus. 
Sakykit, ar sutinkat būti vadas — 
Nemalonumą sau nauda paversti 
Ir su mumis gyvent šiame miške? 
TREČIAS PLĖŠIKAS 
Koks tavo žodis? Sutinki ar ne? 
Sakyki „taip“ ir būsi mūsų vadas, 
Mes gerbsime tave ir tau paklusim, 
Mylėsime kaip savąjį karalių. 
PIRMAS PLĖŠIKAS 
Paniekinęs pasiūlymą, tu mirsi. 
ANTRAS PLĖŠIKAS 
Ir suteikta garbe nepasigirsi. 
VALENTINAS 
Aš sutinku gyventi su jumis, 
Jei pažadat neskriausti sutiktų 
Beturčių, kaip ir moterų bejėgių. 
TREČIAS PLĖŠIKAS 
Tokių žemų darbų ir patys vengiam. 

Gerai, eime visi kartu stovyklon — 
Tenai aprodysime savo turtą, 
Kurį dabar jau patikėjom tau. 


Ii scena 


Milanas 
Įeina Protėjas 


PROTĖJAS 
Aš jau esu išdavęs Valentiną, 
Dabar va tenka Turiją apgauti. 
Užuot jį gyręs, kaip pasižadėjau, 
Galiu vien savo meilę jai iškelti. 
Bet Silvija ištikima, tyra, 
Bevertėm dovanom jos nepapirksi. 
Kada prisiekiu jai ištikimybę, 
Tuoj prikiša, ad jau išdavęs draugą. 
O kai jos grožį liaupsinti imu — 
Tik šaiposi, kad aš nepastovus 
Ir Džulijai neištikimas tapęs. 
Tačiau, nepaisant tų visų patyčių — 
Švelniausia jų kitam atimtų viltį — 
Kuo ji skaudesnį spyrį sugalvoja, 
Tuo aš labiau lankstaus ir meilikauju. 


Įeina Turijas ir muzikantai 


Bet štai ir Turijas. Dabar mes eisim 

Prie lango jos dainuoti serenadų. 
TURIJAS 

O, jūs, Protėjau, čia prieš mus atslinkot? 

PROTĖJAS 

Taip, mielas Turijau. Kaip žinot, meilė 

Ir ten prislinks, kur jai prieiti kliudo. 
TURIJAS 

Bet juk ne čia, man rodos, jūsų meilė. 
PROTĖJAS 

Ji čia, tikrai, kitaip manęs nebūtų. 
TURIJAS 

Kas? Silvija? 
PROTĖJAS 

Taip. Nes dėl jūsų stengiuos. 

TURIJAS 

Už tai dėkoju. Na, pradėsim, ponai. 

-Susistyguokim, ir daugiau aistros. 


Kiek toliau pasirodo viešbučio šeimi- 
ninkas ir Džulija, apsivilkusi pažo 
kostiumu 


ŠEIMININKAS 

Klausykit, mano jaunasai svety, man atrodo, kad 
jūs esate alcholiškas. Ar negalit pasakyti kodėl? 
DŽULIJA 

Nagi todėl, mano šeimininke, kad negaliu būti 
linksmas. 
ŠEIMININKAS ~ 

Einam, pralinksminsim jus. Nuvesiu jus ten, kur 
galėsit pasiklausyti muzikos ir pamatyti poną, apie 
kurį klausinėjote. 
DŽULIJA 

O ar išgirsiu jį kalbantį 

ŠEIMININKAS 

Taip, išgirsite. 
DŽULIJA 

Tai man bus muzika. 


Muzikantai groja 


ŠEIMININKAS 
Klausykit, klausykit! 
DŽULIJA 
Ar jis ten yra? 
ŠEIMININKAS 
Taip, bet nekalbėkit! Paklausykim. 
DAINA 
Kas Silvija? Kuo ji gera, 
Kad ja taip vyrai žavis? 
Graži, protinga ir tyra, 
O tokią dovaną yra 
+ Patsai dangus jai davęs. 


Dosnumas, gėris ir tiesa 
Iš jos akių sruvena. 
Susižavėjęs ta šviesa, 
Amūras pats jos akyse 
Iškart apsigyveno. 


Lai skamba Silvijai daina 

Ir šlovina jos grožį. 

Ji neprilygstama, viena, 

Gražiausia žemėj mergina, 

Jai lenkiasi net rožė. 
ŠEIMININKAS 

Kas yra? Dar labiau nuliūdote? Kas jums, miela- 
sis? Muzika nepatinka? 


KETVIRTAS VEIKSMAS. Antra scena 91 


DŽULIJA 

Jūs klystate, tai aš muzikantui nepatinku. 
ŠEIMININKAS 

Kaip tai suprasti, žavusis jaunikaiti? 
DŽULIJA 

Jisai meluoja, tėvai. 
ŠEIMININKAS 

Tai ką, gal stygos nesuderintos? 
DŽULIJA 

Ne, ne tai. Bet vis viena jis taip meluoja, kad ma- 
no širdies stygos virpa iš skausmo. 
ŠEIMININKAS 

Jūsų jautri klausa. 
DŽULIJA 

Norėčiau apkursti. Tada neužgautų nei klausos, 
nei širdies. 
ŠEIMININKAS 

Matau, kad nemėgstate muzikos. 
DŽULIJA 

Pakesti negaliu, kai taip nedera. 
ŠEIMININKAS 

Bet paklausykit, kaip gražiai pakrypo melodija! 
DŽULIJA 

Dėl to pakrypimo man ir pikta. 
ŠEIMININKAS 

Tai ką, norit, kad jie birbintų vis tą pačią gaidą? 
DŽULIJA 

Taip, aš noriu, kad muzikantas birbintų vieną ir 
tą pačią. Bet, šeimininke, ar sinjoras Protėjas, apie 
kurį kalbam, dažnai lanko šią damą? 

ŠEIMININKAS 

Kaip man sakė jo tarnas Lansas, jis taip ją įsižiū- 
rėjęs, kad meilė liejasi per kraštus. 
DŽULIJA 

O kur Lansas? 
ŠEIMININKAS 

Nuėjo ieškoti savo šuns, kurį rytoj, šeimininko 
įsakytas, turi nunešti dovanų jo damai. 
DŽULIJA 

Tyliau! Paėjėkim į šalį, nes jie rengiasi eiti. 
PROTĖJAS 

Nenusiminkit, Turijau. Tuojau 

Jūs pats pagirsit mano gudrų planą. 


TURIJAS 
Kur lauksit? 
PROTĖJAS 
Prie šaltinio. 
TURIJAS 


Likit sveikas. 


Turijas ir muzikantai išeina 
Aukštai lange pasirodo Silvija 


PROTĖJAS 
Sinjora, labo vakaro linkiu. 
SILVIJA 
Dėkinga jums už muziką, sinjorai. 
O kas čia kalba? 
PROTĖJAS 
Pažinusi manos širdies tyrumą, 
Jūs greitai atpažinsit mano balsą. 

SILVIJA 

Tai gal Protėjas? 
PROTĖJAS f 

Protėjas, jūsų ištikimas tarnas. 
SILVIJA 

Ko pageidaujat? 
PROTĖJAS 

Jūsų norus vykdyt. 

SILVIJA 


Gerai, tada manasis noras toks: 
Skubėkit tuoj namo į savo lovą. 
Tu, suktas, negarbingas, puolęs vyre, 
Manei, kad aš tokia lėkšta, begalvė, 
Kad suviliosi pagyrom mane, 
Kaip priesaikom esi kitas apgavęs? 
Sugrįžk ir pulk prie savo meilės kojų. 
Prisiekiu valdovu nakties dangaus, 
Kad aš visai kurčia taviems meldimams, 
Ir niekinu nenuoširdžias kalbas. 
Seniai turėjau aš save pasmerkti, 
Kad su tavim tiek laiko sugaištu. 
PROTĖJAS 
Prisipažįstu, kad mylėjau kitą. 
Bet mirė ji. 
DŽULIJA (į šalį) 


Galiu paliudyt, melas. 
Jos niekas nepalaidojo lig šiol. 
SILVIJA 
Sakysim, taip. Bet Valentinas gyvas, 
Ir pats žinai, kad mudu sužadėti. 

Kaip tau ne gėda atsigręžt prieš draugą, 

Įžeisti jį, man prašymais įkyrint? 
-PROTĖJAS 

Girdėjau, kad ir Valentinas miręs. 
SILVIJA 

Tada žinok, manęs taip pat nebėr: 

Manoji meilė ilsis jo kape. 
PROTĖJAS 

O, leiskit man iškasti ją iš žemės. 
SILVIJA 

Pakelk iš kapo savo damos meilę — 

Ar savąją palaidok jos karste. 
DŽULIJA (į šalį) 

Jis to negirdi. 
PROTĖJAS 

Jei esate, sinjora, kietaširdė, 

Tada bent savo atvaizdą man duokit, 

Kurį uždarius laikot kambary, 

Prieš jį aš melsiuos, dūsausiu, raudosiu. 

Kadangi jūsų kūnas ir dvasia 

Kitam priklauso, tai virstu šešėliu 

Ir vien šešėlį jūsų temylėsiu. 
DŽULIJA (į šalį) 

Paverstum ją šešėliu kaip mane, 

Jei kūnas ir dvasia tau atitektų. 
SILVIJA 

Labai nenoriu būti jūsų stabas. 

Bet jums, kaip apgavikui, tinka garbint 

Šešėlius, melstis apgaulingam vaizdui, 

Todėl rytoj atsiųskite paveikslo. 

Ramios nakties. 

PROTĖJAS 
Taip pasmerktas myriop 
Ramiai praleidžia paskutinę naktį. 


Protėjas ir Silvija išeina 


DŽULIJA 

Šeimininke, gal jau einam? 
ŠEIMININKAS 

Prisiekiu visais šventaisiais, miegojau kaip už- 
Imuštas. 
DŽULIJA 

Sakykite, kur nakvoja sinjoras Protėjas? 
ŠEIMININKAS 

Ogi mano viešbuty. Jūs tik pažiūrėkit, jau greit 
išauš. 
DŽULIJA 

Dar ne. Bet iš visų naktų bemiegių 

Man ši pati ilgiausia ir sunkiausia. 


(Išeina) 


III scena 


Ten pat 
Įeina Eglamūras 


EGLAMUŪRAS 
Atėjo valanda, kai privalau 
Sinjorai Silvijai prisistatyti, 

Jai šiandien reikia mano paslaugų. 
Sinjora! 
SILVIJA (pasirodžiusi lange) 
Kas ten? 
EGLAMURAS 
Tarnas ir bičiulis, 
Kuris atėjo vykdyt jūsų norų. 
SILVIJA 
Tai Eglamūras? Šimtą kartų labas! 
EGLAMUŪRAS 
Tiek pat ir jums, sinjora, grąžinu! 
Kaip buvote man liepus, atėjau 
Aš taip anksti vien tam, kad sužinočiau, 
Ką įsakysit šiandien padaryti. 
SILVIJA 
Tu, Eglamūrai, patikėk manim, — 
Prisiekiu, aš visai nepataikauju,— 
Esi narsus, protingas ir jautrus. 
Ir tu žinai, koks man brangus lig šiolei, 
Nors ištremtas iš rūmų, Valentinas. 
Žinai, kad tėvas leist mane ketina 
Už Turijo, kurio aš nekenčiu. 
Tu pats mylėjai ir sakei man kartą, 
Kad niekas tau nesužeidė širdies 
Labiau nei tavo mylimos mirtis. 
Prie kapo vien tik ją mylėt prisiekei. 
O aš nuvykt į Mantują norėčiau — 
Ten Valentinas prieglobstį surado. 
Tačiau visi keliai pilni pavojų, 
Todėl palydovu prašau pabūti, 
Nes aš tavim tikiu ir pasikliaunu. 

Ir nebijoki mano tėvo pykčio, 

O stenkis mano sielvartą suprast — 
Zūt būt man reikia bėgti iš čionai 
Ir nuodėmingos santuokos išvengti, 
Kurią dangus nelaimėmis nubaus. 
Todėl ir trokštu iš visos širdies, 


Pilnos kančių, kaip jūros dugnas smėlio, — 


Kelionėj mano būki palydovas. 

Jei negali, bent niekam neišduok, 

Kad pačiai man keliaut nesukliudytų. 
EGLAMURAS 

Visa širdim jus atjaučiu, sinjora. 

Troškimai jūsų skaistūs, kaip žinau, 

Todėl mielai kelionėje lydėsiu. 

Man nesvarbu, kas gali man nutikti, 

Nes aš pirmiausia noriu gero jums. 

Kada išvyksim? 


SILVIJA 
Šiandien vakare. 
EGLAMURAS 
Kur jus sutiksiu? 
SILVIJA 


Dvasios tėvo celėj, 
Kur eisiu išpažinti nuodėmių. 
EGLAMŪRAS i 
Aš neapvilsiu jūsų. Viso labo. 
SILVIJA 
Taip, viso labo, mielas Eglamūrai. 


(Išeina) 

IV scena 


Įeina Lansas su savo šunim 


LANSAS 

Kai tarnas šuniškai elgiasi su savo šeimininku, 
tarnui būna riesta. O šitą auginau nuo pat pirmų die- 
nų. Tai aš neleidau jo nuskandinti, kai trys ar keturi 
akli jo broliai ir seserys nugrimzdo į dugną. Mokiau 
jį taip, kad kiekvienas pasakytų: „Va, kaip reikia 
mokyti šunį." Šeimininkas nusiuntė mane padovanoti 
jį sinjorai Silvijai. Vos spėjau įžengti į valgomąjį, 
o jis kad šoks prie jos lėkštės ir nudžiovė viščiuko 
kulšį. Bjauru, kai šunpalaikis nemoka tinkamai elg- 
tis draugijoje! Norėčiau, kad jis visada būtų, taip 
sakant, tikras šuo, kad visur šuns uoslę turėtų. Jei- 
gu tik nebūčiau buvęs už jį protingesnis ir prisiėmęs 
jo kaltę sau, jį tikrai būtų pakorę. Oi būtų jam kliu- 
vę, kaip mane gyvą matot! Spręskite patys. Šmurkš- 
teli po hercogo stalu, kur sėdi trys ar keturi poniški 
šunys, ir bematant — įsidėmėkite, kitas nė nusišla- 
pint nebūtų suskubęs — visame kambaryje pasklin- 
da smarvė. „Vykite šunį!"— šaukia vienas. „Iš kur 
tas šunpalaikist"— klausia kitas. „Iškarškite jam kai- 
li ir ištrenkite lauk!“ — prideda trečias. „Pakarti 
jį',— nusprendžia hercogas. Aš jau nuo seno pažįs- 
tu šį kvapą, todėl supratau, kad čia Krabo darbas. 
Taigi prieinu prie šunininko, kuris rankoje laiko 
rimbą, ir sakau: „Bičiuli, tu ketini karšti jam kai- 
lį?"—,,O kaipgi“,— atsako tas. „Tai jį smarkiai nu- 
skriausi, — sakau, — nes čia buvo mano darbas." Nie- 
ko nesakęs, jis ima čaižyti mane rimbu ir išveja iš 


KETVIRTAS VEIKSMAS. Ketvirta scena 99 


kambario. Kiek šeimininkų sutiktų taip gelbėti savo 
tarnus? Galiu prisiekti, kad sėdėdavau prirakintas 
prie trinkos už vėdarus, kuriuos jis pavogdavo, ki- 
taip jį būtų pakorę. Stovėdavau prie gėdos stulpo 
už jo papjautas žąsis, kad tik jis nenukentėtų. O tu 
dabar šito nenori ir prisiminti. Tačiau aš atmenu, 
ką iškrėtei man išeinant iš sinjoros Silvijos namų. 
Ar neliepiau tau stebėti mane ir viską daryti taip 
kaip aš? Ar esi matęs mane pakeliant koją ir apšla- 
pinant garbingos sinjoros sijoną? Na, ar esi kada 
matęs darant tokią šunybę? 


Įeina Protėjas ir Džulija, persirengu- 
si pažu 


PROTĖJAS , 

Sebastijonas tavo vardas? Man 

Tu patinki. Turėsi man padėti. 
DŽULIJA — 

Bus vienas malonumas jums pagelbėt. 
PROTĖJAS 

Tikiu tavim. 


(Lansui) 


Nenaudėli, čia tul 
Sakyk, kur valkiojaisi dvi dienas? 
LANSAS 
Taigi nunešiau sinjorai Silvijai šunį, kaip buvote 
įsakęs. 
PROTĖJAS 
Įr kaip jai patiko mano deimančiukas? 

LANSAS 

Niekaip, sinjore. Ji sako, kad tai paprastas kiem- 
šunis ir kad nėra ko dėkoti už tokią šunišką do- 
vaną. 
PROTĖJAS 

Bet mano šunį priėmė? 
LANSAS 

Taigi kad ne. Va, aš jį veduosi atgal. 
PROTĖJAS 

Kaip? Ar tai šitą šunį jai nuo manęs dovanojai? 
LANSAS 

Taip, sinjore. Aną voverę turguje iš manęs pa- 
vogė kažkokie pajodžargos. Tada nuvedžiau jai savo 
šunį, kuris dešimteriopai didesnis už jūsiškį, taigi ir 
dovana didesnė. 
PROTĖJAS 

Eik, nešdinkis ir šunį tą surask, 

Be jo nedrįšk daugiau man pasirodyt. 

Gal apkurtai? Ko stovi kaip stuobrys? 


Lansas išeina 


Tas vergas visada man daro gėdą! 
Sebastijonai, tu man patarnausi, 

Nes man kaip tik jaunuolio tokio reikia, 
Kuris protingai užduotį atliktų, 

Ne taip, kaip tas storžievis bukaprotis. 
Be to, matau iš elgesio ir veido — 

Jei nuojauta slapta man nemeluoja,— 
Esi gerai išauklėtas, teisingas. 

Kaip tik todėl praversi man dabar. 

Tuoj pat sinjorai Silvijai nunešk 

Ir nuo manęs įteiki šitą žiedą. 
Tai mano mylimosios dovana. 
DŽULIJA 
Jūs nemylėjot jos, jei atiduodat. 
O gal ji mirė? 
PROTĖJAS 
Ne, manau, gyva. 
DŽULIJA 
O vargel 
PROTĖJAS 
Ko šauki „o varge"? 
DŽULIJA 
Gaila 
Man jos labai. 
PROTĖJAS 
Kodėl gi tau jos gaila? 
DŽULIJA 
Nes jus, manau, jinai taip pat mylėjo, 
Kaip Silviją pamilote dabar. 
Ji neužmiršo to, kurs ją užmiršo, — 
Jūs mylit tą, kuriai nė kiek nerūpit. 
Baisu, kad meilėj tiek prieštaringumų. 
Kaip tik todėl aš sušukau: „O varge!“ 
PROTĖJAS 
Paduok jai šitą žiedą, o kartu 
Ir laišką. Štai jos kambarys. Primink, 
Kad ji paveikslą dovanot žadėjo. 
Kai tik jį gausi, pas mane skubėk, 
Aš lauksiu liūdnas savo kambary. 


(Išeina) 

DŽULIJA 


Kiek moterų sutiktų taip pagelbėt? 
Vargšelis tu, Protėjau! Pristatei 
Mane kaip lapę ėriukus ganyti. 

O aš tikra kvailutė. Kam gailiuosi, 
Kai jis mane paniekino širdy? 
Paniekino mane, nes kitą myli; 

Man gaila jo todėl, kad myliu jį. 
Išsiskiriant Protėjui savo žiedą 

Kaip atminimo dovaną daviau. 
Dabar štai aš, jo nelaimingas tarnas, 
Turiu prašyt, o noriu, kad neduotų, 
Turiu nunešt, o noriu, kad neimtų, 
Turiu jį girt, norėdama, kad peiktų. 
O taip, aš myliu nuoširdžiai Protėją, 
Bet negaliu jam iš širdies tarnauti, 
Jei tik pati savęs nuskriaust nenoriu. 
Piršliu pabūsiu, bet — atleisk, dangau — 
Aš pasistengsiu, kad jo viltys žlugtų. 


Įeina Silvija su palyda 


Laba diena! Gal galit pasakyti, 

Kur aš sinjorą Silviją surasčiau? 
SILVIJA 

O ko jums reiktų, jei tai būčiau aš? 
DŽULIJA | 

Tada mane prašyčiau išklausyti, 

Aš atsiųstas įteikti vieną laišką. 
SILVIJA 

Kieno? 

DŽULIJA 

Mano šeimininko Protėjo, sinjora. 
SILVIJA 

A, jis atsiuntė paveikslo. 
DŽULIJA 

Taip, sinjora. 
SILVIJA 

Ursula, atnešk mano atvaizdą. 


Viena iš palydovių išeina ir grįžta su Silvijos 
portretu 


Štai, neškit jam. Ir nuo manęs pridėkit, 

Kad Džulija, kurią jisai užmiršo, 

Jo būstui tiks geriau nei šis šešėlis. 
DŽULIJA L 

Prašyčiau perskaityti šitą laišką. 

Atleiskite, sinjora, bet netyčia 

Jums padaviau visai ne tą lapelį. 


Džulija atsiima siūlytą laišką ir duoda Silvijai 
kitą 


Štai šitą laišką privalau įteikti. 
SILVIJA 

Meldžiu tave, leisk į aną pažvelgti. 
DŽULIJA 

Negalima, atleiskite, sinjora. 
SILVIJA 

Laikyk! 


(Ji sudrasko laišką) 

Nė nemanau skaityt Protėjo raštų. 

Žinau, jis ten maldavimų prirašė 

Ir priesaikų naujų, kurias sulaužys 

Taip pat lengvai, kaip sudraskau šį laišką. 
DŽULIJA 

Sinjora, jis dar siunčia šitą žiedą. 
SILVIJA | 

Tad juo didesnė gėda, jeigu siunčia. 

Protėjas kokį šimtą kartų gyrės, 

Kad skiriantis jį Džulija užmovė. 

Ir nors jo pirštas išdavė tą žiedą, 

Manasis niekad Džulijos neskriaus. 
DŽULIJA 

Jinai dėkinga. 
SILVIJA 

Ką tu čia sakai? 

DŽULIJA 

Dėkoju, kad tokia gera jai esat. 

Kokia ji vargšė! Skriaudžia ją Protėjas. 
SILVIJA 

Tu ją pažįsti? 
DŽULIJA 

Beveik taip pat, kaip ir save pažįstu. 

Galvodamas, koks sielvartas jai teko, 

Aš pats ne vieną ašarą praliejau. 
SILVIJA 

Ji mano, kad Protėjas ją pamiršo? 
DŽULIJA 

Manau, kad taip; todėl jinai ir liūdi. 
SILVIJA 

Ar ji labai graži? 

DŽULIJA 
Anksčiau, sinjora, buvo ji gražesnė. 
Kol vylės dar, kad ją Protėjas myli, 
Ji buvo man kaip jūs dabar graži. 
Bet jau seniai į veidrodį nežiūri, 
Visai nuo saulės veido nepridengia, 
Todėl ore skruostų nuvyto rožės, 
Kaktos baltoji lelija pagelto, 
Ir ji dabar tokia tamsi kaip aš. 
SILVIJA 
O ar aukšta? 
DŽULIJA 
Gal mano ūgio bus. Per sekmines, 
Kai rengdavom linksmus karmnavalus, 
Man kartą teko moterį vaidinti 
Ir apsirengti Džulijos drabužiais. 
Visi draugai nusprendė, kad jie tinka 
Man taip, tarytum būtų man siūti. 
Ir nuo tada žinau, koksai jos ūgis. 
Aš tąsyk jai ir ašaras išspaudžiau, 
Nes tokį liūdną vaidmenį gavau: 
Kaip Ariadna kentė, sielvartavo, 
Kada Tesėjas priesaiką sulaužė. !* 
Aš taip gerai įsijaučiau, verkiau, 
Kad vargšė Džulija susigraudinus 
Pati pravirko. Lai aš mirsiu vietoj, 
Jei neišgyvenau ten jos gėlos. 
SILVIJA 
Ji tau dėkinga, mielas jaunikaiti, 
Vargšelė pamesta ir užmiršta! 
Ją prisiminus, aš pati verkiu. 
Štai mano piniginė, pasiimk 


105 


DU VERONIEČIAI 


Už tai, kad myli savo šeimininkę, 
Lik sveikas! 


Silvija su palyda išeina 


DŽULIJA 
Ji padėkos, jei ją kada sutiksit. 
Kokia dora, švelni, graži sinjora! 
Ji mano šeimininkui bus šalta, 
Nes gerbia mano šeimininkės meilę. 
Tačiau kaip meilė kartais išdaigauja! 
Štai jos paveikslas. Pažiūrėsim. Ką gi, 
Jei aš turėčiau tokią skrybėlaitę, 
Ir mano veidas būtų ne bjauresnis. 
Tačiau piešėjas jai kiek pataikavo, 
Jei tik nepataikauju sau pati. 
Plaukai rusvi jos, mano štai geltoni. 
Bet jeigu dėl plaukų jisai pamilo, 
Tokios spalvos peruką įsigysiu. 
Jos akys žydros, mano tokios pat. 
Bet jos kakta už manąją žemesnė. 
Kaip man įspėt, už ką jisai ją myli 
Ir kuo pati galėčiau jam patikti, 
Jei tik nebūtų meilės dievas aklas? 
Šešėli, eik ir stok prieš tą šešėlį, 
Varžovę savo. O bejausmis daikte, 
Tave bučiuos, mylės, tavim grožėsis! 
Aš tavo vietoj statula stovėsiu. 
Esu gera, nes tavo šeimininkė 
Man buvo maloni. Kitaip, prisiekiu, 
Išlupčiau tau nematančias akis, 
Kad liautųsi tave mylėt Protėjas! 


PENKTAŠS VEIKS MAS. Pirma sceiū 


PENKTAS VEIKSMAS 


I scena 


Prie vienuolyno 
Įeina Eglamūras 


EGLAMUŪRAS 
Auksuoja saulė vakarinį skliautą, 
Kaip tik dabar jau Silvija turėtų 
Mane sutikt prie dvasios tėvo celės. 
Ji nevėluos, nes mylintys nekantrūs, 
Todėl dažniausiai per anksti ateina — 
Taip nekantrą sunku jiems pažaboti. 


Įeina Silvija 


Ateina. Labas vakaras, sinjora! 
SILVIJA 

Amen! Jau metas, mielas Eglamūrai, 

Išeik iš čia pro šoninius vartus 


Ir lauk manęs. Ko gero, mus jau seka. 


EGLAMURAS 
Nebūgštaukit. Giria ne taip toli, 
Ir jeigu ją pasieksim, būsim saugūs. 


(Išeina) 

II scena 


Milano hercogo rūmai 
Įeina Turijas, Protėjas ir persirengu- 
si Džulija 


TURIJAS 

Ką Silvija apie mane galvoja? 
PROTĖJAS 

Sinjore, ji dabar jau palankesnė, 

Bet jumyse vis tiek suranda ydų. 
TURIJAS 

Per ilgos mano kojos? 
PROTĖJAS 

Ne, greičiau per menkos. 
TURIJAS 

Jojimo batai koją kiek pastorins. 
DŽULIJA (į šalį) 

Bet pentinai netinka meilei skatint! 
TURIJAS 

O kaip jai mano veidas? 
PROTĖJAS 

Ji sako, kad skaistus. 
TURIJAS 

Jinai juokauja. Mano veidas juodas. 
PROTĖJAS 

Bet perlai šviesūs. Sako patarlė: 

Gražuolės akiai juodas vyras — perlas. 
DŽULIJA (į šalį) 

Nuo tokio perlo moterys apanka. 

Geriau nebežiūrėsiu, užsimerksiu. 

TURIJAS 

O kaip jai mano kalbos? 
'PROTĖJAS 

Nepatinka, jei kalbat apie karą. 
TURIJAS 


Tada kalbėsim apie meilę ir ramybę. 


DŽULIJA (į šalį) 

Geriausia, jei paliktum ją ramybėj. 
TURIJAS 

Kaip jai mana drąsa? 
PROTĖJAS 

Dėl to jai viskas aišku. 
DŽULIJA (į šalį) 

Tikrai, nes bailį nesunku pažinti. 
TURIJAS 

Kaip jai mana kilmė? 
PROTĖJAS 

Ji sako, 

Kad protėvius gerus turėjot. 

DŽULIJA (į šalį) 


Ne jų kaltė, kad vaikas — juokdarys. 


TURIJAS 

Ar žino apie mano turtą? 
PROTĖJAS 

Taip, 

Ir gailisi labai. 

TURIJAS 
"Kodėl? 

DŽULIJA (į šalį) 

Kad asilui tokiam jis atiteko. 
PROTĖJAS 

Kad nuomininkai valdo tas žemes. 


~ 

Įeina Milano hercogas 


DŽULIJA 
O štai ir hercogas. 
HERCOGAS 
Protėjau! Turijau! Katras iš jūsų 
Regėjo paskutinis Eglamūrą? 
TURIJAS 
Ne aš. 
PROTĖJAS 
Ne aš. 
HERCOGAS 
O mano dukrą? 
PROTĖJAS 
Niekas. 
HERCOGAS 
Taigi. 
Pabėgo ji pas niekšą Valentiną, 
O Eglamūras ją lydėti ėmės. 
Vienuolis tas, Lorencas, juodu matė, 
Kai buvo girion atgailot nuėjęs. 
Jisai tikrai pažino Eglamūrą, 
O jos gerai neįžvelgė pro kaukę. 
Be to, ji savo dvasios tėvo celėj 
Išpažinties šįvakar neatliko. 
Taigi sutampa viskas. Ji pabėgo. 
Todėl prašau — kalboms negaiškim laiko, 
Tuoj sėdam ant žirgų ir susitiksim 
Prie įkalnės anos, kur suka kelias 
Į Mantują,— tenai bėglius surasim. 
Neatsilikit nuo manęs, sinjorai. 


(Išeina) 

TURIJAS 
"Tik vėjavaikė ir tegali šitaip 
Nuo laimės bėgti, kai ją laimė vejas. 
Aš nė dėl meilės Silviją vejuosi, 
O Eglamūrui geisdamas atkeršyt. 
(Išeina) 


PROTĖJAS 
Keliauju paskui Silviją, nes myliu, 
O Eglamūrui pykčio nejaučiu. 


(Išeina) 


DŽULIJA 
O aš pastosiu kelią tavo meilei, 
Kad meilė neapykanta pavirstų. 


(Išeina) 


III scena 


Miškas 
Įeina plėšikai su belaisve Silvija 


PIRMAS PLĖŠIKAS 
„Eime, kantrybės, 
„Mes turim jus nuvest pas mūsų vadą. 
SILVIJA 
Mane jau tūkstančiai bėdų išmokė 
Ramiai pakęsti viską, kas bebūtų. 


DU VERONIEČIAI 


ANTRAS PLĖŠIKAS 

Tai veskit ją, greičiau. 
PIRMAS PLĖŠIKAS 

O kur pradingo jos bendrakeleivis? 
TREČIAS PLĖŠIKAS 

Jo miklios kojos, mes jo nepavijom, 

Bet seka jį Valerijus ir Mozė. 

Vesk ją į miško vakarinį kraštą, 

Pas mūsų vadą. Vysiuosi toliau. 

Jis apsuptas ir nepabėgs nuo mūsų. 
PIRMAS PLĖŠIKAS 

Tada pirmyn į mūsų vado būstą. 

Jūs nebijokit, jis garbingas vyras 

Ir niekam skriausti moterų neleidžia. 
SILVIJA | 

O Valentinai, dėl tavęs kenčiu! 


(Išeina) 


IV scena 


Miškas 
Įeina Valentinas 


VALENTINAS 
Kaip papratimas įprotį išugdo! 
Tankynė ši, žmonių nematęs miškas — 
Man už triukšmingą miestą mielesni. 
Čia vienas, atsiskyręs nuo visų, 
Klausaus liūdnos lakštingalos giesmės, 

Ją sielvarto atodūsiais palydžiu. 

O tu, širdies manosios šeimininke, 
Nedrįsk ilgai palikti tuščio būsto. 
Kitaip jisai netrukus sudūlės, 

Be pėdsakų išnyks jo buvęs vardas. 
O Silvija, aš be tavęs pražūsiu! 
Mieloji nimfa, būk man atrama! 


Už scenos triukšmas 


Iš kur tas triukšmas, ko visi sujudo? 
O, tai draugai, jie daro, ką tik nori. 
Galbūt dabar keleivį vargšą vejas? 
Manęs jie klauso, bet negreit pavyks 
Man juos nuo pikto smurto sulaikyti. 
Į šalį, Valentinai. Kas čia eina? 


(Pasitraukia į šalį) 


Įeina Protėjas, Silvija ir persirengu- 


si Džulija 


PROTĖJAS 
Sinjora, aš pagelbėt stengiuos jums, 
Nors gal tos mano paslaugos nemielos,— 
Padėjau, rizikuodamas gyvybe, 
Iš niekšų ir nedorėlių ištrūkt. 
Kaip atpildo prašau dėkingo žvilgsnio, 
Mažiau už tai aš negaliu prašyti, 
Ir jūs, išties, mažiau negalit duoti. 
VALENTINAS (į šalį) 
Ką aš matau, girdžiu, — tai tikras sapnas! 
O meile, duok kantrybės man ištverti. 


bU VERONIEČIAI 


SILVIJA 

Tikrai, kokia aš vargšė, nelaiminga! 
PROTĖJAS 

Jūs buvot nelaiminga, kol manęs 

Nebuvo čia. Dabar laiminga esat. 
SILVIJA 

Atėjus tau, aš dar nelaimingesnė. 
DŽULIJA (į šalį) 

Ir aš, kai jis prie jūsų priartėja. 
SILVIJA 

Jei būčiau liūtui alkanam pakliuvus, 

Geriau sutikčiau žūt jo nasruose, 

Nei kad mane išgelbėtų Protėjas. 

Dangau, žinai, kaip myliu Valentiną. 

Už jį galėčiau sielą atiduoti! 

Ir lygiai taip — o, jeigu ne labiau! — 

Bjauriuos dabar išdaviku Protėju. 

Palik mane! Nedrįsk daugiau maldauti! 
PROTĖJAS 

Nepagailėčiau nė savos gyvybės 

Už vieną tavo maloningą žvilgsnį. 

Kiek vyrų keikia meilę nusivylę, 

Kai moterys, nors mylimos, nemyli! 
SILVIJA | 

Protėjas, nors ir mylimas, nemyli! 

Tu prisiminki savo pirmą meilę, 

Kaip Džulijai prisiekei šimtą kartų 

Ištikimybę, o paskui, pamiršęs, 

Beprotiškai mane įsimylėjai. 

Ar gali būt tikra ištikimybė, 

Jei ištikimas dviem? Geriau nė vienai, 

Negu kelioms kad būt ištikimam. 
Išduodi savo tikrą draugą — 


PROTĖJAS 
Meilėj 
Draugų nėra. 
SILVIJA 
Nėra tiktai Protėjui. 
PROTĖJAS 


Na, jeigu švelnūs, jaudinantys žodžiai 
Negali numaldyti jūsų pykčio, 
Aš kaip kareivis su ginklu jus pulsiu, 
Priversiu meile atsakyt į meilę. 
SILVIJA 
O dangau! 
PROTĖJAS 
Priversiu pasiduoti mano geismui! 


Pasirodo Valentinas 

VALENTINAS 

Šalin rankas! Nedrįsk jos nė paliesti 

Tu, niekam tikęs drauge! 
PROTĖJAS 

Valentinas! 

VALENTINAS 

Tai štai koks tu, neištikimas drauge, 

Tu ir draugystę išdavei, ir meilę. 

Aš tuo nepatikėčiau, jeigu pats 

Savom akim ką tik nebūčiau matęs. 

Neliko man nė vieno tikro draugo. 

Ir kuo tikėt, jei dešinė ranka 

Sulaužiusi ištikimybę širdžiai? 

Protėjau, aš tavim tikėt nustojau, 
Todėl pasaulis nebemielas man. 
Prakeiktas amžius! Skausmas širdį plėšo, 
Kai tampa draugas tau pikčiausiu priešu. 
PROTĖJAS 
Nebepakelsiu aš kaltės ir gėdos. 
Atleisk man, Valentinai, Jei galiu 
Dar atgaila atpirkt nusižengimą, 
Gailiuosi iš širdies. Ir mano skausmas 
Prilygsta kaltei. 
VALENTINAS 
To visai užtenka. 
Garbingumu tavuoju vėl tikiu. 
Kaip atgailą galėtumei paniekint, 
Jei priima ją žemė ir dangus? 
Numaldo ji Aukščiausiojo rūstybę. 
Žinok, aš draugo niekados neskriausiu. 
Imk Silviją. Kas mano — tau priklauso. 
DŽULIJA 
O, aš nelaiminga! 


(Ji apalpsta) 


PROTĖJAS 
Žiūrėkit, kas atsitiko berniukui. 
VALENTINAS 
Na, berneli, kas gi tau yra? Kas atsitiko? 
Atsimerk, papasakok viską. 
DŽULIJA 
Ak, gerasis sinjore, mano šeimininkas liepė nu- 
nešti žiedą sinjorai Silvijai, tačiau aš per savo ap- 
sileidimą nenunešiau. 

PROTĖJAS 

Kurgi tas žiedas, berniuk? 
DŽULIJA 

Štai. 


(Duoda jam savo žiedą) 


PROTĖJAS 

Kaip? Duok pažiūrėti. Betgi tai žiedas, kurį aš 
padovanojau Džulijai! 
DŽULIJA 

Atleiskite, sinjore, aš suklydau. 

Va šitą žiedą Silvijai jūs siuntėt. 


(Duoda jam kitą žiedą) 


PROTĖJAS 


Bet kaipgi pas tave atsirado tas žiedas? Atsisvei- 
kindamas aš daviau jį Džulijai. 
DŽULIJA 

Man Džulija pati tą žiedą davė, 

Ir atnešė jį Džuliją pati. 
PROTĖJAS 

Kas? Džulija? 

DŽULIJA | 

Taip, ta pati, kuriai esi prisiekęs. 

Tikėjimas tavim man teikė viltį, 

O tu ne kartą jį bandei pakirsti! 

Protėjau, rausk dėl savo išdavysčių! 

Ir gėdinkis, kad man taip nekukliai 

Reikėjo persirengti. Jei gėdinga 

Iš meilės vyro rūbais apsirengt. .. 

= 


Mažesnė gėda, sako jausmas tyras, 

Merginai rūbą keist, nei žodį — vyrui. 
PROTĖJAS 

O žodį — vyrui? Taip. Tikra tiesa! 

Jei ištikimas vyras — jis be ydų, 

Jei ne, jo kelias nuodėmėm nuklotas. 

Aplenkia meilė nepastovų protą. 

Kada regėt vien Džuliją geidžiau, 

Ji švietė man už Silviją skaisčiau. 
VALENTINAS 

Gerai, gerai, paduokit man rankas. 

Sujungsiu jas, ir būkit vėl draugai, — 

Blogai, jei pyktis trunka per ilgai. 
PROTĖJAS 

Dangau, jau mano noras išsipildė. 
DŽULIJA 

Taip pat ir mano. 


Įeina plėšikai, vesdami suimtus herco- 
gą ir Turiją 


PLĖŠIKAI 
Štai grobis! Grobis, grobis! 
VALENTINAS 
Jų nelieskit. 
Nelieskite! Tai hercogas, valdovas. 
Šviesybę jūsų sveikina čionai 
Išvytas Valentinas. 
HERCOGAS 
Valentinas? 
TURIJAS į 
Ten Silvija; jinai priklauso man. 

VALENTINAS 
Nė žingsnio, Turijau, kitaip tuoj mirsi. 
Tave pasieks manos rūstybės kardas. 
Tik pavadink vėl Silviją sava, 
Ir tau nė miesto sienos nepagelbės. 
Štai stovi ji. Išdrįsk tik ją paliesti 
Arba savu kvėpavimu sutepti! 
TURIJAS 
Bet man jinai nerūpi, Valentinai! 
Tiktai kvailys taip lįstų į pavojų 
Dėl moteries, kuri nemyli jo. 
Aš jos atsisakau, dabar ji tavo. 
HERCOGAS 
Tu juo labiau esi niekingas, žemas, 
Kai, siekęs ją laimėt bet kokiais būdais, 
Dabar jos taip lengvai atsisakai. 
Prisiekiu savo protėvių šlove, 
Kad aš tavim žaviuosi, Valentinai; 
Manau, kad vertas tu valdovės meilės. 
Žinok, aš savo pyktį pamirštu 
Ir vėl kviečiu tave sugrįžt į rūmus. 
Naujai žvelgiu į nuopelnus tavuosius, 
- Kuriems vargu ar gali kas prilygti. 
Esi aukštos kilmės, geros šeimos, — 
Imk Silviją, nes vertas jos esi. 
VALENTINAS 
Dėkoju jums; dabar esu laimingas. 
Tačiau, valdove, Silvijos vardu 
Vienos malonės paprašyti noriu. 
HERCOGAS 
Prašyk, aš tau neatsakysių nieko. 


DU VERONIEČIAI 


VALENTINAS 

Šie tremtiniai, kurie draugais man buvo, 

Visi yra dori, garbingi žmonės. 

Nebauskit jų, jei kuo ir nusikalto, 

Ir leiskite sugrįžti iš tremties. 

Prisiekiu, kad neteks dėl to gailėtis, 

Jiems galite pavest svarbiausius darbus. 
HERCOGAS 

Įtikinai. Atleidžiu jiems ir tau. 

Jie tavo valioj, nes žinai jų vertę. 

Eime, užbaikim rietenas visas 

Džiaugsmu, linksmybėm, iškilnia puota. 
VALENTINAS 

O pakeliui, valdove, gal išdrįsiu 

Savom kalbom jums šypseną sukelti. 

Sakykit, kaip patinka šitas pažas? 
HERCOGAS 

Žavus, drovus berniukas. Štai paraudo. 
VALENTINAS 

Žavus, tikrai. Bet ar tikrai berniukas? 
HERCOGAS 

Sakyk, ką reiškia tavo žodžiai? 
VALENTINAS 

Jums leidus, einant apsakysiu viską. 

Tikrai galėsit lemtimi stebėtis. 

Eime, Protėjau, lai bausmė tau bus, 

Kad tavo meilės paslaptį atskleisiu. 

Paskui kartu iškelsim vestuves, — 

Bendra puota, bendri namai ir laimė. 

VEIKĖJAI 


FERDINANDAS, Navaros karalius 
BIRONAS 

LONGAVILIS | karaliaus palydos didikai 
DIUMENAS 


EE AD AS | Prancūzijos princesės palydos didikai 
ADRIANAS DE ARMADAS, keistuolis ispanas 
TĖVAS NATANIELIS, pastorius 
HOLOFERNAS, mokytojas 

MULKIS, konsteblis 

MAKAULĖ, juokdarys 

MAŠALAS, ispano pažas 

PRANCŪZIJOS PRINCESĖ 

ROZALINA 

MARIJA | princesės palydos damos 
KATERINA 

ŽAKNETĖ, jauna kaimietė 

Didikai, tarnai ir kiti 


Veiksmas vyksta Navaroje 

Navaros karaliaus parkas 
Įeina Navaros karalius Ferdinandas, Bi- 
ronas, Longavilis ir Diumenas 


KARALIUS 
Tegul garbė, kurios gyvieji vaikos, 
Ant mūsų kapo iškalta gyvens, 
Pagražindama bjaurastį mirties. 
Besotis Laikas neatims iš mūsų 
Šlovės, kurią per pastangas įgysim; 
Jinai jo dalgio ašmenis atšipins, 
Mums amžinybę duos kaip palikimą. 
Todėl visi kaip narsūs karžygiai, 
Kariaujantys su pomėgiais savais 
Ir armija didžia pasaulio norų, 
Šio įsako laikysimės griežtai. 
Pasaulio stebuklu taps Navara, 
Šie rūmai — Akademija maža, 
Rimties ir susimąstymo tvirtove. 
Bironai, Longavili ir Diumenai! 
Gyventi čia trejus metus prisiekėt, 
Moksladraugiai manieji, ir laikytis 
Nutarime išvardintų draudimų. 
Jau davėt žodį; parašą padėkit, 
Kad pats sava ranka nuplėštų šlovę 
Sau tas; kuris pažeistų kokį punktą. 

Jei ryžtatės gyventi kaip prisiekėt — 
Rašykitės ir priesaiką tesėkit. 
LONGAVILIS j 
Nusprendžiau; juk trejus metus tevargsim. 
Nors kūnas ir sunyks, dvasia puotaus. 
Galvos menkumą storas pilvas rodo, 
O kūnui tunkant, susilpnėja protas. 
DIUMENAS 
Valdove mano, aš atsižadėjau 
` Niekingų šio pasaulio malonumų. 
Juos palieku vergam žemų troškimų. 
Gyvenimo džiaugsmų širdis negeis — 
Visus man filosofija pakeis. 
BIRONAS 
Belieka jų žodžius tik pakartoti. 
Aš priesaiką tesėsiu, mano pone,— 
Trejus metus čia atsidėsiu mokslui. 
Tačiau yra kiti griežti draudimai: 
Sakysim, vengti moterų iš tolo, — 
Tikiuosi, to nėra čia paminėta. 
Ir dieną per savaitę kesti alkį; 
Kitom dienom — tevalgyti po kartą — 
Tikiuosi, to nėra čia paminėta. 
Tris valandas kas naktį temiegoti 
Ir nesudėti bluosto visą dieną, — 
O aš kaip kūdikis miegu per naktį, 
Kuri iki vidurdienio užtrunka. 
Ir tai, tikiuosi, čia neįrašyta. 
Vengt moterų ir pasninkaut be miego — 
Aš negaliu, per menkos mano jėgos. 
KARALIUS 
Prisiekėt juk visų draudimų paisyt. 

BIRONAS 
Paprieštaraut norėčiau, jeigu leisit. 
Trejus metus tebuvome sutarę 
Paskirti mokslui, rūmuos užsidarę. 
LONGAVILIS 
Prisiekei tu be išlygų, Bironai. 
BIRONAS | 
Juokais tai buvo, patikėkit, ponai. 
Gal nusakysit mūsų mokslo prasmę? 
KARALIUS 
Jis leis įžvelgti paslėptąją esmę. 
BIRONAS 
Ko neįstengia nuovoka sveika? . 
KARALIUS 
Tokia jau mokslo dieviška jėga. 
BIRONAS 
Tada aš kruopščiai tirsiu visa tai, 
Kas priesaikos mums draudžiama griežtai. 
Sakysim, kur pietaut galiu skaniai, 
Kada puotų derėtų vengti uoliai. 
Gražuolę kaip surasti sumaniai, 
Kada mums neprieinamos gražuolės, 
Ar, pažado laikytis neįstengiant, 
Kaip jį sulaužyt, nuodėmės išvengiant. 
Jei mokslas to mane išmokyt gali, 
Metu visas abejones į šalį 
Ir prižadu paklusti jūsų valiai. 
KARALIUS 
Tokie dalykai mokymuisi trukdo 
` Ir vien tuščiam žaidimui protą ugdo. 
BIRONAS 
Visi džiaugsmai tušti. Bet tie labiausiai, 
Kurių per vargą siekęs, vargą pjausi. 

Kol į knygas įnikęs kantriai stengies 

Tiesos surasti šviesą — žvelgt į tiesą, 

Šviesa apakinančią žvilgsnį, vengi. 

Šviesa kely į šviesą stelbia šviesą. 

Ir kol šviesa tamsoj tau atsivers, 

Greičiausiai tavo akys užsimerks. 

Geriau išmoktum žvilgsnį atgaivinti, 

Į gražesnes akis jį panardinęs. 

Viliodamos jos akinamai spindi 

Ir su tavom akim šviesa dalinas. 

Tarytum saulė mokslas. Neįstengs 

Įžūlūs žvilgsniai jo mįslių įminti. 

Tikrovę prisiskaitėliams uždengs 

Kitų kadaise užrašytos mintys. 

Krikštatėviai žvaigždžių ir šviesulių 

Be vardo nė Žvaigždelės nepalieka, 

Bet ne mažesnis pluoštas spindulių 

Pasiekia tuos, kuriem nerūpi niekas. 

Per daug žinąs težino vien tik šlovę; 

O duot vardus — tai ne pažint tikrovę. 
KARALIUS 

Kaip jis knygas išmoko pult iš knygų! 
DIUMENAS 

Sudrumsti protams proto jam nestigo! 
LONGAVILIS 

Usnis išrovė, usnys vėl išdygo. 
BIRONAS 

Pavasariai žąsų pulku nelygūs. 
DIUMENAS 

Kaip tai suprast? 
BIRONAS 

Ateina viskam laikas. 

DIUMENAS . 

Prasmės nėra. 
BIRONAS 

Bet rimą atitaiko. 

KARALIUS 

Bironas tartum šaltis pavydus, 

Kuris ankstyvus želmenis nukanda. 
BIRONAS 

Tegul. Kam girti vasaros turtus, 

Kol paukščiai giesmei priežasties neranda? 

Nelaikšis gimęs nenudžiugins nieko. 

Kam liepti rožei per kūčias žydėti? 

Prašyt gegužį pripustyti sniego? 

Savasis metas viskam nužymėtas. 

Vėlu jau mokslui, jūs suprasti turit. 

Kam langą plėšti, kai atvertos durys? 
KARALIUS 

Bironai, leidžiu jums namo išvykti. 
BIRONAS 

Aš priesaiką daviau su ponais likti. 

Kad ir tamsumą gyriau iškalbingai,— 

Jūs šitaip dosnūs išminčiai nebūnat,— 

Bet įžado laikysiuosi garbingai. 

Trejus metus marinsiu savo kūną. 

Kur popierius? Pažvelgsiu, ką jis skelbia, 

Tegul jo svarbą parašas pagerbia, 
KARALIUS 

Ši nuolaida tave nuo gėdos gelbės. 
BIRONAS (skaito) 

„Item *: nė viena moteris neturi prieiti prie rūmų 
arčiau negu per mylią." Ar šitą jau paskelbėte? 

* Taip pat (Iot.). 

LONGAVILIS 
Prieš keturias dienas. 
BIRONAS 
Nagi, o kokia bausmė numatyta? 


(Skaito) 


„Pažeidėjoms gresia liežuvio netekimas.“ 

Kas taip sugalvojo? 
LONGAVILIS 

Aš tai padariau. 
BIRONAS 

Kam nuo to geriau? 

LONGAVILIS 

Te moteris atbaido ši bausmė. 
BIRONAS 

Vien mandagumui įsakas grėsmė, 


(Skaito) 


„Item: jei kuris nors per trejus metus bus pa- 
stebėtas besikalbąs su moterimi, jam teks iškęsti to- 
kį viešą pažeminimą, kokį tik galės sugalvoti liku- 
sieji dvariškiai.“ 

Draudimą šį, valdove, pats atmesit,— 

Svečiai sudrums tuoj mūsų rūmų rimtį. 

Iš Prancūzijos vyksta čia princesė, 

Viešnia garbinga, ją reikės priimti. 

Į čia ją gena reikalas svarbus, 

Jai patikėtas sergančio karaliaus. 

Todėl arba draudimas tuščias bus, 

Arba tuščiai ji vyks į mūsų šalį. 

KARALIUS 
Negali būti! Kaipgi mes užmiršom! 
BIRONAS 
Prašauna mokslas visada pro viršų: 
Kol mokais padaryti, ką norėtum, 
Tą užmiršti atlikt, ką privalėtum. 
Kada gavai, ko tau labiausiai trūksta, — 
Kovos laimikio vien griuvėsiai rūksta. 
KARALIUS 
Geriau draudimą šitą mums pakeisti, 
Nes būtinybė jį privers pažeisti. 
BIRONAS 
Taip, būtinybė per trejus metus 
Tris tūkstančius privers pažeisti kartų. 
Juk įgimtus žmonėm jausmų saitus 
Apvaizda tenutrauks, maištaut neverta. 
Jei priesaiką sulaužysiu — žinia, 
Bus būtinybė vertusi mane. 
Todėl draudimams pritariu nūnai. 


(Pasirašo) 


Ir jeigu kas išdrįstų nusižengti, 

Bus gėda pažymėtas amžinai. 

Man kaip visiems pagundų reikia vengti. 

Tikiuosi, nors ne priesaikai sutvertas, 

Nuvertint ją esu mažiausiai vertas. 

Tačiau ar mes turėsim pramogų? 
KARALIUS 

Taip, rūmų svečias tam suteiks progų! 

Atvyko iš Ispanijos didikas — 

Augintojas naujos mados daigų. 

Galva jo — tikras posakių vainikas. 

Kalbų savųjų tuščias skambesys 

Jam mielas kaip harmonija žavi.- 

Teisėju pasirinkdavo nesyk 

Kivirčuose jį priešai ir savi. 

Tasai vaizduotės kūdikis Armadas, 

Gražbylyste savąja pasikliovęs, 

Atskleis iš naujo, progai atsiradus, 

Jau pamirštą ispanų žygių šlovę. 

Džiaugsmų jūsiškių nežinau gerai, 

Bet man tikrai patinka jo melai, 

Ir poetu priimsiu jį mielai. 
BIRONAS | 

Armadas — jau ne kartą sublizgėjęs 

Naujausių žodžių ir madų gerbėjas. 
LONGAVILIS 

Su Makaule jie bus mums pramoga, 

Neatsibos trimetė pareiga. 


Įeina Mulkis su laišku ir Makaulė 


MULKIS 

Kur aš galėčiau pamatyti asmeniškai patį karalių? 
BIRONAS 

Štai jis, drauguži. Ko norėtum? 

MULKIS . 

Aš pats asmeniškai jam atstovauju, nes esu jo 
didenybės konsteblis, bet norėčiau pamatyti jį iš 
arti. a 
BIRONAS 

Jisai čia. 

MULKIS 

Sinjoras Arma-Arma reiškia jums pagarbą. Įvyko 
niekšybė; smulkiau sužinosite iš laiško. 
MAKAULĖ 

Jūsų didenybe, ten ir aš paminėtas. 
KARALIUS . 

Šauniojo Armado laiškas. 
BIRONAS 

Kad ir koks menkas būtų laiško turinys, dievaži, 
aš tikiuosi pakilių žodžių. 
LONGAVILIS 

Aukštai kyla, žemai tupia; duok mums kantrybės, 
viešpatie! 
BIRONAS 

Ar išklausyti, ar susilaikyti nesijuokus? 
LONGAVILIS 

Nuolankiai išklausyti ir saikingai pasijuokti, ar- 
ba susilaikyti ir nuo to, ir nuo to. 
BIRONAS 
“Gerai, tegul tada jo stilius savaime nulems mūsų 
linksmumo laipsnį. | 
MAKAULĖ 

Turinys susijęs su manim, jūsų didenybe. Tai dėl 
Žaknetės. Reikalas toks, kad aš įkliuvau su reikalu. 
BIRONAS 

Su kokiu reikalu? 
MAKAULĖ 

Paaiškinsiu būdą ir reikalą su prieduru, tai yra 
visus tris — pirmiausia būdą, paskui reikalą, o galiau- 
siai priedurą. Mane pastebėjo su ja palei sargo būdą, 
kur mes aptarinėjom vieną reikalą, ir sugavo beei- 
nant į parką paskui jos priedurą. Sudėję gaunam 

iš viso tris dalykus: būdą, reikalą ir priedurą. O da- 
bar dėl būdo: tai būdas, kuriuo vyras kalba su mo- 
terimi. Dėl reikalo: reikalas paprastai abiem Ži- 
nomas. 
BIRONAS 

O dėl prieduro? 
MAKAULĖ 

Pridursiu, kai sužinosiu bausmę. Ir tesaugo vieš- 
pats teisųjį! 

KARALIUS 

Ar atidžiai išklausysite laišką? 
BIRONAS 

Taip, klausysime lyg orakulo. 
MAKAULĖ 

Taip žmogus dėl savo naivumo klauso kūno pa- 
liepimų! 
KARALIUS (skaito) 

„Didysis išrinktasai, dangiškojo valdovo vietinin- 
ke, vienintelis Navaros viešpatie, mano sielos žemiš- 
kasis dieve ir kūną maitinantis globėjau.“ 
MAKAULĖ 

Kol kas nė žodžio apie Makaulę. 

KARALIUS (skaito) į 

„Buvo taip..." 
MAKAULĖ 

Gal ir buvo taip, bet jeigu jjis sako, kad buvo 
taip, jis, tiesą sakant, pats buvęs nebuvęs. 
KARALIUS 

Ramybės! 

MAKAULĖ 
Man ir visiems, kurje nelenda į mūšį. 

KARALIUS 
Nė žodžio! 
MAKAULĖ 

Susimildami, apie kitų paslaptis. 
KARALIUS (skaito) 

„Buvo taip, kad, prislėgtas gedulingo atspalvio 
melancholijos, aš nedvejodamas ėmiau gydyti savo 
juodą neviltį pačiais geriausiais vaistais — tavo svei- 
katą stiprinančiu oru. Ir kadangi esu džentelmenas, 
leidausi pasivaikščioti. Kokiu laiku, kada? Apie šeš- 
tą valandą. Tada, kai galvijai įninka ėsti, paukščiai 
suskanta lesti, o žmonės sėda prie valgio, vadinamo 
vakariene. Tiek apie laiką. Dabar apie vietovę, ku- 
rioj... Kurioj, taip tariant, aš tuo metu vaikščiojau. 
Ji vadinama tavo parku. Dabar apie vietą, kur... 
Kur, taip tariant, išvydau aną begėdišką ir begaliniai 
smerktiną įvykį, iš mano sniego baltumo plunksnos 
išsunkusį juodmedžio spalvos rašalą, kurį tu čia da- 
bar įžiūri, matai, regi ar pastebi. Bet grįžkime prie 
vietos; ji yra tavo keistai išraizgyto sodo šiaurės 
žiemryčiuose, į rytus nuo jo vakarinio kampo. Kaip 
tik čia aš pamačiau tą niekingą prastuolį, tą menką 
kirminą, kuris tave linksmina...“ 

MAKAULĖ 
Tai čia apie mane? 
KARALIUS (skaito) 
„Tą beraštį ir tamsų sutvėrimą..." 
MAKAULĖ 
Atseit mane? 
KARALIUS (skaito) 
„Tą lėkštą pataikūną...“ 

MAKAULĖ 

Vis dar apie mane? 
KARALIUS (skaito) 

„Kuris, kaip aš menu, vadinamas Makaule...“ 
MAKAULĖ 

A, apie mane! 

KARALIUS (skaito) 

„Susidėjusį ir bendraujantį, priešingai tavo pri- 
imtam ir paskelbtam nutarimui bei galiojančiam įsa- 
kui, su— o! man liežuvis neapsiverčia pasakyti su 
kuo..." 

MAKAULĖ 

Su merga. 
KARALIUS (skaito) 

„Su Mūsų pramotės Ievos palikuone, su moteriška 
būtybe, arba, idant tavo malonybė aiškiau suprastų, 
su moterimi. Jį aš, kaip man liepia mano didžiai ver- 
tinama pareiga, siunčiu tau, kad gautų pelnytą baus- 
mę, ir patikiu jo apsaugą tavo didenybės tarnautojui 
Entoniui Mulkiui, vyrui, pasižyminčiam gera reputa- 
cija, manieromis, nepriekaištingu išsiauklėjimu ir pa- 
garbumu.“ 

MULKIS | 

Tai aš, jums leidus, aš esu Entonis Mulkis. 
KARALIUS (skaito) 

„Dėl Žaknetės — nes taip vadinasi silpnybės in- 
das, kurį užklupau aukščiau minėto prastuolio drau- 
gijoje,— tai aš ją sulaikau, kaip indą įstatymų rūs- 
tybei išlieti, ir, tavo didenybei davus bent mažiau- 
sią ženklą, pristatysiu ją į teismą. Visiškai atsidavęs 
ir pareigos karščiu liepsnojančia širdimi, tavo 

don Adrianas de Armadas“ 

BIRONAS 

Ne toks šaunus, kaip tikėjausi, tačiau nieko ge- 
resnio iki šiol dar neteko girdėti. 
KARALIUS 

Taip, geriausias iš blogiausių. Na, meldžiamasis, 
ką apie tai pasakysi? 
MAKAULĖ 

Jūsų didenybe, bobą prisiimu. 
KARALIUS 

Ar girdėjai, kas buvo skelbta? 
MAKAULĖ 

Prisipažįstu, kad daug girdėjau, bet mažai iš- 
girdau. 
KARALIUS 

Paskelbta: metai kalėjimo tam, kuris bus užklup- 
tas su moterimi. 

Bet aš nebuvau su moterimi. Mane užklupo su 
panele. 
KARALIUS 

Ir tai buvo skelbta: „su panele“. 
MAKAULĖ 

Bet kad jinai ir ne panelė. Ji dar nekalta. 
KARALIUS 

Tai irgi numatyta. Buvo skelbta: „su nekalta". 
MAKAULĖ , 

Jeigu taip, tai aš paneigiu jos nekaltumą. Buvau 
sugautas su merga. 
KARALIUS 

Ši merga, meldžiamasis, niekuo pačiam nepa- 
gelbės. . 

MAKAULĖ 
Ši merga, valdove, man pagelbės. 
KARALIUS 
Meldžiamasis, skelbiu nuosprendį: savaitė pasnin- 
ko su vandeniu ir pelų duona. 
MAKAULĖ 


Geriau mėnuo maldų pasmaguriaujant šlaunele ir 
koše. 


KARALIUS 


O don Armadas bus tavo sargybinis. 
Bironas jį tegul tenai pristato, 

O mes pradėsim, ponai, įgyvendint, 
Ką iškilmingai viens kitam prisiekėm. 


Karalius, Longavilis ir Diumenas 
išeina 


BIRONAS 
Kertu lažybų: galvą prieš kepurę, — 
Šie pažadai pavirs į kvailą juoką. 
Ei tu, keliaukim! 

MAKAULĖ 


Aš kenčiu už tiesą, pone; nes juk tiesa, kad bu- 
vau sugautas su Žaknete, o Žaknetė iš tiesų mergina. 
Todėl būk sveika, karčioji laimės taure! Ateis diena, 
kai vėl nusišypsos man sielvartas, o iki tol, liūdesy, 
palauk! 

II scena 


Ten pat 
Įeina Armadas ir Mašalas 


ARMADAS 

Berniuk, koks čia ženklas, jei didžiadvasį žmogų 
apima melancholija? 
MAŠALAS 

Rimtas ženklas, pone, kad jis atrodys nuliūdęs. 
ARMADAS 

Bet juk liūdesys niekuo nesiskiria nuo melancho- 
lijos, mielas išdykėli. 
MAŠALAS 

Ką jūs, pone, netiesa! Tikrai netiesa! 

AS 

Tai kaip tu gali atskirti liūdesį nuo melancholijos, 
jautrusis jaunuoli? 
MAŠALAS 

Parodydamas įprastą jų veikimą, surembėjęs se- 
noli. 
ARMADAS 

Kodėl „surembėjęs"? Kodėl „senolis'? 
MAŠALAS 

Kodėl „jautrusis“? Kodėl „jaunuolis“? 
ARMADAS 

Aš pasakiau tai, jautrusis jaunuoli, kaip epitetą, 
atitinkamai susijusį su tavo jaunu amžiumi, kurį ga- 
lima apibūdinti kaip jautrų. 
MAŠALAS 

O aš, surembėjęs senoli, kaip titulą, atitinkantį 
jūsų senatvę, kurią galima pavadinti surembėjusia 

ARMADAS 

Gražu ir taiklu. 
MAŠALAS 

Ką jūs norite pasakyti, pone? Ar kad aš gražus, 
o mano posakis taiklus, ar kad aš taiklus, o mano 
posakis gražus? 
ARMADAS 

Tu gražus todėl, kad nedidelis. 
MAŠALAS 

Nedidelis grožis iš to, kad nedidelis. O kodėl 
taiklus? 
ARMADAS 

Taiklus todėl, kad miklus. 
MAŠALAS 

Ar čia man pagyrimas, pone? 
ARMADAS 

Toks, kokio nusipelnei. 
MAŠALAS 

Aš taip sakyčiau, pagirdamas ungurį. 
ARMADAS 

Kad jis išradingas? 
MAŠALAS 

Ne, kad jis miklus. 
ARMADAS 

Noriu pasakyti, kad tavo atsakymai slidūs. Man 
net kraujas įkaista. 
MAŠALAS 

Dabar man jau atsakyta, pone. 
ARMADAS 

Nemėgstu, kai mane veda iš kantrybės. 
MAŠALAS (į šalį) 

Kaip tik atvirkščiai: kantrybė jo nemėgsta. 

ARMADAS | 
Esu pažadėjęs trejus metus studijuoti su ka- 
ralium. 


Tam užtenka ir valandos, pone. 
ARMADAS 

Neįmanomas dalykas. 
MAŠALAS 

Kiek bus triskart vienas? 
ARMADAS 

Aš nesu geras skaičiuotojas — tegul tuo užsiima 
smuklininkas. 
MAŠALAS 

O jūs, pone, džentelmenas ir lošėjas. 
ARMADAS 

Prisipažįstu dėl vieno ir dėl antro. Tai puošia 
tikrą vyrą. 
MAŠALAS 

Tada jūs tikriausiai žinote, kiek bus prie dviejų 
akių pridėjus vieną? 
ARMADAS 


Bus viena akim daugiau negu dvi. 
MAŠALAS 


Taigi, pone, ar čia daug reikia to mokslo? Štai 
jūs nė triskart nemirktelėjot, o trejetą jau išstudi- 
javom. Dabar prie trejeto labai lengva pridėti žodį 
„metai“ ir tais dviem žodžiais baigti trejų metų moks- 

lą. Tiek sykių ir mokytas arklys sugebėtų treptelėti 
koja. 
ARMADAS 

Labai gražiai išvedei! 
MAŠALAS (į šoną) 

Įrodymui, kad tu esi nulis. 
ARMADAS 

O dabar aš turiu prisipažinti, kad įsimylėjau. Ir 
lygiai kaip yra puolęs įsimylėjęs karys, taip aš esu 
įsimylėjęs puolusią moterį. Jeigu, pakėlęs savo kar- 
dą prieš meilės liepsną, galėčiau išsivaduoti iš nuo- 
dėmingų minčių, aš paimčiau geismą į nelaisvę ir 
atiduočiau kokiam nors prancūzų dvariškiui mainais 
"už naują salonų madą. Aš niekinu atodūsius ir ma- 
nau, kad turėčiau nuginčyti Kupidoną. Paguosk ma- 
ne, berniuk. Pasakyk, kokie didieji vyrai buvo įsi- 
mylėję? 
MAŠALAS 

Herkulis, pone. 
ARMADAS 

Ak, mieliausias mano Herkuli! Kas dar, brangu- 
sis berniuk? Išvardink dar bent kelis įžymius vyrus. 
Ir kad jie, mano mielas, būtų garsėję gera reputa- 
cija ir mokėjimu laikytis. 
MAŠALAS 

Samsonas, pone. Jis tikrai mokėjo laikytis, nes 
galėjo išlaikyti ant nugaros ir nešti miesto vartus 
kaip nešikas.! Ir jis buvo įsimylėjęs. 
ARMADAS 

O tvirtablauzdi Samsone! O stambiakauli Sam- 
sone! Aš tikrai geriau už tave valdau rapyrą, nors ir 
negalėčiau nešioti vartų taip kaip tu. Ir aš taip pat 

įsimylėjęs. O kas buvo Samsono mylimoji, mielasis 
Mašale? 
MAŠALAS 

Moteris, pone. 
ARMADAS 

Kokio gymio? 
MAŠALAS 

Visų keturių arba trijų, arba dviejų, arba vieno 
iš keturių. 
ARMADAS 

Pasakyk man tiksliai, kokio gymio? 
MAŠALAS 

Žalia kaip jūros vanduo, pone. 
ARMADAS 

Ar tai vienas iš keturių gymių? 
MAŠALAS 

Taip parašyta, pone. Ir pats geriausias iš visų. 
ARMADAS 

Iš tikrųjų, žalia yra įsimylėjusių spalva, bet man 
atrodo, kad Samsonui nederėjo turėti tokios spalvos 
mylimąją. Jis, žinoma, ją pamilo dėl proto? 
MAŠALAS 

Tikrai taip, pone, nes jos protas buvo žalias. 
ARMADAS 

O mano mylimosios veidas skaisčiausios baltos 
ir raudonos spalvos. l 
MAŠALAS 

Po tokia spalva, pone, slepiamos pačios neskais- 
čiausios mintys. 
ARMADAS 

Paaiškink, paaiškink, apsišvietęs kūdiki. 

MAŠALAS 

Tėvo prote ir motinos liežuvi, padėkite man! 
ARMADAS 

Koks mielas vaiko kreipinys! Koks gražus ir 
jaudinantis! 
MAŠALAS 

Jei jos spalva rausvai balta, 

Kas trūkumus parodys? 

Juk rausta skruostai, kai kalta, 

Kai bijo — blykšta grožis. 

Tad jeigu ji kalta ar bijo — 

Jos veidas to nežymi. 

Spalva išlieka ta pati jo, 

Kokia yra nuo gymio. 

Pavojingos eilės, pone, prieš baltą ir raudoną 
spalvą. 
ARMADAS 

O ar atsimeni, berniuk, baladę apie karalių ir 
driskę? ? 
MAŠALAS 


"Prieš tris šimtus metų žmonės buvo padarę tokią 
nuodėmę, bet dabar tos baladės, manau, niekur ne- 
beišgirsi. O jei ir išgirstum, tai ji netiks nei užrašyti, 
nei dainuoti. 

ARMADAS 

Aš noriu, kad tas pasakojimas būtų užrašytas iš 
naujo, tada mano paklydimas turėtų autoritetingą 
precedentą. Berniuk, aš tikrai myliu tą kaimietę, ku- 


rią sugavau parke su tuo mąstančiu gyvuliu Makau- 
le. Ji verta.. 

MAŠALAS (į šalį) 

Rykštės. O meilužio tai jau tikrai geresnio už 
mano poną. ~ 
ARMADAS 

Padainuok, berniuk, nes mano širdį prislėgė sun- 
ki meilės našta. 

MAŠALAS 
O, tai labai keista, nes jūs mylite lengvo būdo 
moterį. 
ARMADAS 
Prašom padainuoti. 
MAŠALAS 
Palaukime, kol praeis šita kompanija. 


Įeina Mulkis, Makaulė ir Žaknetė 


MULKIS 

Pone, karalius maloningai paveda jums prižiūrėti 
Makaulę. Jūs turite neleisti jam linksmintis, bet 
bausti nereikia — jis tik privalo tris dienas per sa- 
vaitę pasninkauti. Šią merginą man įsakyta laikyti 
parke. Ji bus padienė darbininkė. Mano pagarba. 
ARMADAS 

Parausdamas aš išsidaviau. Mergaite! 
ŽAKNETĖ 

Ką, žmogau? 
ARMADAS 

Aš aplankysiu tave namely. 
ŽAKNETĖ 

Jis visai netoli. 
ARMADAS 

Aš žinau, kur jis stovi. 

ŽAKNETĖ 

Dieve, koksai protingas! 
ARMADAS 

Tu išgirsi nuostabių dalykų. 
ŽAKNETĖ 

Iš veido matyti. 
ARMADAS 

Aš myliu tave. 
ŽAKNETĖ 

Jau girdėjau. 
ARMADAS 

Na, iki pasimatymo. 
ŽAKNETĖ 

Prašom pro šalį! 
MULKIS 

Eime, Žaknete! 


Mulkis ir Žaknetė išeina 


ARMADAS 

Niekše, tu turėsi pasninkauti už savo nusižengi- 
mus tol, kol tau bus atleista. 
MAKAULĖ 

Tikiuosi, pone, kad galėsiu atlikti bausmę pil- 
nu pilvu. * 
ARMADAS 

Atsiimsi bausmę su kaupu. 
MAKAULĖ 

Būsiu jums dėkingesnis negu jūsų tarnai, kuriems 
atlyginama su nepriteklium. 
ARMADAS | 

Išveskite šį nenaudėlį. Uždarykite jį. 

MAŠALAS 

Eime, prasikaltęs verge. Greičiau! 
MAKAULĖ 

Neliepkit manęs uždaryti, pone. Aš noriu pasnin- 
kauti laisvėj. 
MAŠALAS 

Ne, pone, tai būtų palaidas pasninkas. Tavo vieta 
kalėjime. 
MAKAULĖ 

Ką gi, jei man bus lemta pamatyti linksmąsias 
vargo dienas, kurias aš esu matęs, tada kai kas 
pamatys. .. 
MAŠALAS 

Ką pamatys? 
MAKAULĖ 

Nieko, ponaiti Mašale, nieko tokio. Į ką žiūrės, 
tą ir pamatys. Kaliniui nedera per daug tyliai kal- 
bėti, todėl aš ir susilaikysiu. Ačiū dievui, kantrybės 
turiu ne daugiau už kitus, todėl ir galiu išlikti ramus. 


Mašalasir Makaulė išeina 


ARMADAS 

Man brangi net šita žemė, tokia niekinga, kurią 
lietė jos batas, dar niekingesnis, avimas jos kojos, 
paties niekingiausio daikto iš visų čia suminėtų. Jei 
aš myliu, tai sulaužysiu priesaiką ir pasirodysiu 
esąs apgavikas. Bet ar gali būti tikra tokia meilė, 
kuri prasideda apgavyste? Meilė — tai raganos apža- 
vai, meilė — tai velnias, meilė — vienintelis blogio 
pasiuntinys. Tačiau Samsonas pasidavė jos pagun- 
dai, o jis turėjo neprilygstamą jėgą. Ji apmulkino 

Saliamoną, o jis buvo kaip reta išmintingas. Kupi- 
dono strėlės neįstengė atremti Herkulio vėzdas. Juo 
labiau ji galingesnė už ispano rapyrą. Man netiks nei 
vienas, nei antras ginčų sprendimo būdas: į špagos 
dūrius Kupidonas nekreipia dėmesio, dvikovos nuo- 
statų nepripažįsta. Jis niekinamai vadinamas berniu- 
ku, bet vertas garbės, nes įveikia vyrus. Sudie, kar- 
žygio narsa! Rūdyk, rapyra! Nutilk, būgne! Jūsų 
valdovas įsimylėjęs. Taip, jis myli. Padėkit man, 
improvizacijos ir eiliavimo dievai, nes tuoj imsiu 
kurti sonetą. Gyviau, prote! Pirmyn, plunksna! Aš 
pasirengęs prirašyti foliantus. 


(Išeina) 


ANTRAS VEIKSMAS. Pirma scena 147 


ANTRAS VEIKSMAS 


I scena 


Parkas 

Įeina Prancūzijos princesė, Roza- 
lina, Marija, Katerina, Boje, didi- 
kai ir tarnai 


BOJE 
Princese, pagalvokit susikaupus, 
Ką siuntė jūsų tėvas ir pas ką, 
Ir kokį darbą pavedė atlikti. 
Jūs, pagarbą sau pelniusi visų, 
Derėsitės su vyru prakilniu, 
Navaros neprilygstamu karalium, 
Įkūnijančiu žmogiškas dorybes. 
Čia spręsis Akvitanijos likimas; 
Šalis ta — karalienės vertas kraitis. 
Tad dosniai skleiskit savo retą žavą, 
Nes buvo jums gamta dosni kaip reta, 
Kada, pasaulį likusį nuskriaudus, 
Nepašykštėjo žavesio tik jums. 
PRINCESĖ 
Boje, tegul ir menkas mano grožis, 
Bet jam nereikia pagyrų tuščių. 
Akių sprendimas grožio vertę lemia, 
O ne įkyrios pardavėjo kalbos. 
Klausydama, kaip aukštinat mane, 
Aš daug mažiau didžiuojuosi nei jūs, 
Parodęs savo iškalbą ir protą. 

Dabar štai mokytojui pamoka: 

Kaip žinote, visur jau sklinda gandas, 

Kad griežtą įžadą karalius davęs — 

Trejus metus, kol baigsis mokslo kančios, 

Nuo moterų apsaugot rūmų rimtį. 

Todėl, atrodo, reiktų, prieš įžengiant 

Pro šio valdovo uždraustus vartus, 

Jo nuomone ištirti. Ir užtat, 

Žinodami, ko esat vertas, skiriam 

Jus atstovu ir pasiuntiniu mūsų. 

Praneškite, kad nori jį matyt 

Atvykus čia princesė Prancūzijos, 

Kad reikalas — nedelstinas, svarbus. 

Dabar skubėkit. Lauksiu nuolankiai, 

Kokia bus jo aukščiausioji valia. 
BOJE 

Didžiuojuos, kad pasitikit. Keliauju. 
PRINCESĖ 

Kas išdidus, didžiuotis nesiliauja. 


Boje išeina 


Sakykit, ponai, kas, be Navariečio, 

Iš jo palydos įžadus tuos davė? 
PIRMASIS DIDIKAS 

Dar Longavilis. 
PRINCESĖ 

Ar pažįstat jį? 

MARIJA 

Taip, aš pažįstu. Per vestuvių puotą, 

Normandijoj, kai lordas Perigoras 

Gražuolę Falkonbridžo dukrą vedė, 

Buvau sutikus šitą Longavilį. 

Jį gerbia kaip retų gabumų vyrą, 

Menų žinovą ir šlovingą karį. 

Ko besiimtų, jam pavyksta viskas. 

Viena dėmė dorybių spindesy — 

Jei gali būti spindesys dėmėtas, — 

Kad turi aštrų protą, kietą valią, 

Todėl įgelti linkęs. Esant progai, 

Nė vieno pašnekovo nepagaili. 
PRINCESĖ 

Linksmų patyčių meistras, jei neklystu? 
MARIJA 

Visi taip sako, kas tik jį pažįsta. 
PRINCESĖ 

Tie sąmojingi protai greit nuvysta. 

Kas likusieji? 
KATERINA 

Diumenas, išsilavinęs jaunuolis. 

Visi jį myli, kas dorybę myli. 

Galėtų daug pakenkti, bet be pykčio, 

Nes protas jo papuoštų ir baidyklę, 

O grožis patraukliu paverstų kvailį. 

Mes matėmės pas grafą Alansoną, 

Tačiau man trūksta žodžių jo dorybėms 

-Ir būdo patrauklumui apsakyti. 
ROZALINA 

Ten buvo kitas draugas jo tada. 

Jei tik neklystu, jis vardu Bironas. 

Dar niekada sutikus nebuvau 

Už jį linksmesnio vyro — pašnekovo, 

Kuris juokauja, bet ir saiką žino. 

Jo žvilgsnis moka rasti protui darbo: 

Į ką tiktai pirmasis benukryptų, 

Antrasis sąmoju linksmu paverčia. 

O*jo liežuvis perteikia mintis 

Taip vykusiai, kuo maloniausiais žodžiais, 

. Kad ir seni ausies neatitraukia, 

O jaunesni sulaikę kvapą klauso, — 

Toksai žavus, sklandus jo sakinys. 
PRINCESĖ 

Apsaugok viešpatie! Nejaugi visos 

Įsimylėjote, kad kiekviena 

Pasirinktą išgyrėte be saiko? 
PIRMASIS DIDIKAS 

Boje ateina. 


Sugrįžia Boje 


PRINCESĖ 
| Na, tai kaip jums sekės? 
BOJE 
Karalius žino jau, kad jūs atvykot. 
Jisai kartu su įžadų draugais 
Jau ruošėsi sutikti jus, princese, l 
Prieš man ateinant. Štai ką sužinojau: 
Kad įžadų sulaužyti nereiktų, 
Į savo tuščią namą įsileidžiant, 
Norėtų jis lauke jus apgyvendint — 
Lyg atkeliavusią apgulti rūmų. 
O štai ir Navarietis. 


Įeina karalius, Longavilis, Diume- 
nas, Bironasir palyda 

KARALIUS 
Gražioji princese, būkite mano viešnia! 
PRINCESĖ l 
„Gražiąją“ aš jums grąžinu, o būti jūsų viešnia 
dar negaliu. Šių rūmų stogas per aukštas, kad galėtų 
priklausyti jums, o pasveikinimas atvirame lauke 
man per žemas. 


KARALIUS 

Pasveikinta jūs būsit mano rūmuos. 
PRINCESĖ 

Tai man patinka. Veskite tenai. 
KARALIUS | 

Palaukite. Aš įžadus daviau. 
PRINCESĖ 

Tepadeda jums dievas juos sulaužyt. 
KARALIUS 

Nieku būdu! Tiktai ne savo noru. 
PRINCESĖ 


Tai noras juos sulaužys. Vien tik noras. 


KARALIUS 
Princese, jūs nežinote, ką sakot. 


PRINCESĖ 
Nežinantis dažnai išmintingesnis 
Už tą, kuris tik dedasi žinąs. 
Girdėjau, kad namus prisiekėt saugot. 
To įžado juk nuodėmė laikytis, 
Ir nuodėmė jį laužyt. 
Tačiau atleiskit mano įžūlumą. 
Aš mokytojo mokyti nelinkus. 
Čia malonėkit perskaityt, ko noriu, 
Ir man iškart sprendimą pasakykit. 

(Duoda jam raštą) 


— 


KARALIUS 

Su mielu noru, jei iškart galėsiu. 
PRINCESĖ 

Jūs paskubėkit, kad greičiau išvykčiau, 

Kad įžadų sulaužyti nereiktų. 
BIRONAS 

Ar su jumis nešokau Brabante? 
ROZALINA 

Ar su jumis nešokau Brabante? 
BIRONAS 

Žinau, kad šokot. 
ROZALINA 

Kuriem galam tada reikėjo klausti? 
BIRONAS 

Nesikarščiuokit. 
ROZALINA 

Tai jūs mane suerzinot paklausęs. 
BIRONAS 

Per karštas jūsų protas, greit išseks. 
ROZALINA 

Anksčiau į liūną raitelis pateks. 
BIRONAS 

Kiek dabar laiko? 
ROZALINA 

Ta valanda, kada kvailiai paklausia. 
BIRONAS 


Kloties linkiu tam šydui kuo geriausios. 


ROZALINA 
Nes veidą jis gerai užkloja! 

BIRONAS 
Ir daug meilužių privilioja. 
ROZALINA 
Amen. Be jūsų man užtenka. 
BIRONAS 
Tada man pasitraukti tenka. 
KARALIUS 
Princese, praneša man jūsų tėvas, 
Kad šimtą tūkstančių grąžinęs kronų. 
Tie pinigai — tik pusė paskolos, 
Kurią jam mano tėvas buvo davęs. 
Bet netgi jeigu tėvas arba aš 
Ir būtume tiek gavę (o negavom), 
Dar lieka šimtas tūkstančių skolos — 
Ar Akvitanija, kuria laidavo, 
Nors ji ir neverta tokios sumos. 
Jei jūsų tėvas sugrąžintų man 
Tuos pinigus, kurie pas jį dar likę — 
Aš Akvitanijos atsisakyčiau 
Ir santarvėj gražioj su juo gyvenčiau. 
Tačiau, atrodo, jis kitaip galvoja. 
Laiške jis teigia man jau sumokėjęs 
Tą šimtą tūkstančių, o neketina 
Mokėti kita tiek, kad ir toliau sau 
Galėtų Akvitaniją valdyti. 
O mums geriau, kad atiduotų jis 
Tuos pinigus, kuriuos skolingas tėvui, 
Negu nuniokotą, beturtį kraštą. 
Princese, jei pasiūlymai karaliaus 
Nebūtų protui nepriimtini, l 
Priimčiau juos, nepaisydamas proto, 
Kad jūs laiminga vyktumėt namo. 

PRINCESĖ 
Įžeidžiate karalių, mano tėvą, 
Ir savo reputaciją gadinat, 
Jei neprisipažįstate, kad gavot 
Tuos pinigus, garbingai sumokėtus. 
KARALIUS 
Tai netiesa, aš negaliu sutikti. 
Jei man įrodysit, grąžinsiu juos, 
Ar Akvitanija liks jums. 
PRINCESĖ 
Girdėjot? 
Boje, įteikite karaliui raštą, 
Kuriuo jo tėvo iždo pareigūnai 
Patvirtino gavimą. 
KARALIUS 
Kur jisai? 
BOJE 
Atleiskite, valdove, bet paketas 
Su tuo raštu dar tebėra kely. 
Tačiau rytoj galėsim jį parodyt. 
KARALIUS 
Man to pakanka. Štai kada galėsim: 
Aptart visokias nuolaidas protingas. 
Kol kas priimkit tokį svetingumą, 
Kurį garbė, išsaugodama garbę, 
Suteikti gali jums, kilni princese. 
Atverti savo vartų negaliu, 
Bet čia surengsiu tokį priėmimą, 
Kad, prieglobsčio neradę mano rūmuos, 
Suprasit radę jį manoj širdy, | 
Gerumas jūsų man atleis, sudie, 
Rytoj mes vėl čionai apsilankysim. 

PRINCESĖ 

Te kilnūs siekiai jums krūtinę šildo! 
KARALIUS 

Ko man linkėjai, tau teišsipildo! 


(Išeina) 

BIRONAS 

Mano širdis trokšta žavėtis jumis. 
ROZALINA 

Padėkite jai. Būtų miela ją pamatyti. 
BIRONAS 

Geriau jūs išgirstumėt jos dejones. 
ROZALINA 

Ar kvaišelė serga? 
BIRONAS 

Sunkia širdgėla. 
ROZALINA 

Nuleiskit kraują iš širdies. 
BIRONAS 

Ar jai toks gydymas padės? 
ROZALINA 

Taip, vaistai šie yra patikimi. 
BIRONAS 

Tai perverikit ją savo akimi. 
ROZALINA 

Ne, man peiliu geriau išeina. 
BIRONAS 

Tesaugo viešpats jūsų šeimą! 
ROZALINA 


Ir jus taip pat nuo ilgo amžiaus. 


TUŠČIOS MEILĖS PASTANGOS 


BIRONAS 
Ne, dėkui jums. Tik veltui tramdžiaus. 


(Eina į šalį) 


DIUMENAS | 

Kas ta dama tenai, ar jūs nežinot kartais? 
BOJE 

Iš Alansono ji, Katerina jos vardas. 
DIUMENAS 

Tikrai žavi dama. Tai likit sveikas, pone. 


(Išeina) 


LONGAVILIS 

Kas ta, baltais drabužiais apsirengus? 
: BOJE 

Tai moteris, šviesoj pažinti lengva. 
LONGA VILIS 


Lengviau tamsoj. Bet vardas, kaip vadinti? 


BOJE 

Tik vieną turi, negražu atimti. 
LONGAVILIS 

Kieno duktė jinai? 
BOJE 

Savos mamos, man sakė. 
LONGAVILIS 

Jūs vertas gaut į akį! 
BOJE 

Tiktai neužsigaukit, 

Jos tėvas Falkonbridžas. 

Jau nepykstu, juokaukit. 

Jinai tikrai graži. 
BOJE 

Neklystat, dievaži. 


Longavilis išeina - 


BIRONAS 

Kas toji mergina? 
BOJE l 

Tenai? Rozalina. 
BIRONAS 

Jinai jau radus porą? 
BOJE 

Ras pagal savo norą. 
BIRONAS 

Aš jums dėkoju ir lenkiuos. 
BOJE 


Mes apsilenksime, tikiuos. 
Bironas išeina 


MARIJA 

Ką tik girdėjote visi Bironą kandų. . 

Neieško jis kišenėj žodžio. 
BOJE 

Nes neranda. 

PRINCESĖ 

Gražiai jūs prispaudėt liežuvį jo landų. 
BOJE 

Pasįšiaušęs vis puolė, paskui išsigando. 

MARIJA 

Du įkaitę ožiai. 
BOJE - 
Gal ežiai geriau tąsyk. 

Jei ožys — tavo lūpų, stirnaite, užkąsiu. 
MARIJA 

Jūs ožys, o aš pieva, — koks sąmojis žalias! 
BOJE 

Tai man leidžiat ganytis? 


(Bando ją pabučiuoti) 


MARIJA - 
Ne, mielas oželi. 
Mano lūpos nėra ganykla visam kaimui. 
BOJE 
Tada kam jos priklauso? 
MARIJA 


Tik man ir dar laimei. 


PRINCESĖ 
Ir šmaikščiausi juokai atsibosta savaime. 
Neeikvodami sąmojo čia savo ginčams, 
Pataupykit karaliui ir trims jo mokslinčiams. 
BOJE = — 
Kol kas sugebėjimu savo tikiu 
Širdies tylią kalbą suprast iš akių. 
Ir man užsikrėtęs karalius atrodė. 
PRINCESĖ 
Bet kuo? 
BOJE 
Liga, kuriai „meilė“ gal tinkamas žodis. 

PRINCESĖ 
Taip manot? 

BOJE 
Gyvybė jo traukės iš rankų ir kojų 
Į rūmus akių, kur aistra suliepsnojo. 
Kai ženklą įspaudėt karaliaus širdy, 
Suspindo jinai akyse išdidi. 
Liežuvis, užuot pasitenkinęs lūpom, 
Į žvilgsnį patekti skubėdamas, klupo. 
Kiek buvo jutimų — į regą subėgo, 
Rečiausiu grožiu trokšdami pasimėgaut, 
Ir jo akyse lyg dėžutėj slypėjo, 
Kaip deimantai priešais kilmingą pirkėją; 
Pro krištolo dangtį jie gundomai šviečia, 
Kiekvieną praeivį nupirkti juos kviečia. 
Ir taip sužavėtos atrodė jo akys, 


Kad žvilgsniui jo žvilgsnis apstulbintas sakė: 


Tebus Akvitanija tavo, negaila 

Man nieko už tavąjį bučinį meilų. 
PRINCESĖ 

Eime į pastogę. Boje šiandien sekas. 
BOJE 

Vien tai pasakyt, ką jo žvilgsnis pasakė. 

Karaliaus akims aš tesuteikiau kalbą, 

Jo žvilgsniui — liežuvio ir lūpų pagalbą. 
ROZALINA 

Jis kaip sąvadautojas apsuka galvą. 
MARIJA 

Jisai Kupidono senelis, todėl toks smarkus. 
ROZALINA 

Tada Venera tik į mamą, nes tėvas klaikus. 

BOJE 
Ar girdit, padūkėlės. .. 
MARIJA 
Ne. 


A 


BOJE 


Aš mėginčiau... 


ROZALINA 
Rast kelią namo? 
BOJE 
Jūsų nieks nenuginčys. 

TREČIAS VEIKSMAS 


I scena 


Parkas 
Įeina Armadas ir Mašalas 


ARMADAS 

Pragysk, vaikeli. Sudirgink mano klausos pojūtį. 
MAŠALAS (dainuoja) 

Kon-ko-li-nel. . 3 
ARMADAS 

Miela daina! Štai, jaunystės pumpure, imk raktą, 
išleisk tą kaimietį ir skubinai pristatyk jį čia. Aš no- 
riu per jį pasiųsti laišką savo meilei. 
MAŠALAS 

Šeimininke, ar norite pavergti ją prancūziškai? 
ARMADAS 

Ką tu nori pasakyt? Prancūziškai kalbėdamas? 
MAŠALAS 

Ne, mano valdove. Jums tiktai reikia liežuvio 
galu švilpauti džigą, kanarietiškai raitant kojas ir 
tolydžio vartant akis; vieną garsą iššvokšti, antrą 
išdainuoti, tarpais iš gerklės, tarsi, dainuodamas apie 
meilę, būtumėt ją prarijęs, o kartais per nosį, tarsi, 
kvėpuodamas meile, būtumėt ją įkvėpęs. Skrybėlę 
užvožkite kaip stogą virš savo akių vitrinos, rankas 
sukryžiuokite ant apdribusios liemenės, kaip triušis 
letenas ant iešmo, arba susikiškite į kišenes, kaip 
žmonės senuose paveiksluose. Ir neužtęskite per 
daug vieno motyvo, — užraukėt, ir toliau. Štai kokio 

reikia meilumo ir supratingumo, kad suviliotum gra- 
žias merginas, kurios ir be jų duodasi suviliojamos. 
Štai tokie dėmesio verti vyrai — atkreipkite dėmesį 
į mano žodžius — ir yra labiausiai jų mėgstami. 
ARMADAS 

Kiek tau kainavo tokia patirtis? 
MAŠALAS 

Vieną skatiką pastabumo. 
ARMADAS 

Ar iš tiesų? Ar iš tiesų? 
MAŠALAS 

„Arkliukas pamirštas visų.“ í 
ARMADAS 

Ar tu mano mylimąją vadini „arkliuku“? 
MAŠALAS 

Ne, šeimininke. Šventės arkliukas būdavo erži- 
las, o jūsų mylimoji turtūt tikra kumelė. Bet ar jau 
užmiršote savo mylimąją? 
ARMADAS 

Beveik užmiršau. 
MAŠALAS 

Koks neatidus mokinys! Nejaugi dėl jos prara- 
dote atmintį? 
ARMADAS 

Ir atmintį, ir išmintį, berniuk. 
MAŠALAS 

Ir mintį, šeimininke. Aš jums įrodysiu visus tris 
teiginius. 
ARMADAS 

Ką tu įrodysi? 
MAŠALAS 

Kad ne veltui gyvenu, ir, ką sakiau, įrodysiu 

vienu akimirksniu. Jūs praradote atmintį, nes jūsų 
atmintis priklauso jai. Praradote išmintį, nes ji neiš- 
eina jums iš minties. Ir praradote mintį, nes negalite 
įminti jos ketinimų. 
ARMADAS 

Aš ir esu toks trejopas. 
MAŠALAS 

Padauginkite dar iš trijų, o vis tiek išeis nulis. 
ARMADAS 

Atvesk čia tą eržilą. Tegul jis nuneša mano laiš- 


ką. 
MAŠALAS 
Kaip gerai tinka! Arklys — asilo pasiuntinys. 
ARMADAS 
Ei, ką tu pasakei! 
ALAS 


Tikrai, pone, jums reiktų pasiųsti tą asilą raitą 
ant arklio, nes jis labai lėtai juda. Bet aš jau einu. 
ARMADAS 

Kelionė trumpa. Skubėk! 

MAŠALAS 

Aš greitas kaip švinas, pone. 
ARMADAS 

Ką reiškia tavo žodžiai? 

Juk švinas — tai negyvas, sunkus ir lėtas kūnas. 
MAŠALAS 

Ne visad, šeimininke, — dažniau jis greitas būna. 
ARMADAS 

Sakau tau, švinas lėtas. 

MAŠALAS 
Kam, pone, toks skubumas? 
Argi ne greitas švinas, iššautas iš pabūk]o? 

ARMADAS 
Kokie retorikos žiedai! 
Sakai, kad aš pabūklas, o sviedinys — tai tu; 
Į eržilą jį šaunu. 
ALAS 


Pykšt — ir aš skrendu. 
(Išeina) 


ARMADAS 
Kiekvienam jis įgels — negailės ir neklys. .. 
Nūn atodūsius mano dangus išklausys, 
Ir išdidų narsumą pakeis liūdesys. 
Pasiuntinys jau grįžta. 


Įeina Mašalas su Makaule 


MAŠALAS 

Stebuklas, šeimininke: makaulei lūžo koja. 
ARMADAS 

Galvosūkis arba mįslė; kur išvada tavoji? 
MAKAULĖ 

Nereikia nei pūslės, nei galvosūkio, nei išvados. 
Nei balzamo nesiųskit. Pone, man reikia trauklapio, 
paprasčiausio trauklapio. Ne išvados ir ne balzamo, 
pone, o tik trauklapio. 
ARMADAS 

Prisiekiu, tu spaudi iš manęs juoką. Tavo kvailu- 
mas prievartauja mano melancholiją. Mano plaučių 
kilnojimasis sukelia man absurdišką šypseną. O ma- 
no žvaigždės, atleiskite man! Ar šitas tamsuolis bal- 
zamą palaikė išvada, o žodį „išvada“ palaikė bal- 
zamu?. 

MAŠALAS 
O ar išminčiai kitaip mano? Ar išvada nėra bal- 
zamas? 
ARMADAS 
O ne! Tai sakinys, paaiškinantis esmę 
Kiek ankstesnės kalbos nevienaprasmės. 
Štai mano pavyzdys: 
„ Trise — beždžionė, lapė, bitė — 
Netiko porai sudaryti. 
Tai prielaida. O dabar išvada. 
MAŠALAS 
Išvadą aš pridėsiu. Pakartokite prielaidą. 
ARMADAS 
Trise — beždžionė, lapė, bitė — 
Netiko porai sudaryti. 
MAŠALAS 
Kai ketvirta žąsis priėjo, 
Jau skaičių porinį turėjom. 
O dabar aš pradėsiu jūsų prielaida, o jūs malo- 
nėkite pasakyti mano išvadą. 
Trise — beždžionė, lapė, bitė — 
Netiko porai sudaryti. 
ARMADAS 
Kai ketvirta žąsis priėjo, 
Jau skaičių porinį turėjom. 
MAŠALAS 
Gera išvada, pasibaigianti žąsimi. Ko dar be- 
trokšti? 
MAKAULĖ 
Berniuko liesą žąsį kaip gerą prekę griebė. 
Pavykęs turgus, pone, kai gauni žąsį riebią. 
Tas pažas apie pirštą apsukt visus galėtų. 

Jo išvada riebi: žąsis gerai penėta. 
ARMADAS 

Palaukite, palaukit. O kurgi mes sustojom? 
MAŠALAS 

Aš pasakiau: „Stebuklas, makaulei lūžo koja.“ 

O jūs paprašėt išvados. 
MAKAULĖ 

„Paskui aš trauklapio, taip ginčas suliepsnojo. 

Berniukas riebią išvadą pasiūlė — žąsį, 

Kurią nupirkot, ir jisai uždarė turgų. 
ARMADAS 

Bet pasakyk man, kaip makaulei lūžo koja. 
MAŠALAS 

Tuojau paaiškinsiu viską iš eilės. 
MAKAULĖ 

Tau trūksta jausmo, Mašale. Geriau aš pasakysiu 
tą išvadą: 

Aš bėgau per slenkstį be jokio pavojaus, 

Tačiau pargriuvau, ir nulūžo man koja. 
ARMADAS 

Daugiau nekalbėsim apie tą dalyką. 
MAKAULĖ 

Kol mano koja taps dalykiškesnė. 
ARMADAS 

Klausyk, Makaule, aš noriu tave reabilituoti. 
MAKAULĖ 

Pilį duoti? O, duokite man pilį! Tada bus galima 
pagalvoti ir apie išvadą, tai yra apie žąsį. 
ARMADAS 

Prisiekiu savo švelniąja siela, norėjau pasakyti, 
kad ketinu išvaduoti tave, suteikti tau laisvę, nes 

tu buvai uždarytas, suimtas, sukaustytas kaip užkie- 
tėjęs nusikaltėlis. 
MAKAULĖ 

Tikra tiesa, o jūs dabar būsite vaistai nuo užkie- 
tėjimo ir paleisite mane. 
ARMADAS 

Aš tau grąžinu laisvę, išvaduoju iš kalėjimo. Mai- 
nais teprašau vieno: pristatyk šitą deklaraciją (duo- 
da laišką) kaimietei Žaknetei. O štai tau kompensa- 
cija, nes geriausias mano garbės laidas yra išlaidos 
pavaldinių apdovanojimui. Paskui mane, Mašale. 


(Išeina) 


MAŠALAS 

Kaip jūsų šešėlis. Sudie, ponas Makaule. 
MAKAULĖ 

Tu mano brangenybe! Mano skanusis kaule! 


Mašalas išeina 


O dabar aš pažiūrėsiu į jo kompensaciją. Kom- 
pensacija! A, taip lotyniškai vadinami trys skatikai. 
Trys skatikai — kompensacija. „Kiek kainuoja šitas 
kaspinas?" — „Keturis skatikus.“— „Ne, aš jums duo- 
siu kompensaciją." Čia tai bent! Kompensacija skam- 
ba gražiau negu prancūziška krona. Niekada ne- 
pirksiu ir neparduosiu be šito žodžio. 


Įeina Bironas 


BIRONAS 
O, mano gerasis Makaulė! Kaip tik pačiu laiku! 


TUŠČIOS MEILĖS PASTANGOS 168 


MAKAULĖ 

Prašom pasakyti, pone, kiek rausvų kaspinų ga- 
lima nupirkti už kompensaciją? 
BIRONAS 

O kas ta kompensacija? 
MAKAULĖ 

Nagi, pone, tai trys skatikai. 
BIRONAS 

Vadinasi, trijų skatikų vertės kaspiną. 
MAKAULĖ 

Ačiū, jūsų šviesybe. Linkiu jums sėkmės! 
BIRONAS 

Stok, verge, man pagelbėk. 

Pelnyt jei trokšti manąją malonę, 

Turi atlikti, ką dabar paliepsiu. 
MAKAULĖ 

O kada tai reikia padaryti? 
BIRONAS 
' Šiandien. 
MAKAULĖ 

Gerai, bus atlikta, pone. Iki pasimatymo! 
BIRONAS 

Juk tu nežinai, ko man reikia. 
MAKAULĖ 

Sužinosiu, kai bus padaryta. 
BIRONAS 
= elmi tu, pirmiausia reikia žinoti. 
MAKAULĖ 

Ateisiu pas jūsų šviesybę rytoj rytą. 
BIRONAS 

Tą reikia padaryti šiandien. 

Klausyk, štai užduotis. 

Šiam parke ruošiasi medžiot princesė, 
O jos palydoj bus viena dama, 
Kuriai įteikt turėsi šitą laišką. 
Atminki švelnų vardą Rozalinos 

Ir į jos baltą ranką atiduok 

Šią slaptą žinią. Eik, štai honoraras. 


(Duoda jam šilingą) 


MAKAULĖ 

Onoraras. O, mielasis onorare! Daug geresnis už 
kompensaciją — net keturiasdešimt penkiais skati- 
kais. Brangusis onoraras! Aš padarysiu tą, pone, tiks- 
liai kaip sakėt. Onoraras! Kompensacija! 


(Išeina) 


BIRONAS 
Įsimylėjau aš! Aršiausias meilės priešas, 
Atodūsių gilių rūstus teisėjas 
Ir kritikas, nuožmus naktinis sargas, 
Lyg auklėtojas griežtas tam berniukui, 
Kuriam joks mirtingasis neprilygsta — 
Tam verksniui, trumparegiui ir aikštingam, 
Tam milžinui-nykštukui Kupidonui, 
Sunertų rankų, meilės rimų lordui, 
Dejonių ir atodūsių karaliui, 
Valdovui dykaduonių ir niurgzlių. 
Sijonų prince, klynų kunigaikšti! 
Tu imperatorius, vyriausias vadas 
Varžovų pulko. O, silpnybė sielos! 
Kapralas būsiu jo kovos lauke, 

Su jo ženklais, lyg su žiedais žonglierius! 
Ką! Myliu aš? Peršuos? Žmonos man reikia? 
Juk moteris — kaip laikrodis pigus, 

Kurį taisyti reikia visą laiką, 

Tačiau tiksliai jis neina. Žadintuvas, 
Kurį vis žadini, kad nemeluotų. 

Sulaužyt priesaiką — visų blogiausia. 

Ir iš trijų pamilt visų blogiausią, 

Palaidą mergą su švelniom blakstienom 
Ir dviem dervos kukuliais ten, kur akys! 
O, dievaži, jinai pasieks, ko geidžia, 
Nors sergėtų ją Argas šimtaakis.? 

Ir man dėl jos taip dūsaut! Nemiegoti! 
Maldauti jos! Baisusis Kupidonas 
Užleido šią nelaimę man todėl, 

Kad jo visagalybės taip nepaisiau. 

Gerai: mylėsiu, melsiu ir dejuosiu, 

Jei man skirta — kitam neatiduosiu. 


(Išeina) 

KETVIRTAS VEIKSMAS 


I scena 


Parkas 
Įeina princesė su palyda, eigulys, 
Boje, Rozalina, Marijair Katerina 


PRINCESĖ 
„Kas ten taip spaudė žirgą pentinais, 

Ar ne karalius ropštėsi į kalvą? 
BOJE 

Aš nežinau, bet nemanau, kad jis. 
PRINCESĖ 

Kas ten bebūtų, bet užlipti geidė. 

Na, ponai, šiandien reikalus užbaigę, 

Šeštadienį sugrįšim Prancūzijon. 

Dabar, mielasis eiguly, parodyk 

Brūzgynus, kur pažaisim žudynes. 
EIGULYS 

Čia pat, anos giraitės pakrašty, 

Vieta graži, jums tinkamiausia šūviui. 
PRINCESĖ 

Esu graži, ir taip man tinka šūvis, 

Kad tu manai — aš tinkamiausia šūviui. 
EIGULYS 

Atleiskite, ne tai norėjau teigti. 
PRINCESĖ 

Nejau? Pagirti, o paskui paneigti? 

O trumpas džiaugsme! Negraži! Ką veikti! 

EIGULYS 
Graži jūs. 
PRINCESĖ 
Ne, dabar manęs negražink. 
Bjaurumo pagyrimai nesumažins. 
Imk, „veidrodi“, kad tiesą man parodei— 


(duoda jam pinigą) 


Geru atmoku tau už piktą žodį. 
EIGULYS | 
Dailumo jums gamta nepašykštėjo. 
PRINCESĖ 
Žiūrėk, dosnumas grožiui kaip padėjo! 
O, šių dienų būdingas iškrypimas, — 
Nors duos bjauri ranka, pagirs, kas ima. 
Bet lanką man: eis gailestis žudyti, 
Nors jam geriau gyvybės nekliudyti. 
Medžioklėj gero vardo nesutepsiu: 
Žvėries nekliudžius — gailestinga tapsiu, 
Pagirs taip pat ir stirną man nudobus, 
Kad dėl garbės aš stengiaus, ne dėl grobio. 
Juk kartais būna taip, kad pripažinta 
Šlovė baisiais nusikaltimais minta, 
Kad, siekdami garbės ar padėties, 
Mes išgename jausmą iš širdies. 
Ir aš, nors kraują dėl šlovės praliesiu, 
„Nekalto elnio širdyje gailėsiu. 
BOJE 
Kada niekingos žmonos griežtą valdžią 
Parodyt savo vyrams įsigeidžia, 
Ar jos ne vien dėl pagyrimo stengias? 

PRINCESĖ 
Tik to ir siekia! Kelti į padanges 
Kiekvieną reikia, jeigu vyrą engia. 
BOJE 
Štai eina vienas iš valstybės ramsčių. 


Įeina Makaulė 


MAKAULĖ 

Laba diena, gerbiamosios! Prašom pasakyti, kuri 
čia vyriausioji galva? | 
PRINCESĖ 

Argi nematai, bičiuli — juk visos kitos be galvų. 
MAKAULĖ 

Kuri pati didžiausia dama, pati aukščiausia? 
PRINCESĖ 

Ta, kuri storiausia ir ilgiausia. 
MAKAULĖ 

Storiausia ir ilgiausia? Kas- tiesa, tai tiesa. 

Jei jūs liemuo grakštus kaip mano protas liktų, 

Vienos iš tų merginų juosta jums pritiktų, 

Ar ne jūs vyriausia? Jūs esat čia storiausia. 
PRINCESĖ > 

Ko pageidautumėt, pone? Ko norėtumėt? 
MAKAULĖ 

Turiu aš laišką tokiai damai Rozalinai nuo Bi- 
rono. 
PRINCESĖ 

Duok laišką man! Seniai draugaujam — aš ir šitas 
ponas. 

Palauk šalia. Boje, jūs mokat pjaustyt mėsą, — 

Išskroskite šį gaidį. 

BOJE 
Jums mielai padėsiu. 

Bet laiškas pasiklydęs — niekam čia neskirtas. 

Žaknetei jis rašytas. 
PRINCESĖ 
Sprendimas mano tvirtas. 

Nusukit vaškui sprandą, te visi išgirsta. 
BOJE (skaito) 

„Prisiekiu dangumi, jokios abejonės, kad tu dai- 
li; aišku, kad tu esi graži; tikriausia tiesa, kad tu esi 
žavinga. Tu, kuri esi gražesnė už grožį, žavingesnė už 
patrauklumą, tikresnė už pačią tiesą, nepašykštėk 
gailestingumo savo narsiajam tarnui. Kilnusis ir švie- 
susis karalius Kofetua buvo atgręžęs savo žvilgsnį į 
niekingą ir beviltišką elgetą Zenelofonę.? Ir jis vi- 
siškai turėjo teisę pasakyti: veni, vidi, vici; o tai 
yra, transtormuojant prastuomenei — 0, žema ir tam- 
si prastuomenės kalba! — videlicet *: jis atėjo, pa- 
matė ir nugalėjo. Jis atėjo — viens, pamatė — du, nu- 
galėjo — trys. Kas atėjo? Karalius. Kodėl atėjo? Kad 
pamatytų. Kam pamatė? Kad nugalėtų. Pas ką atėjo? 
Pas elgetą. Ką pamatė? Elgetą. Ką nugalėjo? Elgetą. 
Pasekmė — pergalė. Kieno pusėje? Karaliaus. Nuga- 
lėtoji laimėjo. Kieno pusėje laimėjimas? Elgetos. Ka- 
tastrofa Čia yra vedybos. Kieno pusėje? Karaliaus. 
Ne: abiejose pusėse vienam ir vienoje pusėje abiem. 
Aš esu karalius, nes toks yra palyginimas, o tu el- 
geta, nes tai paliudija tavo žema kilmė. Ar turiu įsa- 
kyti, kad mane pamiltum? Galėčiau. Ar turiu pri- 
versti, kad mane mylėtum? Sugebėčiau. Ar turiu 


* Būtent (lot.). 

maldauti tavo meilės? Maldausiu. Į ką iškeisi savo 
skarmalus? Į puošnius apdarus. Į ką utėles? Į titulus.. 
Į ką save? Į mane. Laukdamas tavo atsakymo, aš 
suteršiu savo lūpas, palytėdamas jomis tavo kojas, 
akis — tavo paveikslu, o savo širdį — įsileisdamas į 
ją visą tave. Pasiryžęs kuo ištikimiausiai tau tar- 
nauti, 
don Adrianas de Armadas." 

Girdi, Nemėjos liūtas kaip įsiriaumoja ’, 

Tavęs, avele, puotai įsigeidęs? 

Iš nuolankumo pulki jam į kojas, 

Gal nežudys, o tenkinsis pažaidęs. 

O jei, vargšele, pasipriešint drįstum, 

Kokia nauda? Auka jo pykčio kristum. 
PRINCESĖ 

Kas taip parašė? Koks botagas vėjo? 

Geresnio laiško dar nesu girdėjus. 
BOJE 

Tą stilių jau dabar atsimenu gan aiškiai. 
PRINCESĖ 

Sunku užmiršt, pamačius parašą po laišku. 
BOJE 

Armadas tai, ispanas, papuošalas balių, 

Kurį visų linksmybei pakvietė karalius 

Su savo mokslo bendrais. 
PRINCESĖ 

Dabar tu prisiminki, 

Kas laišką davė tau? 

MAKAULĖ | 
Kas? Mano šeimininkas. 

PRINCESĖ 

O kam įteikt turėjai? 

MAKAULĖ 
Įteikti? Pono damai. 
PRINCESĖ 
Kokio pono ir kokiai damai? 
MAKAULĖ 


Tai ponas Bironas tą laišką ketino 

Įteikt Rozalinai — taip damą vadina. 
PRINCESĖ 

Ne ten tu pataikei. Na, laikas į kelią. 


(Rozalinai) 


Bus laiškas ir tau dar. Nurimki, vargšele! 


Princesė su palyda išeina 


BOJE - 
Kas gi čia taiko į jūsų širdį? 
ROZALINA 
Gal pasakyti laikas? 
BOJE 
O grožio inde, leisk man patirti. 
ROZALINA 
Ta, kuri lanką laiko. 
Gražiai apmoviau! - 
BOJE 
Ji taiko į ragus. Bet jeigu ištekėsit, 
Ragų tais metais krentant neregėsit. 
Gražiai sumoviau! 
ROZALINA 
Dabar mano šūvis. 
BOJE 
O kur jūsų elnias? 


176 


KETVIRTAS VEIKS MAS. Pirma scena 177 


ROZALINA 
Jei pagal ragus, tada jūs nusipelnęs. 
Gerai apmoviau, tikrai. 

MARIJA 

Blogai, Boje, jos šūviai pataiko jums į akį. 
BOJE 

Aš taikau jai žemiau, ir strėlės tiesiai lekia. 
ROZALINA . 

Dėl tavo pataikymo, tai gal vertėtų priminti seną 
posakį, sulaukusį senbernio amžiaus dar tada, kai 
Prancūzijos karalius Pipinas ê buvo kūdikis. 

BOJE 

Savo ruožtu aš galiu atsakyti viena eilute, lai- 
kyta senmerge jau tada, kai Britanijos karalienė Dži- 
nevra ? dar buvo mažytė. 

ROZALINA 
Ne tau ten pataikyt, ne tau, ne tau. 
Ne tau ten pataikyt, vyreli. 

BOJE 
Tegul ir.ne man, tegul ir ne man. 
Bet kitas pataikyti gali. 


Rozalina ir Katerina išeina 


MAKAULĖ 
Smagumas kaip reta! Toks tokį sutiko. 
MARIJA 
Abu kliudė žymę. Skolingi neliko. 
BOJE 
Jūs sakot, žymę? Gal tada praplėsti ją reikėtų? 
Lengviau pataikyt bus, į ją įvarius pleištą kietą. 

MARIJA 

Bet jūsų per silpna ranka, pataikyti negali. 
MAKAULĖ 

O jūs arčiau sustokite, kitaip prašaus pro šalį. 
BOJE 

Jei mano per silpna ranka, jūsiškė gal pajėgtų? 
MAKAULĖ 

Tada iš pleišto nuo trinties visa jėga išlėktų. 
MARIJA | 

Na, na, per riebios jūsų kalbos, lūpos susiteps. 
MAKAULĖ 

Jos nepaimsit taip pigiai, pabarškint mašną teks. 
BOJE 

Bijau, kad aš tam per jautrus. Pelėda, gal užteks? 


Boje ir Marija išeina 


MAKAULĖ 

Koks juokdarys, storžievis netašytas! 
Kaip jį sutvarkėm — aš ir damos šitos! 
Kokie juokai įžūlūs, bet malonūs, 
Kai tokios sklandžios nešvankybės ponų. 
Armadas, va, tikrai žavingas vyras, 

- Kaip damai lenkias, neša jos vėduoklę! 
Visokiam grožiui atiduoda duoklę! 
O pažas jo — tasai gudrus mažylis, — 
Dangau apsaugok nuo skaudaus jo gylio! 
Valio! Valio! 


Už scenos triukšmas. Makaulė išbėga 

II scena 


Ten pat | 
Įeina Holofernas, tėvas Natanie- 
lis ir Mulkis 


NATANIELIS 

Iš tikrųjų, didžiai gerbtina pramoga, kuri, be to, 
liudija sąžinės tyrumą. 
HOLOFERNAS 

Žinote, elnias buvo sanguis *, pilnakraujis, prino- 
kęs kaip sultingas obuolys, kuris dabar kabo tarsi 
brangakmenis caelo, dangaus, padebesių, skliauto, 
ausyje, o greitai nukris kaip laukinis vaisius ant 
terros, žemės, dirvos, sausumos, veido. 
NATANIELIS 

Iš tikrųjų, ponas Holofernai, jūsų epitetų įvairo- 
vė nuostabi ir padarytų garbę kiekvienam moksli- 
ninkui. Bet aš jus užtikrinu, kad tai buvo briedis. 
HOLOFERNAS 

Tėve Natanieli, haud credo.** 
MULKIS | 

Joks ten haud kredas, tai buvo briedis. 
HOLOFERNAS 

Kokia tiesmukiška užuomina. Tai tiesiog insinua- 
cija, pateikta in via, kaip eksplikacija, kad būtų 
galima facere repliką, ar greičiau ostentare — paro- 
dyti jo ketinimą tokiu nepridengtu, nerafinuotu, ne- 
išauklėtu, neredaguotu, neišlavintu ar greičiau beraš- 


* Kraujas (lot.). 
** Ne visai tikiu (Iot.). 

tišku, ar greičiausiai neratifikuotu būdu pakeisti ma- 
no haud credo elniu. 
MULKIS 
Aš sakiau, kad laimikis buvo ne haud kredas, o 
briedis. 
HOLOFERNAS 
Dukart virinto naivumo destiliatas! O tamsumo 
slibine, štai koks tu išsigimęs! 
NATANIELIS 
Jam knygų skanėstų ragauti neleido likimas. 
Jis, kaip sakoma, negraužė popieriaus ir negėrė 
rašalo. Jo intelektas nieko nepripildytas. Jis tarytum 
gyvulys, kurio visas jautrumas susitelkęs bukiausio- 
"se kūno dalyse. 
Tokie bevaisiai augalai mus, turinčius jausmus 
ir skonį, 
Nuteikt dėkingai turi už vaisingumo suteiktą 
malonę. 
Nes lygiai kaip man nedera kvailioti, girtis ir - 
plepėti, 
Taip jį mokykloje matyti būt mokslui negarbė tik. 
Bet omne bene * aš sakau, man tėvas taip 
kalbėjo — 
Yra nebijantys audrų, kurie pabūgsta vėjo. 
MULKIS 
Abu daug knygų perskaitėt. Tegul iš jūsų katras 
nors pasako, 
Kam buvo mėnuo jau, kai gimė Kainas, o iki šiol 
penkių savaičių nesukako? 
HOLOFERNAS 
Diktinai, mielasis Mulki, Diktinai.!? 
* Viskas gerai (Iot.). 

MULKIS 

O kas ta Diktina? 
NATANIELIS 

Taip vadinama Febė, Luna, mėnulis. 
HOLOFERNAS 

Kada Adomas mirė, mėnulis mėnesį turėjo. 

Pirmam sulaukus šimto metų, antram penkių 

savaičių nesuėjo. 

Žmogui keičiantis, aliuzija išlieka. 
MULKIS 

Tikra tiesa: žmogui keičiantis, iliuzija išlieka. 
HOLOFERNAS | 

Apvaizda teapšviečia tau protą! Aš sakau, kad, 
žmogui keičiantis, aliuzija išlieka. 
MULKIS 

O aš sakau, kad, žmogui keičiantis, iliuzija išlie- 
ka. Ir mėnulis niekada nesulaukia daugiau kaip mė- 
nesio. Taip pat aš sakau, kad princesė nušovė briedį. 
HOLOFERNAS 

Tėve Natanieli, ar neišklausytumėt improvizuotos 
epitafijos užmuštam elniui? Kad tamsuoliui įtikčiau, 
tą raguotį, kurį nušovė princesė, aš vadinsiu brie- 
džiu. 
NATANIELIS . 

Perge *, mielasis Holofernai, perge, tiktai be ne- 
švankybių. 
HOLOFERNAS 

Aš taikysiu raides pagal sąskambį, tai suteikia ei- 
lėms lengvumo. 

Princesė grobį kliudė greit — pakirto gražų briedį, 


* Pradėkite (Iot.). 

Nudažė žemę, žalią žolę kraujas raudonai. 

Nuo šūvio suošė šaka, ir šunys šoko priekin, 

Kai briedžiui pervėrė strėlė krūtinę mirtinai. 

Garbės ir grobio geisdama, galia gyvybėm žaidžia. 
NATANIELIS 

Retas talentas! 
MULKIS (į šalį) 

Jeigu talentas būtų Žnyplės, tai pažiūrėkit, kaip 
jį sužnybo su talentu. 
HOLOFERNAS 

Man duota dovana yra labai ir labai paprasta. 
Tai neprotinga, keista sąmonė, pilna formų, figūrų, 
pavidalų, idėjų, nuojautų, paskatų, perversmų. Jie 
būna pradėti atminties gelmėje, išauginami pia ma- 
ter * įsčiose ir pagimdomi pribrendus tinkamai pro- 
gai. Bet gabumai geras dalykas, kada jie visiems ma- 
tomi. Todėl aš savo dovana nesiskundžiu. 
NATANIELIS 

Dėkoju aukščiausiam, kad jus atsiuntė. Taip pat 
ir mano parapijiečiai dėkoja, nes jų sūnūs gerai auk- 
lėjami, o jų dukroms didis malonumas su jumis bend- 
rauti. Jūs esate geras mūsų bendruomenės narys. 
HOLOFERNAS 

Mehercle **, jei jų sūnūs bus dori, jiems nereikės 
jokio mokymo, o jeigu jų dukros bus sumanios, aš 
jas pamokysiu. Bet vir sapit qui pauca loquitur — 
išmintingas tas, kuris mažai kalba. Mus sveikina mo- 
teriška būtybė. 


* Smegenų apvalkalas (viduramžių lotynų k.). 
** Prisiekiu Herkuliu (Iot.). 

Įeina Žaknetė ir Makaulė 


ŽAKNETĖ 

Duok dieve jums ramų rytą, vikare. . 
HOLOFERNAS 

Vi-kare. Tai katrą čia iš mudviejų ruošiatės 

pakarti? 

MAKAULĖ 

Nagi, ponas mokytojau, tą, kuris panašiausias 
. į maišą. 
HOLOFERNAS 


Pakarti maišą! Gražus vaizduotės blykstelėjimas 
šioje dulkių saujoj! Užtenka ugnies titnagui, o per- 
lų — kiaulei. Gražiai! Puikiai! 

ŽAKNETĖ 

Būkite geras, klebone, perskaitykite man šį laiš- 
ką. Jį atnešė Makaulė, o parašė don Armadas. La- 
bai prašau jus perskaityti. 


HOLOFERNAS 
Fauste, precor gelida guando pecus omne sub 
umbra ruminat !!— ir taip toliau. O, mielas senasis 


Mantujietis! Galima būtų pasakyti apie tave keliau- 
tojo žodžiais, skirtais Venecijai: 

Venetia, Venetia 

Chi non te vede, non ti pretia.!ž 

Senasis Mantujieti, senasis Mantujieti! Kas tavęs 
nesupranta, tas tavęs nemyli. Do-re-sol-lia-mi-fa. At- 
siprašau, tėve, koks laiško turinys? Arba, kaip sako 
Horacijus savo. .. kas tai, eilės? 
NATANIELIS 

Taip, ir labai išmintingos eilės. 

HOLOFERNAS 

Leiskite man išklausyti kokią strofą, kupletą ar 
distichą. Lege, domine.* 
NATANIELIS 

„Sulaužytą dėl meilės, kaip meilei duosiu žodį? 

Ak, priesaiką vien grožiui temokam išlaikyti. 

Save išdavęs, trokštu tau širdį tikrą rodyt. 

Lyg ąžuolas tiesus, virtau nūn į žilvitį. 

Visiems, kas trokšta mokslo — jį tavo akys 

skleidžia, 

Suteikdamos džiaugsmų, kurių jie nepatyrę. 

Tave pažint gana tam, kas pažinimo geidžia. 

Kalba tada mokslinga, kada tave ji giria. 

Tiktai tamsuolio sieloj neuždegi tu jausmo, 

O aš didžiuojuos tuo, kad man pavergei širdį. 

Tau žaibas akyse, balse — perkūno gausmas, 

Bet jeigu nepyksti, vien muziką mes girdim. 

Tu dieviška esi. Atleisk, kad mano žodžiai 

Per žemiški išgirti dangiškajam grožiui.“ 
HOLOFERNAS 

Jūs nepaisote cezūros, todėl jūsų skandavimas ne- 
gražus. Leiskite man patikrinti kanconetę. Čia išlai- 
kytas tiktai pėdų skaičius, o elegancija, lengvumas 
ir auksinė poezijos kadencija — caret, prarasta. Čia 
tikras meistras buvo Ovidijus Nazonas. O Nazonas 
todėl, kad turėjo nosį !?, arba uoslę, gardžiakvapėms 
vaizduotės gėlėms, netikėtiems minties posūkiams. 
Imitari, pamėgdžioti — vienas juokas. Ir šuo mėg- 
džioja savo šeimininką, beždžionė — savo prižiūrėto- 
ją, pavargęs arklys — savo raitelį. Betgi, tyroji da- 
mozele, ar laiškas jums adresuotas? 

* Skaitykite, pone (Iot.). 

ŽAKNETĖ 

Taip, pone, jis nuo Birono, vieno iš svetimšalės 
karalienės dvariškių. 
HOLOFERNAS 

Aš pažvelgsiu į adresą. „Į gražiosios damos Ro- 
zalinos sniego baltumo rankas.“ Dar kartą pažiūrėsiu 
į laiško tekstą ir paieškosiu laiško autoriaus parašo. 
„Pasiruošęs visokeriopai tarnauti jūsų malonybei, Bi- 
ronas.” Tėve Natanieli, tas Bironas yra vienas iš 
karaliaus įžado bendrų. O čia jis parašė vienai sve- 
timšalės karalienės damai laišką, kuris atsitiktinai, 
arba pagal natūralią įvykių raidą, pakliuvo ne ten, 
kur reikia. Paskubėk, mieloji, nugabenk šį popierių 
tiesiai į karaliaus rankas, — tai gali būti svarbu. Gali 
nedėkoti, atleidžiu tave nuo tos pareigos. Iki pasi- 
matymo! l 
ŽAKNETĖ 

Eime kartu, mielasis Makaule. Tesaugo jus 
viešpats, pone! l 
MAKAULĖ 

Saugok save, mergaite. 


Makaulė ir Žaknetė išeina 


NATANIELIS 

Jūs, pone, pasielgėte kaip dievobaimingas, sąži- 
ningas žmogus. Ir, kaip sako vienas iš bažnyčios 
tėvų... 
HOLOFERNAS 

Prašau jus nekalbėti apie tą tėvą. Aš tikrai bijau 
per daug ryškių spalvų. Tačiau grįžtam prie eilėraš- 
čio. Ar jums, tėve Natanieli, jis patiko? 

NATANIELIS 

Nuostabiai geras kaip tokiai plunksnai. 
HOLOFERNAS 

Šiandien aš pakviestas pietų pas vieno savo mo- 
kinio tėvą. Jeigu jūs teiksitės maloningai prisidėti, 
aš pažadu, pasikliaudamas minėto vaiko arba moki- 
nio tėvų man rodoma pagarba, kad jūs būsite ben- 
venuto — lauktas svečias. Ten aš įrodysiu, kad šios 
eilės labai naivios, neturi poezijos skonio, sąmojo ir 
išradingumo. Prašom į draugę. 
NATANIELIS 

Labai ačiū, juk draugė, kaip yra pasakyta Šventa- 
me rašte, gyvenimo papuošalas. 
HOLOFERNAS 

Ir certes — iš tikrųjų, Šventasis raštas čia neklys- 
tamai teisingas. (Mulkiui) Taip pat ir jus, pone, kvie- 
čiu. Prašau neatsikalbinėti; pauca verba — be nerei- 
kalingų žodžių. Pirmyn! Kilmingieji žaidžia medžiok- 
lę, o mes eisime prie savo pramogų. 


III scena 


Ten pat 
Įeina Bironas su popierium rankoje 


BIRONAS 

Karalius medžioja elnią, o aš persekioju save. Jie 
derva ištepė kilpas, o aš pats įklimpau į dervą — 
dervą, kurioje susiteršiu. Susiteršiu! Bjaurus žodis. 
Palauk, liūdesy. Sakoma, kad taip sakė juokdarys. 

Ir aš taip sakau. Tai aš ir esu tas juokdarys. Tei- 
singai išvedžiau! Viešpats mato, šita meilė tokia pat 
beprotė kaip Ajaksas.!*4 Jis žudė avinus, o ji žudo 
mane; tai aš esu avinas. Ir vėl teisingai išvedžiau! 
Aš nenoriu mylėti. Galite mane pakarti, jeigu noriu. 
Nenoriu, ir viskas. Bet jos akis! Dievaži, jei ne jos 
akis, aš jos nemylėčiau; ak, abi akys! Bet kodėl aš 
meluoju? Ir meluoju per akis. O dangau, aš tikrai 
įsimylėjęs, todėl išmokau eiliuoti ir todėl išmokau 
"liūdėti. Štai mano eilės, o štai mano liūdesys. Taip, 
vienas mano sonetų jau pas ją. Juokdarys jį nešė, 
kvailys siuntė, o dama jį gavo. Mielas juokdary, dar 
mielesnis kvaily ir visų mieliausia dama! Prisiekiu, 
man visa tai buvę nebuvę, jei kiti trys irgi būtų 
įkliuvę. Štai vienas jau ateina su popieriaus lapu. 
Duok dieve jam dūsavimo dovaną! (Pasitraukia į 
šalį) l 


Įeina karalius, laikydamas popierių 


KARALIUS 
„ Ak! 
BIRONAS (į šalį) 

O dangau, ir tas nušautas! Pirmyn, mielasis Ku- 
pidone, tu pataikei jam savo plunksnota strėle po 
kairiuoju speneliu. Dabar sužinosiu visas jo paslaptis! 
KARALIUS (skaito) 

„Auksinė saulė bučiniu meiliu 

Rasos ant rožės taip karštai neglosto, 

Kaip tavo akys, pilnos spindulių, 

Džiovina rasą, tekančią man skruostais. 

Pasiekia gelmę vandenio vaiskaus 

Šviesa mėnulio tik pusiau nublankus, 
O tavo veidas, ašaroj tviskąs, 
Kiekvieną lašą krintantį aplanko. 
Triumfuodama tu iš akių riedi, 
Viduj kiekvieno lašo lyg karietoj. 
Pajusk, kaip kaupias sielvartas širdy 
Ir ašara liūdna tau garbę gieda. 

Tad nemylėk, ir veidrodį turėsi 

Iš ašarų, kur dėl tavęs praliesiu. 
Valdove karalienių, tavo grožiui 
Išgirti stinga ir minčių, ir žodžių.“ 
Kaip ji patirs apie kančias manąsias? 
Paslėpsiu lapuos. Kas ten? Kur man lįsti? 


(Pasitraukia į šalį) 


„ Ką, Longavilis! Skaito! Išdavystė! 
BIRONAS 
Dar vieną kvailį moterys suvystė. 


Įeina Longavilis, laikydamas popierių 


LONGAVILIS 

Ak, aš priesaiką sulaužiau! 
BIRONAS 

Ir melagingos priesaikos skaitys tuoj raštą! 
KARALIUS 

Įsimylėjo. Aš bėdoj ne vienas! 
BIRONAS 

Girtuoklis draugą randa sau kas dieną. 
LONGAVILIS 

Ar aš pirmasis priesaiką sulaužiau? 

BIRONAS 


Nenusimink, jau du dėl šito graužias. 
O tu tebūsi trikampį uždaręs, 


Lyg meilės kartuves, kurios naivumą karia. 


LONGAVILIS 
Bijau, kad bus neįspūdingos eilės, 
Marija! O valdove mano meilės! 
Geriau suplėšęs proza parašysiu. 
BIRONAS 
Juk eilės Kupidono kelnių plyšį 
Apsaugo, kam jas plėšyt? 
LONGAVILIS 
Ne, paliksiu. 
„Nors dangiška retorika akių, 
Kurioms negali niekas atsispirti, 
Sulaužyt žodį privertė, tikiu, 
Jog dėl tavęs neteks bausmės patirti. 
Tu deivė, o ne moteris esi. 
Tesėjau tai, kas buvo pažadėta. 
Dangus — ne žemė. Nuodėmė grasi 
Aplenks mane, jei tu nuplausi gėdą. 
Juk įžadai — vien kvapas netvarus, 
O kvapas — tai garai. Manoji saule, 
Tu iškvepi tuos įžadus — garus, 
- Nekaltas aš, kad juos sunku išsaugot. 
Koksai kvailys atsisakytų rojaus, 
. Vien įžadą sulaužyt pabijojes?" 
BIRONAS 
Pasileidimas. Tokią geltonsnapę 
Paverst į deivę, — stabmeldyste kvepia. 
Padėki, viešpatie! Nuklydom per toli! 

LONGAVILIS 
Kaip siųst? — Ateina! Slėpsiuos pašaly (Pasitrau- 
kia į šalį) 


Įeina Diumenas su popierium rankoje 


BIRONAS 

Vaikų slėpynėm žaidžia dideli. 

Lyg pusdievis virš tų kvailių visų, 

Jų paslapčių stebėtojas esu. 

Malūne, sukis! O dangaus paguoda! 

Diumenas štai! Ketvirtas paukštis puode! 
DIUMENAS 

O dieviškoji Kete! 
BIRONAS 

O bedieviškasis besmegeni! 
DIUMENAS 

Prisiekiu dangum, jos nežemiškos akys! 
BIRONAS 

Prisiekiu žeme, kad tu tikras melagis! 
DIUMENAS 

Nuo gintaro plaukų jos neatskirsi. 
BIRONAS 

Taip varnai spalvą gintaro įpirši. 
DIUMENAS 

Tiesi kaip kedras. 
BIRONAS 

Pakumpus, ir gana. 

Petys jos kreivas. 
DIUMENAS 
` Šviesi ji kaip diena. 

BIRONAS 

Tokia diena, kai apsiniaukęs oras. 
DIUMENAS 

Teišsipildo norai! 
LONGAVILIS 

Mano norai! 

KARALIUS 

Taip pat ir mano norai, visagali! 
BIRONAS 

Ir mano, amen. Nebloga maldelė! 


DIUMENAS 
Pamiršti noriu, bet ji man į kraują 
Kaip karštligė įėjus viešpatauja. 
BIRONAS 
Jei kraują toji karštligė taip veikia, 
Tuoj pat į lėkštę jį nuleisti reikia! 
DIUMENAS 
Dar kartą savo perskaitysiu odę. 


BIRONAS 


Kaip meilė kenkia protui, jis parodys. 


DIUMENAS (skaito) 
„Su pavasario diena 
Meilė, amžinai jauna, 
Rado rožę paupy, 
Vėjo žaidžiančią glėby. 
Jis pro jos švelnius lapus 
Nepastebimai sau pūs. 
Mvylinčio dalia kentėt, 
Vėjui laimės pavydėt. 
Tarė jis: „Koks džiaugsmas tai, 
Skruostus glamonėt „karštai! 

Bet dėl įžado gėlių 

Skinti jau nebegaliu. 

Kvailas įžadas jaunam, 

Meilės rožių kupinam, 

Tu nesmerk, ne dėl savęs 

Žodį laužiau,— dėl tavęs. 

Dzeusui, vos tave išvys, 

Dings Junonos žavesys, 

Dievą nuodėmė suteps — 

Dėl tavęs mirtingu taps.“ 

Prie tų eilių aš dar pridėsiu laišką, 

Kančias ten meilės aprašysiu aiškiai. 

Bironas, Longavilis ir Karalius — 

Jie kaip ir aš įsimylėti gali. 

Man būtų nuplauta kaltė ir gėda, 

Visiems pakliuvus į tą pačią bėdą. 
LONGAVILIS (prieidamas) 

Užgniaužė meilė gailestį širdy, 

-Jei ir draugams tu sielvarto geidi. 

Ko išbalai, Diumenai? Tavo vietoj 

Parausčiau, užkluptas taip netikėtai. 
KARALIUS (prieidamas) 

Tai rausk! Ir tu su įkalčiu nutvertas. 

Jį plūdai, tad pylos tu dukart vertas. 

Bet ne, Marijos tu nesi pamilęs, 

Nekūrė jai soneto Longavilis 

Ir nesidėjo prie krūtinės rankų, 

Ramindamas širdies plakimą tankų. 

Aš čia seniau į krūmus įlindau, 

Sekiau jus ir dėl abiejų raudau. 

Girdėjau išdavikiškus žodžius, 

Verksmus ir geismo protrūkius godžius. 

Tas šaukė „ak“, o kitas „Dzeuse" sakė, 
Plaukai šiam auksas, tam — kaip jūra akys. 


(Longaviliui) 
Tu priesaiką iškeistumei į rojų. 
(Diumenui) 


„Tavoji, regis, Dzeusą suvedžiojo. 

Bet ką Bironas pasakys, išgirdęs, 

Kad priesaiką sulaužėte nuoširdžią? 
Kaip tyčiosis ir niekindamas šūkaus, 
Iš jūsų juoksis, šokinės ir džiūgaus! 
Nors man žadėtų kas didžiausią turtą, 
Negeisčiau jūsų vietoj atsidurti. 

BIRONAS j 
Dabar nubausiu juos už veidmainystę. 


( Prieidamas) 


Valdove, man atleiskit, jeigu klystu, 
Ar kirminus tuos barti jums derėjo, 
Kai pats labiau už juos įsimylėjot? 
Bet jums nerieda iš akių karietos, 
Nėra princesei ašarose vietos. 

Jums priesaika šventa juk, ir sonetų 
Jūs nekuriat, nes tam yra poetų. 
Nejaugi jūsų gėda neapims, 

Taip negarbingai pasidavus trims? 
Draugus jūs pasmerkėt dėl krislo rasto, — 
Aš jūsų akyse matau po rąstą. 

O, kiek kvailysčių scenoj vyko čia — 

- Atodūsiai, dejonės ir kančia! 
O, kaip sėdėjau kantriai, kad matyčiau 
Karalių, uodu virtusį mažyčiu! 
Kad Herkulį regėčiau meškeriojant, 
Saliamoną išminčių — džigą grojant. 
Ir Nestorą !5 čia žaidžiant su vaikais, 
Šalia Timoną !9, leipstantį juokais. 
Kur tavo širdgėla, o Longavili, 
Iš kur Diumeno sielvartas prabilo? 
Kame valdovo skausmas? Prie širdies. 
Ei, vaistų! 
KARALIUS 
Juokas per aštrus, išties. 
Nejau išsidavėme tavo žvilgsniui? 
BIRONAS | 
Ne jūs, o aš išduotas jūsų žingsnio. 
Vijau aš, doras, nuodėmingą mintį, 
Kad įžadą galėtų kas paminti! 
Draugais tikėjau, — jūs mane apvylėt 
Ir išdavėte, nepastovūs vyrai. 
Ar matėt, kad rašyčiau aš eiles 
Ar dūsaučiau dėl meilės, ar kelias 
Sekundes grožiui gaiščiau? Ar aš leidau 
Sau girti ranką, liemenį ar veidą, 
Krūtinę, kaktą, plaukus, koją, pėdą 
Ar eiseną? 
KARALIUS 
i Lėčiau! Ko taip skubėti? 
Doram netinka tarsi vagiui sprukti. 
BIRONAS 
Nuo meilės bėgu. Leiskit neužtrukti. 


194 


KETVIRTAS VEIKSMAS. Trečia scena 


Įeina Žaknetė ir Makaulė 


"4 
ŽAKNETĖ 
Šlovė karaliui! 
KARALIUS 
Ką tu man čia duodi? “ 
MAKAULĖ 
Čia išdavystė. 
KARALIUS . 
- Kas čia ką išduoda? 
MAKAULĖ 
Čia? Niekas. 
KARALIUS . 
Na, jei neišduodamas niekas, 
Tada jai ir jums išeiti belieka. 
ŽAKNETĖ 
Mes prašom, valdove, perskaityt laišką; 
Ten išdavystė, klebonas pareiškė. 
KARALIUS | 
Perskaityk, Bironai. 


(Duoda jam laišką) 


Kas jį tau davė? 
ŽAKNETĖ 
Makaulė. 
KARALIUS 
Kas tau jį davė? 
MAKAULĖ - 
Dun Adramadas, dun Adramadas. 
KARALIUS 
Kas atsitiko? 

Bironas plėšo laišką 


Kam tu jį draskai? 

BIRONAS 

Neverta gaišti, čia vieni niekai. 
LONGAVILIS 

Žiūrėkit, jis išbalo ne juokais! 
DIUMENAS (rinkdamas skutelius) 

Birono raštas, parašas padėtas. p 
BIRONAS 

O tu šunsnuki, tu bukagalvi, 

Tu ir gimei, kad man darytum gėdą. 

Valdove, kaltas aš, prisipažįstu! 
KARALIUS 

Kuo kaltas? 
BIRONAS 

-Kad trūko vieno kvailio mūs draugystei. 

Jie du, valdove, jūs, ir aš ketvirtas, 

Kaip smulkūs meilės vagys, turim mirti. 

Kai jie išeis, paaiškint jums turėsiu. 
DIUMENAS 

Vėl skaičius lygus. 
BIRONAS 

Esam keturiese. 

Ar tie paukšteliai dings? 

KARALIUS 
Išnykit! 

MAKAULĖ 

Dori išeikit, išdavikai likit. 


Makaulė ir Žaknetė išeina 

BIRONAS 
O, leiskit jus, mielieji, apkabinti! 
Mes tiek ištikimi, kiek kūnas leidžia. 
Reiks dangui niauktis, jūrai — sekt ir tvinti; 
Taip jaunas kraujas draudimus pažeidžia. 
Tokia jau mūsų žmogiška lemtis, 
Kad įžadus sulaužo prigimtis. 
KARALIUS 
Ar eilės jai turėjo meilę rodyt? 
BIRONAS 
Kam klaust? Kas mato Rozalinos grožį, 
Tas, kaip laukinis Indijos prastuolis, 
Kai jam nušvinta rytuose dangus, 
Palenkia galvą ir, ant žemės puolęs, 
Bučiuoja ją, niekingą, nuolankus. 
Koksai ereliškas, valdingas žvilgsnis, 
Išdrįsęs jos grožiu pasigėrėti, 
Apakintas nebus tą patį mirksnį? 
KARALIUS , 
Ar ne geriau jums būtų patylėti? 
Juk mano meilė — kaip mėnulis naktį, 
Jūsiškės — blankios žvaigždės jos palydoj. 
BIRONAS 
Aš —ne Bironas, man geriau apakti, 
Jei mano meilei saulė nepavydi. 
Ne vienas gymis, o visi kartu 
Jos gražų veidą puošia susirinkę 
Žaviausių bruožų deriniu retu. 
Kas tobula, jai tobulai pritinka. 
Kad man kas duotų iškalbą pakilią! 
Retorika? Šalin! Jai to nereikia! 
Vien pardavėjas savo prekę giria. 

Nevykęs pagyrimas tik išpeikia. 

Koks šimtametis įžadų davėjas 

Į jos akis pažvelgęs tuoj atgimtų. 

Kaip kūdikis grožiu susižavėjęs, ⁄ 

Ne ramentus, o šokį prisimintų. 
KARALIUS 

Kaip juodmedis koksai jos veidas juodas. 
BIRONAS 

Toks panašus? O medi stebuklingas! 

Žmona iš tokio medžio — tai paguoda. 

Kur Biblija? Prisiekiu, dievaži — 

Netikrą grožį regime, kada 

Akių spalva į jos nepanaši 

"Ir kiek šviesesnė negu jos oda. 
KARALIUS | 

Absurdas! Juk juodumas — tai tamsa, 

Kalėjimo ir pragaro žymė. 

"O grožio ženklas — dangiška šviesa. 
BIRONAS | 

Šviesa mus. gundo velnio padermė. 

Dėl gedulo jos juodbruva galva: 

Ji liūdi, kad plaukai dažyti traukia 

Tiek vyrų savo netikra spalva.. 

Per ją gražuolėm tampa juodaplaukės.“ 

Ji šių dienų mados pakeičia kryptį: 

Kai vien dažai rausvumą veidui duoda, 

Tai raudonskruoštės nori jai prilygti 

Ir dažo veidą, kad pavirstų juodu. 
DIUMENAS 

Prilygę jai, kaminkrėčiai pajuostų. 
LONGAVILIS 

Angliakasių baltumas rėžtų akį. 

| 
| KARALIUS 


| Didžiuotųs negrės skaistumynu skruostų. 


DIUMENAS 

Tamsa nušvistų, nereikėtų žvakės. 
BIRONAS 

Nedrįsta damos jūsų eit į lietų, 

Bijodamos, -kad spalvos nenubluktų. 
KARALIUS 

O tavajai išeit labai derėtų, 

Už ją švaresnę rast ilgai netruktum. 
BIRONAS . 

Ją šlovinsiu lig paskutinio teismo. 
KARALIUS 

Ir ten velniam ji padarytų gėdą. 
DIUMENAS 

Menkystė, o sukėlė tokį geismą! 
LONGAVILIS 

Jos veidas štai: pažvelk į mano pėdą. 
BIRONAS 

Jei gatvę tavo akimis išgrįstų, 


Ja eit per dailios būt jos kojos greitos! ' 


DIUMENAS . 
Kaip negražu! Ta gatvė juk išvystų, 
Kas aukštėliau, kai virš galvos ji eitų. 
 KARALIUS 
Gana! Ar ne visi įsimylėję? 
BIRONAS 
Ir neįstengėm įžado tesėti. 
KARALIUS 
Tad baikim taukšt! Bironai, nesiriejęs 
Įrodyki, kad mylime teisėtai. 

DIUMENAS 
Tikrai. Derėtų blogį tą sušvelnint. 
LONGAVILIS 
Autoritetais pasiremti veikiai, 
Gudrybėm pabandyt apgauti velnią. 
DIUMENAS 
Turi vaistų? 
BIRONAS l 
Daugiau negu kad reikia. 
Todėl į priekį, meilės bendražygiai! 
Mes pasninkauti įžadą sau davėm 
Ir mokytis, ir moters neregėti — 
Ar tai ne mūs jaunystės išdavimas? 
Juk pasninkui dar skrandžiai per jauni, 
Iš susilaikymo vien ligos kyla. 
O kurgi dingo jūsų mokslo knygos? 
Tikrosios išminties atsižadėję, 
Ar galit jas skaityti atsidėję? 
Ar galit jūs, valdove, tu ar tu, 
Suprasti, kur didybė mokslo slypi, 
Jei moters veido grožio neregėsit? 
(Šio mokymo šaltinis — moters akys, 
Jos — pagrindas, knyga ir mokykla, 
Iš kur liepsna paplinta Prometėjo.) 
Apnuodija besaikis juodas darbas 
Lanksčias, greitas arterijų dvasias, 
Taip, kaip nuo judesių gausių nuvargę 
Praranda jėgą raumenys keleivio. 
Prisiekę moters veido neregėti, 
Paniekinot akis, o užsimerkę — 
Ir mokslą, jūsų priesaikos lėmėją. 
Ar galį mums koksai poetas grožį 

Paaiškinti geriau nei moters akys? 
Juk mokslas vien tik mūsų palydovas, — 
Kur esam mes, tenai ir mūsų mokslas. 
„Save pamatę moters akyse, 

Ar ten nematome ir savo mokslo? 

Kai mes prisiekėm mokslui pasišvęsti, 
Kartu atsižadėjom savo knygų. 

Ar būtumėt, valdove, tu ar tu, 

Sunkių minčių kamuojami suradę 
Šitas eiles ugningas, kuriomis 
Praturtino jus mokytojų akys? 

Kiti, nuobodūs mokslai protą kausto; 
Jiems pasišventę nors ir sunkiai dirba, 
Retai pjūties ir vaisių tesulaukia. 

Iš moters žvilgsnio išmoktoji meilė 
Neužsisklendžia smegenų vienatvėj, 
Tačiau kartu su kūno elementais 
Minties greičiu į pojūčius išplinta 

Ir kiekvienam padvigubina galią, 
Visai nepaisydama prigimties. 

Ji žvilgsnį veriantį suteikia akiai — 
Nuo žvilgsnio to apaktų net erelis. 
Įsimylėjėlio ausis išgirsta garsą, 

Kurio net ir budrus vagis negirdi. 

O mylinčiųjų pirštai jautresni 

Ir už minkštuosius sraigių ragelius. 
„Jie skonį skiria daug geriau už Bakchą 
Ir Herkuliui sava narsa prilygsta, 
Kurs lipo drąsiai medin Hesperidžių.!7. 
Gudri lyg sfinksas, švelniai melodinga, 
Tarsi lyra garsioji Apolono, 

Prabyla meilė, ir: balsai dievų 

Harmonijos kerais užlieja dangų. 

Poetas plunksnos liest nedrįs, kol meilės 

Atodūsiais jo rašalas neskiestas. 

Tada jo eilės laukinius pavergia 

Ir despotus priverčia nusižemint. 

Šio mokymo šaltinis — moters akys. 

Jose gyva ugnis dar Prometėjo. 

Jos — mokykla, knyga ir pažinimas, 

Kurie kiekvieno dvasiai teikia peno. 

Be jų nerasit niekur tobulumo. 

Atsižadėti moterų — kvailystė, 

Kvailiai, kas tokio įžado laikytųs. 

Dėl išminties — visi tą Žodį myli, 

Dėl meilės — žodžio, mylinčio visus, 

Arba dėl vyrų — moterų kūrėjų, 

Ar moterų, kurių dėka mes vyrai, 

Atsisakykim įžadų žalingų, 

Kitaip reikės savęs atsisakyti. 

Tie įžadai tikėjimui tik trukdo, 

Nes labdara — tai pagrindas dorybių, 

O argi būna labdara be meilės? 
KARALIUS 

Šventasis Kupidone! Na, pirmyn! 
BIRONAS 

Iškelkim vėliavas ir pulkim priešus. 
< Parblokšim juos! Bet reikia pasitart, 

Kaip susidūrus mums paimti viršų. 
LONGAVILIS 

Prie reikalo, tuščių gana jau žodžių. 

Ar mes nutarsime prancūzėms pirštis? 
KARALIUS 

Ir jas laimėti. Reikia ištaisyti 

Joms pasilinksminimą palapinėj. 
BIRONAS 

Pirmiausia palydėkim jas iš parko, 

Namo kiekvienas veskime už rankos 

Gražuolę savo, o pavakary 

Jas pramoga pradžiuginsim linksma, 

Kurią tuojau bandysim sugalvoti. 

Juk šokiai ir žaidimai, kaukių baliai 

Prieš meilę gėlėmis nukloja kelią. 
KARALIUS 

Pirmyn, pirmyn! Čia mūsų nieks nelaiko, 
""Nesugrąžinsim prarastojo laiko. 
BIRONAS 

Allons! * Rugių nepjausi, pelą sėjęs. 

Teisybė sveria visada vienodai. 

Kęst mergšę tenka, žodžio netesėjus,— 

Ir mes to nusipelnėme, - atrodo. 


* Eime! (Pranc.) 

PENKTAS VEIKSMAS 


I scena 


Parkas 
Įeina Holofernas, tėvas Natanie- 


lis ir Mulkis 


HOLOFERNAS 
Satis quod sufficit.* 
NATANIELIS 
Garbinu dievą, sukūrusį jus, pone. Jūsų sampro- 
'tavimai per pietus buvo aštrūs ir pamokomi. Linksmi, 
bet padorūs, sąmojingi, bet neužgaulūs, drąsūs, bet 
neįžūlūs, mokslingi, bet ne scholastiški, neįprasti, bet 
ne eretiški. Aš kalbėjau quondam, vieną dieną, su 
kamliaus palydovu, kuris tituluojamas, aukštinamas 
ar vadinamas donu Adrianu de Armadu. 
HOLOFERNAS 
Novi hominem tanguam te.** Jo laikysena išdidi, 
kalba kategoriška, liežuvis nusmailintas, žvilgsnis ku- 
pinas garbės troškimo, eisena didinga, o visas elgesys 
pasipūtėliškas, juokingas ir pagyrūniškas. Jis per 
daug rinktinis, per daug išsipustęs, per daug afektuo- 
tas, kažkoks per daug nepalyginamas ir, jei galima 
taip pasakyti, per daug piligrimiškas. | 
"NATANIELIS 
Koks rafinuotas ir neįprastas epitetas! 


(Išsitraukia užrašų knygutę) 


* Užtenka to, ko gana (Iot.). 
** Pažįstu tą žmegų ne blogiau negu tave (łot.). 

HOLOFERNAS 

Jo daugiažodžiavimo gija supinta meistriškiau ne- 
gu jo įrodymų virvė. Negaliu pakęsti tokių fanatiškų 
fantazierių, tokių nesociabilių ir pedantiškų pašheko- 
vų, tokių ortografijos prievartautojų, kurie sako „pa- 
vyždžiui“ ten, kur reikia sakyti „pavyzdžiui“, „ap- 
surdas”, kai reikia tarti „absurdas“ — a, b, s, o ne a, 
p, s. Vietoj „ilgas“ jis sako „ylgas“, vietoj „žirgas“ — 
„Žyrgas“. „Ilgesys“ vocetur „jilgesys“. Tai nekomu- 
nikabilu, (jis ištartų „nekominikabilu“), tai verčia 
mane galvoti apie psichopatologiją. Anne intelligis, 
domine? * Apie pakvaišimą, išprotėjimą. 
NATANIELIS 

Laus Deo, bone intelligo.** 


HOLOFERNAS 
Bone? Bone vietoj bene? Tamsta visai kaip Pris- 
cianas.!š Bet tiek jau to. 
NATANIELIS 
Videsne, guis venit? *** 
HOLOFERNAS 
Video et gaudeo.**** 


Įeina Armadas, Mašalas ir Makau- 


e 


lė 


ARMADAS (Mašalui) 
Linksmiau! 


* Ar suprantate, pone? (Lot.) 

** Garbė dievui, gerai suprantu (Iot.). 
*** Ar matot, kas ateina? (Lot.) 
**** Matau ir džiaugiuosi (Iot.). 

HOLOFERNAS 

Quare * „linksmiau“, o ne „linksmiau“? | 
ARMADAS | 

Malonu jus matyti, taikingieji žmonės. 
HOLOFERNAS 

Sveikiname karingąjį vyrą. 
MAŠALAS (Makaulei) 

Jie buvo didžiojoj kalbų puotoj ir ten prisi- 
vogė trupinių. 
MAKAULĖ 

Taip, jie jau seniai kapstosi žodžių šiukšlyne. Ste- 
biuosi, kaip tavo šeimininkas iki šiol nesuvalgė ta- 
vęs, palaikęs žodžiu. Nes tu visa galva trumpesnis už 
honorificabilitudinitatibus. Tave lengviau praryti ne- 
gu raziną. 
MAŠALAS 

Tylos! Prasideda šaudymas. 
ARMADAS (Holofernui) 

Mesje, jūs tikriausiai išsilavinęs? 
MAŠALAS 

O taip, jis moko vaikus skaityti elementorių. Kas 
išeis, jeigu raides e ir b skaitysime atvirkščiai su ra- 
gais ant galvos. 
HOLOFERNAS 

Be, pueritia **, su pridėtais ragais. 
MAŠALAS | 

Be! Kvailas avinas su ragais. Štai jo mokslai. 
HOLOFERNAS 

Quis, quis ***, ką tu turi galvoj taip sakydamas? 

* Kodėl (Iot.). 


** Vaikeli (Iot.). 
*** Kas, kas (Iot.). - 

MAŠALAS 

Jei tarsite jūs — septintąjį priebalsį, jeigu aš — 
aštuntąjį. 
HOLOFERNAS 

Aš juos pasakysiu: b, c, č, d, f; g, haš. 
MAŠALAS: 

Avinas. O aštuntas užbaigia — jūs. 
ARMADAS | 

Prisiekiu sūriomis Viduržemio jūros bangomis, 
gražiai pataikyta, taikli sąmojo ataka. Vienas du — 
ir į tikslą! Tai džiugina mano intelektą. Čia tai proto 
kibirkštis! 
MAŠALAS 

Kurią berniukas aukoja vyrui, susenusiam kaip 
jo protas. 
HOLOFERNAS 

Kokia čia figūra? Kokia figūra? 


Tu samprotauji kaip kūdikis. Eik sukti savo vil- 
kelį. 
MAŠALAS D 

Paskolinkit savo ragą, kad galėčiau jį pasidaryti, 
ir aš gainiosiu jūsų nešlovę circum circa *— vilkelį 
iš žmonos apgauto vyro rago. 
MAKAULĖ 

Jeigu turėčiau nors vieną skatiką, atiduočiau jį 
tau nusipirkti meduoliui. Imk, štai ta pati kompensa- 
cija, kurią man davė tavo šeimininkas, tu pinigine, 


* Ratu (Iot.). 


TUŠČIOS MEILĖS PASTANGOS 208 
——————5—————————2——-2——5—————————————————— R —————————————————————————————————————5$ 


pilna sąmojo skatikų, tu balandžio kiaušini, pilnas 
proto. .O, jeigu dangaus malone tu būtum mano sū- 
nus, kad ir pavainikis, koks aš būčiau laimingas tė- 
vas! Varyk, toliau! Juk minčių turi visą tuntą, arba, 
kaip sakoma, į saują netelpa. 
HOLOFERNAS | 

O, užuodžiu sudarkytą lotynų kalbą: jis sako „vi- 
są tuntą“ vietoj „ad unguem", 


Mokytas vyre, praeambula *, atsiribokime nuo šių 
tamsuolių. Ar ne jūs auklėjate jaunuolius globojimo 
namuose to kalno viršūnėje? 

HOLOFERNAS 

„Arba mons, kalvos. 
ARMADAS 

Jei jums taip maloniau, tebūnie kalvos. 
HOLOFERNAS 

Aš auklėju, sans guestion.** 

ARMADAS 

Pone, karalius malonėjo ir teikėsi pasveikinti prin- 
cesę jos paviljone šios dienos paskuigalyje, kurį 
tamsi minia vadina pavakariu. 

HOLOFERNAS 

Dienos paskuigalis, kilnusis pone, yra įmanomas, 
adekvatus ir tikslus pavakario pavadinimas. Šitas 
žodis gerai parinktas, diferencijuotas, mielas ir pa- 
Vykęs, užtikrinu jus, pone, užtikrinu jus. 

ARMADAS 

Pone, karalius yra kilmingas žmogus ir mano ge- 

ras pažįstamas, — užtikrinu jus, labai geras draugas. 


* Paeikim į priekį (Iot.). 
** Be abejo (pranc.). 

Apie mūsų tarpusavio santykius geriau nekalbėsiu. 
„Meldžiu tave, nepamiršk etiketo. Meldžiu tave, už- 
sidenk galvą.” Tai šalia kitų svarbių ir labai rimtų 
reikalų, turinčių didelę reikšmę; bet gana apie tai. 
Turiu pasakyti, kad jo malonybei kartais patinka at- 
siremti į mano nevertą petį ir savo karališku pirštu, 
štai šitaip, Žaisti su mano želmeniu, su mano musta- 
chio *; bet, mielasis, gana apie tai. Prisiekiu, tai ne 
mano prasimanymas. Jo didenybei patinka skirti tam 
tikrą ypatingą dėmesį Armadui, kariūnui, keliauto- 
jui, mačiusiam pasaulio. Bet gana apie tai. Svarkiau- 
sias dalykas čia tas — bet, mielasis, prašau laikyti 
paslapty. Karalius norėtų, kad surengčiau -princesei, 
žavingai paukštytei, kokį nors patrauklų reginį ar 
vaidinimą, ar karnavalą, ar antikinį spektaklį, arba 
tejerverką. Todėl, žinodamas, kad dvasininkui ir 
jums gerai sekasi tokios improvizacijos ir linksmy- 
bės prasiveržimai, aš jums tai pranešu ir trokštu 
jūsų pagalbos. 
HOLOFERNAS 

Pone, reikia jai parodyti „Devynis didvyrius".!? 
Tėve Natanieli, kalbant apie kokį nors laiko paįvai- 
rinimą, apie reginį, kurį šios dienos paskuigalyje 
atliktume princesei su pagalbininkais, vadovaujami 
karaliaus ir šio šaunaus, šviesaus ir išsilavinusio 
dvariškio,— taigi man atrodo, kad niekas taip gerai 
netinka, kaip „Devyni didvyriai“. 
NATANIELIS 

O kur jūs rasite pakankamai didelių vyrų? 
HOLOFERNAS l 

Jūs būsite Jozuė ?, aš— Aleksandras, šis šau- 

* Ūsai, barzda (isp.). l 

nusis dvariškis — Judas Makabiejus, iš šito berno, 
turinčio dideles galūnes arba tvirtus sąnarius, išeis 
"Pompėjus Didysis, o iš pažo — Herkulis. 

S | 


Atsiprašau, pone, tai klaida. Kiekybiškai jis ne- 
prilygsta to didvyrio nykščiui. Jis mažesnis už jo 
vėzdo galą. 

HOLOFERNAS 

Ar leisite man užbaigti? Jis vaidins Herkulį vai- 
kystėje, ir jam tereiks įeiti, pasmaugti gyvatę ir 
“vèl išeiti. O aš tai progai paruòšiu “apologiją. 
MAŠALAS 

Puikiai sugalvota. Tada, jei kuris nors žiūrovas 
"sušvilps, galite sušukti: „Šaunuolis Herkulis! Tu jau 
traiškai gyvatę!“ Tokiu būdu įžeidimą galima pa- 
versti mandagumu, nors mažai kas moka taip man- 
dagiai paversti. 

ARMADAS 

O kaip kiti didvyriai? 
HOLOFERNAS 

Aš pats suvaidinsiu tris. 
MAŠALAS 

Triskart didvyriškas šaunuolis! 
ARMADAS 

Ar norit, kad pasakyčiau vieną dalyką? 
„ HOLOFERNAS 

Mes klausom. 

ARMADAS 


Jei mums nepavyks, suvaidinsim antikinį spek- 
taklį. Malonėkite paskui mane. 

HOLOFERNAS 

Via *, gerasis Mulki! Tu kol kas neištarei nė 
žodžio. 
MULKIS 

Ir nesupratau nė žodžio, pone. 
HOLOFERNAS 

Allons! Mes tau pasakysim, ką daryti. 
MULKIS 

Galiu pašvilpaut, pabūgnuoti moku, 

Jei tik prireiks, lai didvyriai pašoka. 
HOLOFERNAS 

Štai jums ir Mulkis! Na, į darbą stokim. 


II scena ~ 


Ten pat 
Jeina Princesė, Katerina, Rozali- 
na ir Marija 


PRINCESĖ 
Tai, mano mielos, tuoj turtingos būsim, 
Jei dovanų šaltinis neišseks: 
Per deimantus manęs jau nematyti! 
Štai mylintis karalius ką man siunčia. 
ROZALINA l 
O ar daugiau neatsiuntė jis nieko? 
PRINCESĖ 
Ne, tiktai šitą. Tiek eiliuotos meilės, 


* Kelionėn (Iot.). 

Kad vos sutilpo popieriaus lape. 

Abi puses prirašė be laukų, 

Vašku prispaudęs vardą Kupidono. 
ROZALINA 

Gal tuo būdu suminkštint dievui širdį 

Jisai norėjo, aiūžių jam priminti. 
KATERINA 

O, tas gudrus nelabas Kupidonas. 
ROZALINA 

Tai jūsų priešas, seserį nužudęs. 
KATERINA 

Įstūmė ją į liūdesį, kančias, 

Ir mirė ji. O jeigu būtų buvus 

Kaip jūs linksma, lanksti ir lengvabūdė, 

Anūkų būtų susilaukt galėjus, ~ 

Kaip galit jūs, — toks amžius lengvabūdžių. 
ROZALINA 

Ar. ne tamsi prasmė to lengvo būdo? 
KATERINA 

Tamsios gražuolės apšviestoji pusė. 
ROZALINA 

Mažai šviesos, kad prasmę pamatytum. 
KATERINA 

Įkvėpdama sudrumsite jūs šviesą, 

Todėl geriau tamsoj užbaigti ginčą. 
ROZALINA 

Jūs veikiate tik priedangoj tamsos. 
KATERINA 

Jums tai sunku, nes jūs — šviesi mergaitė. 
ROZALINA | 

Aš sunkumu šviesoj jums neprilygstu. 

KATERINA 
Ir šviesumu jūs sunkiai teprilygstat. 
ROZALINA 
Tai lygstamės, kad ginčytis nereiktų. 
PRINCESĖ 
Abi neieškot žodžio. Buvo linksma. 
Bet, Rozalina, dovaną jūs turit; 
Kas siuntė jaf Ir kokią? 
ROZALINA 
Sužinosit. 
Jei mano veidas būt gražus kaip jūsų, 
Ir dovana prilygtų. Bet Žiūrėkit: 
Bironas — ačiū jam — eiles man siunčia, 
Ir jei tiksliai skaičiuoja ne vien pėdas, 
Aš jam pati gražiausia žemės deivė. 
Su dvidešimčia tūkstančių gražuolių 
Palygina mane tame laiške. 
PRINCESĖ 
Ar radot panašumo? 
ROZALINA 
Daug raidėse, pagyrime — nė kiek. 
PRINCESĖ 
Kaip rašalas graži. Gerai pasakė. 
KATERINA 
Balta kaip sąsiuviny raidė B.2! 
ROZALINA 
O. jūsų veidas, aš priminti noriu, 
Kaip šventinis lapelis kalendoriujį: 
Raudonų „O“ daugybę ten matau. 
KATERINA 
Tikri raupai! Aš jų linkiu | ir tau! 

PRINCESĖ 
O ką Diumenas jums padovanojo? 
KATERINA 
Štai pirštinė. 
PRINCESĖ 
Viena, o Kur antroji? 
KATERINA 
Abi yra, ir dar pridėtos eilės, 
Koks tūkstantis, apie tikrumą meilės. 
Išpažintis didžiulė veidmainystės. 
Baisus naivumas,' žodžių mišinys tik. 
MARIJA 
Perlus štai atsiuntė man Longavilis 
Ir laišką Šį, ilgumas — pusė mylios. 
PRINCESĖ - 
O, ne mažiau. Ar tu širdy negeistum, 
Kad ilgą laišką vėrinys pakeistų? 
MARIJA 
Kad rankų neužtektų jam išskleisti. 
PRINCESĖ 
Protingos mes, juos taip pajuokti mokam. 
ROZALINA 
O jie, kvailiai, už pajuoką užmoka. 
Tikrai kankinsiu aš Bironą tokį. 
Jei nors savaitei jį galėčiau gauti, 
Priversčiau tuoj prašyti, pataikauti. 
Jis kantriai lauktų, valandų žiūrėtų. 
Tuščiom eilėm. gausias mintis išlietų. 
Man užgaidas patenkintų gražiuoju, 
Didžiuodamasis, kad aš juo didžiuojuos. 
Taip jį išmuščiau iš vėžių, kad jis > 
„Man būtų juokdarys, aš jam — lemtis. 

PRINCESĖ 

Lengviausia mums į pinkles įvilioti 

Išminčių, pasinešusį kvailioti. 

Tačiau kvailys mokykloj pasiruošęs, 
Todėl grakštumas proto kvailį puošia. 
ROZALINA 

Ne tiek kvailysčių iškrečia jaunuolis, 

Kiek rimtas vyras, į kvailystę puolęs. 
„MARIJA 

Kvailių kvailystė taip neišryškėja, 

Kaip kad išminčiaus, protui suvaikėjus. 

Protingas sumanumo nepagaili, 

Kada išgirti reikia žingsnį kvailą. 
PRINCESĖ | | 

Štai ir Boje. Žiūrėkit, linksmas koks jis. 


Įeina Boje 


BOJE 
„O! Kur princesė? Tuoj iš juoko sprogsiu. 
PRINCESĖ 
Kas naujo? 
BOJE 
Pasiruoškite! Ir greitai! 
Apsiginkluokit! Priešai ruošias eiti! 
Jie persirengę nori priartėti 
Ir žodžiais mus užpulti netikėtai. 
Protus įtempkit, pasiruoškit gintis, 
Kitaip belieka mums iš čia dangintis. 
PRINCESĖ 
Apsaugok, Sen Deni 2?, nuo Kupidono! 
Sakyki, Žvalge, kas tie nevidonai? 

BOJE 
Prigulęs seno topolio pavėsy, 
Sakiau aš, valandėlę pailsėsiu. 
Staiga matau, kad man užmigt neleis, — 
Patsai karalius su draugais keliais 
Šnekėdamies prie mano medžio traukia. 
Pasislėpiau į tankmę ir palaukiau. > 
Žinokite — aš nugirdau slapčia — 
Kad persirengę jie tuojau bus čia. 
Jų heroldas, visai jaunuolis žalias, 
Jau prakalbą atmintinai iškalęs. 
Kaip tarti, elgtis, mokė jį ne sykį: 
„Tu taip kalbėk, o ranką taip laikyki.“ 
Tačiau ne kartą jie suabejojo, 
Ar nesuklys tik, jūsų pabijojęs. 
„Ji angelas, — karalius mokė garsiai — 
Tačiau neišsigąsk, kalbėki narsiai.“ 
Atsakė pažas: „Angelas — tai laimė, 
Greičiau .jau velnias man sūkeltų baimę." 
Nusijuokė, per petį ploti puolė, 
Visi kartu jie skatino narsuolį. 
Prisiekė vienas, pasitrynęs ausį, 
Kad geresnės kalbos nebuvo klausęs. 
O kitas, garsiai spragtelėjęs pirštais, 
Sušuko: „Via, aiškiai gausim viršų.“ 
„Puiku!“ — trečiasis šaukė, o ketvirtas 
Ant kulno bandė suktis ir parvirto. 
Sukrito ir kiti šalia giraitės, 
Ir taip linksmai tenai iš juoko raitės, 
Lyg tam, kas kenčia, pasidavęs. aistrai, 
Vien paikas juokas gali būti vaistai. 

PRINCESĖ 

Tai ką, jie čia apsilankyt nusprendė? 
BOJE l 

Fsu tuo tikras. Bus jie apsirengę 

Kaip moskovitai, arba rusai ?’. Stengias 

„Visi pas savo meilę nuskubėti, 

Apsukti galvą, šokt ją prikalbėti. 

Kiekvienas savąją atskirti ruošias 

Iš dovanų, kuriom bus pasipuošus. 
PRINCESĖ | 

Tegul. Bet jų netikėtumas laukia, , 

Nes kiekviena iš mūsų bus su kauke. 

Jas nusiimt atsisakysim, jeigu 

Norės jie pamatyti mūsų veidus. 

Todėl, mieloji, deimantus imk mano, 

Kad aš čionai, karalius tepamano. 

Man savo dovaną duok, Rozalina, 

Tegul jinai Bironą suklaidina. 

Jūs irgi pasikeiskit, kad jaunikiai 

Klaidingai pasipirštų apsirikę. 
ROZALINA 

Tik pasipuoškim, kad gerai matytų. 
KATERINA | 

Ar tai išdaigai turit priežasčių? 
PRINCESĖ 

Aš noriu suardyti jų planus. 

Jei pasijuokt — ketinimas svečių, 

Mums dera atsakyti tuo pačiu. 

Jie svetimoms ketinimus atskleis, 

Pasidalins mintim, jausmais giliais; 

Kai vėl ateis jie, būsime be kaukių. — 

Išjuoksim taip, kad nenorės juokauti. 

ROZALINA 
O ką daryt, ar šokti, jiems pakvietus? 
PRINCESĖ 
Geriau jau mirt nei pajudėt iš vietos. 
Kai tik prabils, mes iškalbą jų gražią 
Paniekinsim, į šalį nusigręžę. .¿ 
BOJE 
Toks smūgis mirtinai sužeis jiem širdis 
Ir vaidmenį iš atminties išdildys. 
PRINCESĖ ~ 
Kaip tik ir noriu, kad, praradę ryžtą, 
"Jie negalėtų į vėžes sugrįžti. 
Geriausias pokštas — pasijuokt iš pokšto 
Ir, pajuoką apgręžus, juos priblokšti. 
Išjuokę juos, čia liksime šnekėtis, 
O jiems gėdingai teks namo skubėti. 


Už scenos nuaidi trimito garsai 
BOJE 
Ar girdit? Eina. Kaukes užsidėkit. 


Damos užsideda kaukes 

Įeina trimituodami maurai, Mašalas, 


karalius, Bironas, Longavilis 


ir 


Diumenas su kaukėm, rusų drabužiais 


MAŠALAS - 

Mes sveikinam puikiausias iš gražuolių! 
BOJE 

Tol puikios, kol puikuoja savo kaukėm. 

MAŠALAS 
Tą šventą sambūrį gražiausių damų, 


(damos atsuka jam nugaras) 


Atgręžusių mirtingiems. .. nugaras. 
BIRONAS (į šalį, Mašalui) 

„Savo veidus“, niekše, „savo veidus“. 
MAŠALAS 

Atgręžusių mirtingiems savo veidus. 

Šalin... > | 
BOJE 

Teisingai, šalin jį! 
MAŠALAS 

Šalin svečion atvykusias maldaujam 

Nežvelgti. .. 
BIRONAS (į šalį, Mašalui) 

„Pažvelgti“, sukčiau. 
MAŠALAS 

Pažvelgti savo dangiškom akim... 
BOJE 

Neatsilieps į šitą epitetą, 

Geriau sakyti „mergiškom akim“. 
MAŠALAS 

Susimaišiau, nes jos manęs nepaiso. 
BIRONAS 

Ar toks tavasis menas? Dinki, niekše| 


Mašalas išeina 


ROZALINA 
Boje, paklauskit nepažįstamuosius, 
Ko reikia jiems. Jei moka mūsų kalbą, 

Tegul pasako tiesiai savo tikslą, 
Ko jie norėtų. 


BOJE ' 
Ko jūs pageidaujat? 
BIRONAS | 
Kad mus maloniai, draugiškai priimtų. 
ROZALINA 
Ko nori jie iš mūsų? 
BOJE 


Kad maloniai 

Ir draugiškai priimtumėte juos. 
ROZALINA | 

Jau priėmėm. Dabar tegul sau eina. 
BOJE 

Ji sako, priėmė, jūs galit eiti. 
KARALIUS 

Sakykit — daugel mylių atskaičiavom, 

Norėdami pakviesti ją pašokti. 
BOJE | 

Jie sako — daugel mylių atskaičiavo, 
„ Norėdami pakviesti jus pašokti. 
ROZALINA 

Aš netikiu. Paklauskite, kiek colių 

Į vieną mylią eina. Tiek skaičiavus, 

Bus lengva suskaičiuoti vieną mylią. 
BOJE 

Jei vykdami čionai mylias skaičiavot, 

O mylių daug, tada princesė klausia,. 

Kiek colių turi eit į vieną mylią. 
BIRONAS 


Sakyk — žingsnius vargingus mes skaičiavom. 

BOJE - 

Jinai jus girdi. 
ROZALINA 

Kiek vargingų žingsnių, 

Kuriais nuėjot daug vargingų mylių, 

Vienoj kelionės mylioj suskaičiavot? 
BIRONAS 

Ką darome dėl jūsų, neskaičiuojam, 

Mūs pagarba tokia didi, beribė, 

Kad, reikšdami ją, sąskaitų nežiūrim. 

Parodyt savo veidą malonėkit, 

Mes garbinsim jį kaip laukiniai saulę. 
ROZALINA 

Manasis — tik mėnulis debesy. 
KARALIUS 

Kokia dalia to debesio šviesi! 

Mėnuli, žvaigždės, debesis nuvykit, 

Apšvieskit drėgnas mūs akis nors sykį. 
ROZALINA 

Menki jūs norai, jei teprašot vieno: 

Kad vandeny spindėtų mėnesiena. 
KARALIUS 

Meldžiu pašokti su manim, sutikit, 

Čia nieko keisto, neatsisakykit. 
ROZALINA 

Kur muzika? Tuojau pašokti einam. 


Groja muzika 
Nešoksiu dar. Mėnulis greitai mainos. 


KARALIUS 
Nešoksite? Kodėl dabar atšalot? 

ROZALINA 
Juk pilnatis delčia pavirsti gali. 
KARALIUS l 
Tačiau mėnulis — jūs, ašai — žmogus. 
Juk muzikantai čia ne veltui groja. 
ROZALINA 
Jų klauso ausys. 
KARALIUS 
Bet neklauso kojos. 
ROZALINA 
Svečių, kurie atvyko kelią tokį, 
Neerzinsim. Štai rankos, bet ne šokiui. 
KARALIUS 
O kam tada? 
ROZALINA . 
- | Taip išsiskirsim taikiai. 
Mes lenkiamės, keliaukit. Šokį baikim. 
KARALIUS x | 
Ar išsišokome, kad šokti vengiat? 
ROZALINA 
Jūs užmokėt už šokį neįstengiat. 
KARALIUS 
Tai kaip nupirkti jūsų palankumą? 
ROZALINA 
Tiktai išeinant. 
KARALIUS , 
- Ne, tai per sunku man. 
ROZALINA 
Kitaip neparsiduodam. Tai keliaukit. 
Sudie: jums — pusę karto, dukart — kaukei. 
KARALIUS 
Jei šokt nenorit, dar gal pabendraukim? 

ROZALINA 
Per daug ausų. 
KARALIUS 
Teisingai, pasitraukim. 


"Kalbasi nuošalyje 


BIRONAS 
Galiu jums tarti saldų žodį vieną? 
PRINCESĖ 


Aš tris galėčiau: medų, cukrų, pieną. 


BIRONAS 


Tikslesnė būtumėt, dar tiek pridėjus: 


Salyklą, midų, vyną. Aš laimėjau! 
Šeši saldėsiai. 
PRINCESĖ 
Septintasis — eikit! 
Sukčiaujate, man jūsų nebereikia. 
BIRONAS . 
Dar žodį vienai jums. 


PRINCESĖ 
Nesaldų tik. 
BIRONAS- - 
Tulžis man kyla 
PRINCESÉ . 
Ji kartil 
BIRONAS 
` Tai tiks. 


Jiedu pasitraukia ir kalbasi 


DIUMENAS 
Ar leisit pasakyt jums vieną žodį?“ 

MARIJA 
Sakykite. 
DIUMENAS 
Gražuole... 
MARIJA 
| Jau? Gražuoli, 
Daugiau nenusipelnėt. 
DIUMENAS 
Tuoj keliausiu, 
. Tik leiskit pasakyt tiek pat į ausį. 


Kalbasi pasitraukę 


KATERINA 

Liežuvio gal nėra po jūsų kauke? 
LONGAVILIS 

Gerai žinau, ką smalsumu jūs dangstot. 
KATERINA 

Tai pasakykit. Aš nekantriai laukiu. 
LONGAVILIS 

Po jūsų kauke dviem liežuviam ankšta, 

Tad po manąja greitai vienas veršis. 
KATERINA 

Kas sako „jautis“, o kas sako „VeIšis“. 
LONGAVILIS 

Mieloji, veršis? 
KATERINA 

Tai mielasis veršis. 

LONGAVILIS 

Dalinkim žodį. 
KATERINA 

Kam man pusė veršio? 
Jūs visą imkit, nupenėsit jautį. 

LONGAVILIS 

Per daug aštriai juokaujat, įsipjausit. 

Palikt raguotą norit? Kam taip keršyt. 
KATERINA ` 

Tai be ragų numirkite kaip veršis. 
LONGA VILIS 

Prieš mirtį vienai jums atversiu širdį. 
KATERINA 

Tik bliaukit tyliai — mėsininkas girdi. 

Kalbasi nuošalyje 


BOJE 

Kokie liežuviai aštrūs pašaipūnių! 

Nematomą galėtų plauką jos 

Per pusę perpjaut. Toks aštrus nebūna 

Skustuvas, O jų pokalbio gijos 

Nesuvaikysi. Išmonė duota 

Joms tarsi vėjas ar kulka greita. 
PRINCESĖ 

Daugiau nė žodžio! Laikas išsiskirti. 
BIRONAS 

Tikrai visi čia gavom sausą pirtį! 
KARALIUS 

Sudie, mergaitės, negudriai plepėję, 
PRINCESĖ | 

Laimingai, moskovitai apledėję! 


Karalius, didikai ir maurai išeina 
Ir šiuos protus jūs laikėte giliais? 
BOJE 
Jie — žvakės, jūsų kvapo užgesintos, 

ROZALINA 
Jų smegenys apaugę riebalais. 
PRINCESĖ 
Koks sąmojis skurdus ir lėkštos mintys! 
Ar manot, jie nepasikars parėję? 
Bijos be kaukės žmogui pasirodyt. 
Bironas įžūlus nutilt turėjo. 
ROZALINA 
Visi jie apgailėtinai atrodė. 
Jautrus karalius verksmą vos sutvardė. 
PRINCESĖ 
Nuo priesaikų Bironas net užkimo. 
MARIJA 
Diumenas siūlė man save ir kardą. 
Apstulbo, neįvykus jo troškimui. 
KATERINA 
Jam širdį graužiu — sakė Longavilis 
Ir pavadino... 
PRINCESĖ | 
L Kirmėle, man rodos? 
KATERINA 
Visai rimtai. 
PRINCESĖ 
O, šleikštulys pakilo! 
ROZALINA | 
Po kepure kuklia guvesnis protas. 
Mylėt karalius tik mane prisiekė. - 
PRINCESĖ 
Atsakius man, Bironas mirs nevedęs. 
KATERINA 
Tik man tarnauti Longavilis siekia. 

MARIJA 
Diumenas limpa kaip žievė prie medžio. 
BOJE 
Gražuolės, mano žodžio paklausykit. 
Ateis visi netrukus antrą sykį, 
Nepersirengę. Tyliai negarbės 
Skaudžios pakęsti jie nesugebės. 
PRINCESĖ 
Ar jie sugrįš? 
BOJE 
Nors po pylos gražuoliai 
Apšlubę dar — iš džiaugsmo lėks jie šuoliais. 
Atkeiskit dovanas. Jiems pasirodžius, 
Švytėkit išsiskleidusios kaip rožės. 
PRINCESĖ 
Kaip išsiskleist? Paaiškinkit dorai. 
BOJE 
Su kaukėm jūs kaip rožių pumpurai. 
Nuėmus jas, pamatom veido grožį, 
Iš pumpuro taip išsiskleidžia rožė. 
PRINCESĖ 
Šalin, galvosūki! Kaip atsikirsti, ~ 
Kai grįš nepersirengę pasipiršti? 
ROZALINA 
Jei leidžiate patarti — nesitraukim," 
Išjuokim juos pažintus kaip su kaukėm. 
Ir pasiskųskim, kad kvailiai su svitom 
Čia buvo, persirengę moskovitais. 
Paklauskim, kas jie ir dėl ko atėjo, 
Kodėl čia pamatyti mums reikėjo 
Jų išvaizdą juokingą, jų prologą 
Nevykusį ir elgesį jų blogą. 

BOJE 

Jau artinas dvariškiai, slėptis bėkit! 
PRINCESĖ 

Kaip stirnos į palapines skubėkit! 

Princesė, Rozalina ir Marija iš- 


eina 


Vėl įeina karalius, Bironas, 


Lon- 


gavilis ir Diume nas, apsirengę savo 


įprastais drabužiais 


KARALIUS 

Tesaugo dievas jus! O kur princesė? 
BOJE 

Ji savo palapinėj. Jeigu reikia, 

Aš pasiruošęs perduot jūsų norą. 
KARALIUS 

Ar ji manęs priimti nesutiktų? 
BOJE 

Skubu, ir ji skubės, esu tuo tikras. 


(Išeina) 


BIRONAS 

Jam sąmojis kaip lesalas balandžiams,— 
Surinkęs, kur pakliūna, beria sklandžiai. 
Jis sąmoju prekiauja. Savo turtui 
Pirkėjų randa rūmuos, mugėj, turguj. 

O mes parduodam urmu savo protą, 
Bet taip gražiai jo grožio neparodom. 
Kur moterys, kurių jis nežavėtų? 

Sugundęs Ievą būt Adomo vietoj. 

Jo vogravimas, pjaustymas kepsnių! 

Kiek siunčia damoms oro bučinių! 

Kaip beždžioniauja, madai kaip paklūsta, 

Delikatus, gražiausiais žodžiais plūstas, 

Prisėdęs lošti. Dainininkas geras, 

Bet ką pamokyt gali, kas kur dera. 

O moterys jį mMeilučiu vadina, 

Bučiuoja laiptai kojas, kai jis mina. 

Gėlė ta šypsosi visam pasauliui, 

Kad šviestų dantys lyg banginio kaulai. 

Kas jam skolingas likti neketina, 

Tas saldžialiežuviu Boje vadina. 
KARALIUS 

Kad ant liežuvio jam pūslė iškiltų! 

Per jį Armado pažas susikirto. 
BIRONAS 

Štai ir jisai. O mandagume, kaip tu 

Apsiėjai be jo? Ir kuo tapai tu? 


Įeina princesė, lydima Boje, Roza- 
linos, Marijos, Katerinos 


KARALIUS 

Linkiu sveikatos, saulėtų dienų. 
PRINCESĖ 

Gal man lėtų dienų, o sau — sveikatos. 
KARALIUS 

Iškraipot prasmę posakių manų. 
PRINCESĖ 

O jūs gražiau linkėti nejpratot? 

KARALIUS 
Atėjome ne šiaip sau aplankyti, 
O kviečiame keliaut į rūmus tiesiai. 
PRINCESĖ 
Man — lauko šio, jums įžado laikytis, 
Kitaip ir man, ir dievui nusidėsit. 
KARALIUS 
Nepriekaištaukit, aš per jus paslydau, 
Skaistybė šių akių mane sugundė. 
PRINCESĖ 
Kodėl skaistybę vertinat kaip ydą? 
Juk skaistumu dar niekas nesiskundė. 
Remiuos garbe lyg lelija skaisčia, 
Tepadeda mergaitiškas orumas, — 
Kad ir kokia užgriūtų dar kančia, 
Atsisakau keliauti aš į rūmus. 
Taip sąžinė, vien pagalvojus, graužia, 
Kad dėl manęs jūs įžadą sulaužėt. 
KARALIUS 
Gyventi čia jums buvo nejauku, 
Atokiai taip nuo dvaro, nuo draugų. 
PRINCESĖ 
Nesutinku, valdove, — be juokų, 
Netrūko mums žaidimų, pramogų. 
Dar neseniai pas mus viešėjo rusai. 
KARALIUS 
Negali būti! 
PRINCESĖ 
Tai tikra tiesa. 
Mandagūs, elegantiški, išprusę. 
ROZALINA 
Valdove, čia teisybė ne visa. 

Kaip įprasta dabar, mana valdovė 

Iš mandagumo linkus girt ir šlovint. 

Čia keturi tikrai pas mus viešėjo, 

Kaip rusai apsirengę. Kol išėjo, 

Jų pokalby per valandą nuobodžią 

Mes neišgirdome taiklesnio žodžio. 

Gal jie ir ne kvailiai, bet, antra vertus, 

Kvailiams ištroškus, jie mielai išgertų. 
BIRONAS 

Tas juokas man sprangus. Jums nesunku 

Paversti išmintį kvailu juoku. 

Kai į dangaus ugninę akį žvelgiam, 

Akių prarandam šviesą. Taip nustelbę 

Kitus jūs proto ištekliai turtingi, 
Kad kaip kvailiai atrodo jums protingi. 
ROZALINA 

Išminčius jūs turtingas, o atrodo... 
BIRONAS 

Kad aš nei turto neturiu, nei proto. 
„ROZALINA | 

Pataikėte. Kitaip būt gėda buvus, 

Kad pavogėt man žodį nuo liežuvio. 
BIRONAS 

Aš visas jums nuo šiolei priklausau. 
ROZALINA 

Kvailys man visas? 
BIRONAS 

Imkite jį sau. 

ROZALINA 

Jūs kokią buvot kaukę užsidėjęs? 
BIRONAS 

Kada? Ir kur? Kodėl taip klausinėjat? 

ROZALINA 

Nereikalingą dangtį užsileidot, 

Nes keitėt blogą į geresnį veidą. 
KARALIUS 

Sugavo mus. Su žemėm sumaišys. 
DIUMENAS 

Prisipažinkim ir juoku paverskim. 
PRINCESĖ , 

Kas, pone, jums? Kodėl toksai nuliūdęs? 
ROZALINA 

Laikykit jį, apalps! Ko taip išbalot? 

Gal po kelionės jūra širdį maudžia? ?* 
BIRONAS 

Sulaužius priesaiką, mus žvaigždės baudžia. 

Kieno varinis veidas-tą atlaikė? 

Belaisvis tavo aš; man smoki skaudžiai 

Tu panieka, o pajuoka pribaiki. 

Įsmeik į tamsą savo protą šviesų, 

Suraižyki išdidumu aštriu. 

Daugiau tavęs pašokti nebekviesiu 

Ir persirengęs neisiu su būriu. 

Daugiau gražbylyste nepasikliausiu 

Ir iškalba berniuko netikėsiu, 

Kaukėtas draugės linksmint nekeliausiu, 

Eilėm, kaip aklas dainius, nekalbėsiu. 

Rinktinių žodžių apdaras puošnusis, 

Hiperbolių, metaforų daugybė 

Sukandžiojo man kalbą tarsi musės, 

Be saiko ji išputo nuo puikybės. 

Atsižadu aš jų; ir čia prisiekiu 

Šia balta pirštine,— nors nežinia, 

Kokia ranka, — nuo šiol vedybų siekius 

Paaiškinsiu dviem žodžiais: „taip“ ir „ne“. 


Iškart ir pradedu, — tuoj pasiryšiu,— 

Manoji meilė tau sveika, be plyšio. 
ROZALINA 

Tik be to „be“. 
BIRONAS 

Tai priepuolis ligos 

Nemalonios, bet, laimė, neilgos. 

Pranyks palaipsniui pats. Tačiau, aure, 

Ir šituos tris kamuoja negalia. 

Tikriausiai maras. Širdis jų išsekins 

Liga, kuria juos apkrėtė šios akys. 

Bet ne vieni jie. Jūs, kaip supratau, 

Nelaisvos irgi, — ženklus aš matau. 
PRINCESĖ 

Užmirškit ženklus ir laisvi sau eikit. 
BIRONAS 

Netekom visko, mūsų nepribaikit. 
ROZALINA 

Ar tai tiesa? Aš negaliu suprasti, 

Kaip jūs, netekę visko, norit vesti. 
BIRONAS 

Taika! Jei ne, aš noriu jus pamesti. 
ROZALINA 

Turėsite, nes aš pirma skubėsiu. 
BIRONAS 

Jūs ginkitės. Daugiau nebekalbėsiu. 
KARALIUS 

Sakykit, kaip mums santarvę grąžinti, 

Atpirkti kaltę. 
PRINCESĖ 

Reik prisipažinti. 

žUščios MEILĖS PASŠTANGOŠS 


Ar persirengęs čia jūs nesipiršot? 
KARALIUS 
To neslepiu. 
PRINCESĖ 
Ką sakėt, nepamiršot? 
KARALIUS 
Menu gerai. 
PRINCESĖ 
Tada aš jus paklausiu, 
„ Ką čia kuždėjot savajai į ausį. 
KARALIUS 


Kad man jinai viena pasaulį puošia. 


PRINCESĖ 

Bet ją atstumti esat pasiruošęs. 
KARALIUS 

Garbe prisiekiu, ne! 
PRINCESĖ 

Taip nesistenkit, 

Sulaužęs žodį, vėl žadėti venkit. 
KARALIUS 

Jei keisiu Žodį, gėda tekankina. 
PRINCESĖ 

Gerai. Tada nekeiskit. Rozalina, 

Ką rusas tas kuždėjo tau į ausį? 
ROZALINA 

Užtikrino, kad jam esu brangiausia, 

Akių prilygstu šviesai. Už pasaulį 

Esu jam vertingesnė. Ir nevedęs 


Numirs, jei būsiu jam šalta kaip ledas. 


PRINCESĖ 
Tai džiaukitės abu. Kilmingas vyras 
Garbingai žodį laužo pasigyręs. 

KARALIUS 

Bet ką tai reiškia? Aš kaip gyvas niekad 

Tai damai šito nebuvau prisiekęs. 
ROZALINA 

Dangus girdėjo. O, tikrumo dėlei, 

Man šitą davėt; pasiimkit vėlei. 
KARALIUS 

Princesei aš daviau ir tą, ir širdį — 

Man deimantas padėjo ją atskirti. 
PRINCESĖ 

Atleiskit, deimantą jinai dėvėjo, 

O man Bironas pasipiršt atėjo. 

Tai man ar perlui pirmenybę teikiatį 
BIRONAS 

Nei jums, nei perlui — abiejų nereikia. 

Aš supratau: iš anksto sužinoję, 

Kaip pasilinksmint esam užsimoję, 

Jos nutarė komediją surengti. 

Plepys koks, pataikūnas, pratęs lenktis, 

Koks padlaižys, patauška ir klastūnas, 

Kurs moka įsiteikti, jeigu būna 

Princesė juokui nusiteikus, leidos 

Slapčia pas mus. Ketinimus atskleidus, 

Jos dovanom pasikeitė, o mes 

Jas skyrėm pagal netikras žymes. 

Baisu — mes dukart įžadą sulaužę: 

Ten — savo noru, čia — suklydę skaudžiai. 

To jau per daug. Ko gero, jūs galėjot 


(kreipiasi į Bo je) 


Apjuokti mus, iš anksto jas įspėjęs? 
Paslaugiai klūpote prie damos kojų, 


TUŠČIOS MEILĖS PASTANGOS 


Kvatoti greitas, jai pamerkus akį, 
Prie židinio tarnaujat atsistojęs, 
Pralinksmint bandot, sąmojį pasakęs. 
Jūs pažą mūs sukirtot. Džiaugtis galit. 
Kai mirsit, bus jum įkapėm suknelė. 
Šnairuojate? Štai žvilgsnis pavojingas 
Lyg švino kardas. 
BOJE 
Jam narsos nestinga; 
Gražiai kovos areną apšuoliavo. 
BIRONAS 
Dabar jau puls! Bet ko norėjo — gavo. 


Įeina Makaulė 


Išminčiau, sveikas! Tu užbaigsi ginčą. 
MAKAULĖ 

Pasiteiraut jie atsiuntė mane, 

Trims didvyriams jau eiti ar dar ne? 
BIRONAS , 

Ką, jau tik trys beliko? 
MAKAULĖ 

Ne, užmojų pilni, 

Visi po tris vaidins. 
BIRONAS 

O triskart trys bus devyni. 
MAKAULĖ 

Aš abejoju, pone, ne visai taip, pone, mes teisybę . 


ginam. 


Užtikrinu jus, pone, nesitrauksiu, pone: ką žinom, 


tai jau žinom. 
Tikiuosi, pone, triskart trys... 

BIRONAS 

Ne devyni. 
MAKAULĖ 

Jūs jau atleiskit, pone, bet mes žinom, kiek tai 
bus. 
BIRONAS 

Prisiekiu Jupiteriu, aš visada maniau, kad tris- 
kart trys bus devyni. 
MAKAULĖ 

Dėl dievo, pone, būtų gaila, jei jums reikėtų pra- 
gyventi iš skaičiavimo. 
BIRONAS 

Tai kiek tada? 
MAKAULĖ 

Dėl dievo, pone, patys didvyriai, arba veikėjai, 
kiek tai yra, parodys. Aš — žmogus menkas, ir ma- 
no daliai, kaip jie sako, teks tik vienas vaidmuo — 
aš vaidinsiu Pompioną Didįjį. 
BIRONAS 

Ar tu vienas iš didvyrių? 
MAKAULĖ 

Jie maloniai palaikė mane pakankamai dideliu 
vyru Pompionui Didžiajam. Nežinau jo didvyrišku- 
mo laipsnio, bet aš turėsiu jam atstovauti. 


BIRONAS ` 
Laikas juos būtų į sceną vadinti. 
MAKAULĖ 


Mes pasistengsim gerai suvaidinti. 


(Išeina) 

KARALIUS 

Neleiskit jų, Bironai, jie padarys mums gėdą. 
BIRONAS 

Jau gėdai mes atsparūs. Tik išlošim, 

Jei jiems blogiau už mus, valdove, klosis. 
KARALIUS 

Sakau, kad jų nereikia leisti. 
PRINCESĖ 

Valdove, man sprendimo teisę duokit: 

Linksmiausias juokas, kai nemoka juokint, 

Kada uolumas vien įtikti siekia, 

Siekius uoliųjų versdamas į nieką. 

Vien juoką kelia forma sudėtinga, 

Kada gilioms mintims gyvybės stinga. 
BIRONAS 

Čia apie mus teisingai pasakyta. 


Įeina Armadas 


ARMADAS 

Pateptasai, meldžiu paaukoti tokį tavo karališkai 
malonaus kvapo kiekį, kurio reikia ištarti porai žo- 
džių. (Paėjęs į šalį, kalbasi su karalium ir paduoda 
jam popierių) 
PRINCESĖ 

Ar šitas žmogus dievo tarnas? 
BIRONAS 

Kodėl jūs klausiat? 
PRINCESE 

Jis kalba ne taip kaip kiti dievo žmonės. 
ARMADAS | 

Visiškai tas pats, mano kilnusis, malonusis, sal- 
dusis valdove, nes aš tvirtinu, kad mokytojas yra 

nejtikėtinai keistas. Per daug, per daug tuščiagarbis, 
per daug tuščiagarbis. Bet mes, kaip sako, pasikliau- 
sime fortuna della guerra *. Linkiu dvasios ramybės 
karališkiausiai porai! 

(Išeina) 


KARALIUS 

Atrodo, kad greitai čia išvysim didvyrius. Jisai 
bus Trojos Hektoras, juokdarys — Pompėjus Didysis, 
pastoriaus padėjėjas — Aleksandras, Armado pa- 
žas — Herkulis, o pedantas — Judas Makabiejus. 

Ir jeigu keturiems čia didvyriams pavyktų, 

Jie persirengę dar penkis vaidint sutiktų. 
BIRONAS 
_ Dabar jau buvo jų penki. 
KARALIUS 

Skaičiuodamas apsirinki. 
BIRONAS | 

Pedantas, pagyrūnas, pamokslininkas, juokdarys 
ir berniukas. 

Pasauliuį visam daugkart burtus išmetus, 

Tokių penkių rast nepavyktų daug metų. 
KARALIUS 

Jau laivas atplauks greitai čia, burės matos. 


Įeina Makaulė, vaidinantis Pompėjų 


MAKAULĖ 
„Pompėjus aš..." 
BOJE 
Meluoji, taip nėra. 


* Karinė sėkmė (it.). 

MAKAULĖ 

„Pompėjus aš...“ 
BOJE 

Ant šarvo pantera.” 
BIRONAS 

Pataikei, senas pašaipūne, 

Man būsi parama gera. 
MAKAULĖ 

„Pompėjus aš, vadinamas Aukštuoju. .." 
DIUMENAS 

„Didžiuoju.“ 
MAKAULĖ 

Tai yra „Didžiuoju“, pone, — 

„„..Pompėjus aš, vadinamas Didžiuoju, 

Kuris kovoj skydu ir ietim daug priešų sume- 
džiojo. 

Keliaudamas po šias vietas, čia nelauktai papuo- 
lęs, 

Ginklus prie kojų suguldau karališkai gražuolei." 

Jeigu jūsų didenybė pasakys man: „Ačiū, Pom- 
pėjau"— tai mano vaidmuo bus baigtas. 
PRINCESĖ | 

Dideliai ačiū, didysis Pompėjau. 
MAKAULĖ 

Gal ir nesu to vertas. Bet tikiuosi, kad vaidinau 
be priekaištų. Tik mažumėlę suklydau su „Didžiuo- 
ju“. 
BIRONAS 

Galiu lažintis iš ko norit, kad Pompėjus bus 
geriausias didvyris. 

Įeina tėvas Natanielis, vaidinantis 
Aleksandrą 


NATANIELIS 

„Mane pasaulis kaip valdovą savo gerbė, 

Rytuos ir vakaruos, pietuos ir šiaurėj aš laimėjau. 

Aš — Alisandras, rodo ženklas mano herbe...“ 
BOJE 

O nosis rodo — apsimetinėjat. 

BIRONAS 

O, kaip jūsiškė nosis smarkiai išlavėjus! 
PRINCESĖ 

Jūs užkariautoją pabaidėt įsiterpę. 
NATANIELIS 

„Mane pasaulis kaip valdovą savo gerbė..." 
BOJE 

Mes jau girdėjom šią naujieną svarbią. 
BIRONAS 

Pompėjau Didysis! 

MAKAULĖ , 
Aš jūsų tarnas ir Makaulė. 
BIRONAS 

Išvesk užkariautoją, išvesk Alisandrą. 
MAKAULĖ (Natanieliui) 

Pone, jūs nuvertėt Alisandrą Užkariautoją. Už 
tai jus dabar iškrapštys iš tų spalvotų drapanų. 
Jūsų liūtą, sėdintį ant naktipuodžio kėdutės ir lai- 
kantį alebardą, atiduos Ajaksui,— jis bus devintasis 
Didvyris. Užkariautojas, o nedrįso kalbėti! Bėk kuo 
toliau nuo gėdos, Alisandrai. 


Natanielis išeina 

Štai, jums leidus, apykvailis, tačiau romus žmogus. 
Doras žmogus, be abejonės, bet greitai sutrinka. Jis 
yra nuostabiai geras kaimynas ir puikiai žaidžia ru- 
tuliais, patikėkit. Bet Alisandro vaidmeniui — patys, 
deja, matėt — ne visai pribrendęs. Tačiau kiti did- 
vyriai neapsijuoks. 

PRINCESĖ 

Pasitrauk į šalį, gerasis Pompėjau. 


Įeina Holofernas, vaidinantis Judą, ir 
Mašalas, vaidinantis Herkulį 


HOLOFERNAS 
Jaunuolis šitas didį Herkulį vaidina, 
Tą, kurs nužudė Cerberį, trigalvį canus *. 
Kai buyo kūdikis, berniukas ir vaikinas, 
Štai taip gyvačių daug pasmaugė savo manus **, 
Quoniam *** jisai atrodo dar per menkas, 
Ergo ****, ta apologija man tenka. 
O dabar išnyk, tik taip pat oriai. - 


Mašalas išeina 


„Aš Judas...“ — 
DIUMENAS 
Judošiau! 
HOLOFERNAS 
Ne Iskariotas, pone. 
„Aš Judas, vadinamas Makabiejum." 26 
* Šuo (turėtų būti „canis“, Iot.). 
** Ranka (Iot.). 


*** Kadangi (lot.). 
**** Vadinasi (Iot.). 


PENKTAS VEIKSMAS. Antra scena 243 


DIUMENAS 
Judas, vaidinamas net abiejų, vis tiek lieka Judu. 


BIRONAS k 
Bučiuojantis išdavike, kaip tu pavirtai Judu? 
HOLOFERNAS | 
„Aš Judas..." 
DIUMENAS a 
Juo labiau tau gėda, Judai. 
HOLOFERNAS 
Ką jūs norite pasakyti? 
BOJE 
Kad Judui reikia pasikarti. 
HOLOFERNAS N 
Pradėkite, pone, kaip vyresnis. Mes ne viena- 
mečiai. 
BIRONAS 
Gerai pasakyta. Judui pasikart užteko vieno me- 
džio. 
HOLOFERNAS 
Jums nepavyks pakeisti mano veido išraiškos. 
BIRONAS 
Nes tu neturi veido. 
HOLOFERNAS 
O kas čia? 
BOJE 
Citros galva. 
DIUMENAS 
Smeigtuko galvutė. 
BIRONAS 
Kaukolė ant žiedo. 


LJ 


TUŠČIOS MEILĖS PASTANGOS 244 


LONGAVILIS 

Senos romėniškos monetos veidas, beveik nusi- 
trynęs. 
BOJE 

Cezario kardo rankena. 
DIUMENAS 

Iš kaulo išraižytas veidas ant parakinės. 
BIRONAS 

Pusė švento Jurgio skruosto ant sagės. 
DIUMENAS 
Ir ne bet kokios, o švininės. 
BIRONAS - 

Kurią dantų lupikai sega į kepurę. 

Dabar pirmyn. Mes suteikėm tau išraišką. 
HOLOFERNAS 

Be išraiškos palikot mano veidą. 
BIRONAS 

Netiesa, mes davėm tau daug veidų. 
HOLOFERNAS 

Ir įžūliai pavertėt beveidžiu. 
BIRONAS 

Nors būtum liūtas, to paties sulauktum. 
+ BOJE 

Kadangi asilas, geriau jau trauktum. 

Lik sveikas, Judai!.. Ko jis dar čia vėpso? 
DIUMENAS 

Jis laukia savo pilno vardo. 
BIRONAS 

Iš dviejų žodžių: Jud-as. 

Judantis asile, bėk sau! 
HOLOFERNAS 

Taip negražu, nekilnu, nekuklu. 


— 

BOJE 
Šviesos mesje Judui! Tamsu, dar suklups. 


Holofernas išeina 


PRINCESĖ , o, 
Vargšas Makabiejus! Kaip jį sudirbo! 


Įeina Armadas, vaidinantis Hektorą 


BIRONAS 

Galvą slėpk, Achilai: eina apsiginklavęs Hek- 
toras. 
DIUMENAS 

Nors mano juokas apsigręš prieš mane, vis tiek 
pasijuoksiu. 
KARALIUS 

Palyginus . su juo, Hektoras tebuvo eilinis tro- 
jėnas. i i 
BOJE 

Bet argi tai Hektoras? 
KARALIUS 

Manau, kad Hektoras nebuvo taip gerai suręstas. 
LONGA VILIS , 

Jo kojos per stambios Hektorui. 
DIUMENAS 

Tikrai, ypač blauzdos. 
BOJE 

Ne, jis labiausiai sustorėjęs per juosmenį. 
BIRONAS 

Tai negali būti Hektoras. 

DIUMENAS 
Jis arba dievas, arba dailininkas, nes vis rodo 
rūstų veidą. 
ARMADAS 
„Valdovas iečių, visagalis Marsas 
Padovanojo Hektorui. . 
DIUMENAS 
Muškatą. 
BIRONAS 
Citriną. 
LONGAVILIS 
Įdarytą gvazdikais. 
DIUMENAS 
Ne, išdarytą. 
ARMADAS 
Tylos! 
„Valdovas iečių, visagalis Marsas 
Padovanojo Hektorui iš Trojos 
Stiprybę tokią, kad kovojo narsiai 
Nuo ryto iki vakaro herojus. 
Aš —ta gėlė.. 
DIUMENAS 
Ta mėta. 
LONGAVILIS 
Varnalėša. 
ARMADAS 
Brangusis Longavili, pažabok savo liežuvį. 
LONGAVILIS 
Greičiau man reiktų jį išžaboti, kad neatsiliktų 
nuo Hektoro. 
DIUMENAS 
Tikrai, Hektoras — greitas skalikas.27 

ARMADAS 

Šaunusis karys seniai miręs ir supuvęs. Taigi, 
mieli viščiukai, palikit mirusiojo palaikus ramybėje. 
Kol kvėpavo, jis buvo tikras vyras. Bet aš noriu 
tęsti savo vaidmenį. (Princesei) Žavingoji princese, 
teikitės atkreipti į mane savo klausą. 
PRINCESĖ 

Kalbėk, narsusis Hektorai, mes sužavėti. 
ARMADAS 

Aš tikrai dievinu jūsų žavingosios malonybės 
šlepetę. 
BOJE (Diumenui) 

„ Myli ją per pėdą. 

DIUMENAS (Boje) 

Nes negali per pirštą. 
ARMADAS 

Tas Hektoras pranoko Hanibalą: .. 
MAKAULĖ 

Reikalas prinokęs, drauguži Hektorai. Nėra ko 
laukti. Jau du mėnesiai, kai jinai laukias. 
ARMADAS 

Apie ką tu kalbi? 
MAKAULĖ | 

Apie ištikimybę. Jeigu jūs nesuvaidinsite doro 
trojėno, vargšė mergaitė bus visų paniekinta. Ji nėš- 
čia. Vaikas jau nerimsta jos pilve. Jis jūsų. 
ARMADAS 

Tu mane diskredituoji valdovų akyse? Tu mirsi. 
MAKAULĖ 

Tada Hektorą būtinai išplaks už Žaknetę, kuri 
nuo jo nėščia, ir pakars už Pompėjų, kuris per jį 
Žuvo. - 

DIUMENAS 

Neprilygstamas Pompėjus! 
BOJE | 
` [žymusis Pompėjus! 
BIRONAS 

Didesnis už didį, didis, didis, didis Pompėjus! 
Pompėjus Milžiniškasis! 
DIUMENAS 

Jau Hektoras dreba. 
BIRONAS 

Pompėjus irgi susijaudino. Dar, Ate,š dar! Kurs-- 
tyk juos, kurstyk! 
DIUMENAS 

Hektoras iškvies jį į kovą. 
BIRONAS 
- Net jeigu jo pilve esančio vyriško kraujo teuž- 
tektų blusai pavakarieniauti. 
ARMADAS | 

Šiaurės ašigaliu kviečiu tave į kovą. 
MAKAULĖ | 

„Aš nenoriu kautis ašigaliais, kaip šiaurės gyven- 
tojas! Aš kaposiuos kardu. Grąžinkite mano ginklus. 
DIUMENAS 

Vietos įnirtusiems didvyriams! 
MAKAULĖ 

Aš kausiuos vienmarškinis. 
DIUMENAS 

Ryžtingasis Pompėjus! 
MAŠALAS 

Šeimininke, leiskite jus atsegioti. Ar nematot, 
kad prieš mūšį Pompėjus išlenda iš futliaro? O ką 
jūs galvojat? Nejaugi norite susigadinti reputaciją? 

ARMADAS 

Ponai ir. kariai, atleiskite man, bet aš nenoriu 
kovoti vienmarškinis. 
DIUMENAS , 

Jūs negalite atsisakyti. Pompėjus jau iškvietė. 
ARMADAS 

Mano mielieji, aš tiek pat galiu, kiek noriu. 
BIRONAS | ° 

Tada nurodykite priežastį. . 
ARMADAS | 

Kalbant visiškai atvirai, priežastis ta, kad aš ne- 
turiu marškinių. Aš dėviu vien vilnonį drabužį, kaip 
bausmę už nuodėmes. 
BOJE 

Teisybė. Ir ta bausmė buvo paskirta jam Ro- 
moje už tai, kad jis neturėjo baltinių. O nuo to 
laiko, galiu prisiekti, jis nedėvėjo jokių marškinių, 
išskyrus Žaknetės indašluostę, kurią jis nešioja prie 
širdies, kaip jos palankumo ženklą. 

Įeina Merkadas 

MERKADAS 

Tesaugo jus viešpats! 
PRINCESĖ 

Sveikas, Merkadai. 

Tačiau tu mūsų pramogą nutraukei. 
MERKADAS 

Atleiskite. Bet atnešu naujieną, 

Kuri liežuvį slegia. Jūsų tėvas... 
PRINCESĖ 

Dėl dievo, mirė! 

MERKADAS 

Už mane pasakėt. 
BIRONAS 

Išeikit, didvyriai, scena jau niaukias. 
ARMADAS 

Dėl manęs, tai aš tiktai lengviau atsikvėpsiu. Aš 
mačiau neteisybės dieną pro atsargumo skylutę ir 
'atlyginsiu skriaudą kaip karys. 


Didvyriai išeina 


KARALIUS 
Ką darysit, princese? 
PRINCESĖ | 
Boje, šią naktį vyksim. Pasiruoškit. 
KARALIUS 
Princese, aš maldauju, pasilikit. 
PRINCESĖ 
Kartoju, ruoškitės. Jums, ponai, ačiū 
Už pastangas gražias. Aš jus maldauju 
Visa nusiminimo pilna siela, 
Kad jūsų išmintis mums dovanotų, 
Jei leidom sau per daug laisvai šaipytis 
Ar kiek per drąsiai su jumis kalbėjom. 
Dėl to reikėtų kaltinti vien jūsų 
Kilnumą. Tad, valdove, likit sveikas! 
Sunki širdis lanksčiam liežuviui priešas. 
Atleiskite, kad per menkai dėkoju 
Už taip lengvai laimėtą palankumą. 
KARALIUS 
Kai skirtas laikas eina pabaigon, 
Pagreitina visų dalykų eigą, 

Išspręsdamas dažnai be jokio vargo . 

Tai, kas ilgoms deryboms nepavyko. 

Nors įpėdinės gedulingas veidas 

Neleidžia meilės šypsenai nušvisti, 

Nepaisant mūsų jausmo nekaltumo, 

Bet meilės žodį esame išgirdę, 

Nuo šiol tegul jo sielvartas netemdo. 

Užuot apverkus prarastus draugus, 

Daug protingiau ir naudingiau yra 

Draugais naujai įgytais pasidžiaugti. 
PRINCESĖ į 

Nesuprantu aš. Dvigubai man liūdna. 
BIRONAS 

Ausis liūdnųjų mėgsta aiškią kalbą, 

Bandysiu aš padėt suprast karalių. 

Dėl jūsų mes, nepaisydami laiko, 

Pamynėm priesaiką, nes jūsų grožis . 

Mus smarkiai pakeitė, jausmus pavertęs 

Ketinimų kliūtim ir priešingybe. 

Jei mes kuo pasirodėme juokingi, ' 

Tai meilė juk pilna savų keistumų, 

Kaip vaikas įnoringa, tuščiagarbė, 

Akių pradėta ir todėl, kaip jos, 

Pilna keistų pavidalų ir formų, 

Vis kintančių, kaip judančios akies 

Suvokiami pavidalai vis kinta. 

O jeigu, vėjavaikiais apsimetę, 

Mes jūsų dangiškose akyse 

Savom kalbom nešlovę užsitraukėm — 

Tai šitos akys dangiškos, kurios 

Klaidas pamatė, mus į jas pastūmė. 

Todėl, jei mūsų širdys jums priklauso, 

Ir klaidos tų širdžių jums atitenka. - 
Mes neištikimi sau buvom kartą, 
Kad amžiams būtume ištikimi 
Savosios išdavystės kaltininkėms. 
Todėl net melas, nuodėmė sunki, 
Taip apsivaliusi, dorybe virsta. 
PRINCESĖ 
Mes gavom jūsų meilės pilnus laiškus 
Ir dovanas, tas pasiuntines meilės. 
Bet mes, merginos, tarp savęs nusprendėm, 
Kad visa tai tėra žaidimas; juokas, 
Įmantrios kalbos laiko praleidimui. 
Rimčiau priimt nebuvom nusiteikę, 
Į meilinimąsi žiūrėjom taip, 
Kaip ir derėjo, — lyg į linksmą pokštą. 
DIUMENAS 
Laiškai tie reiškė daug daugiau nei juoką. 
LONGAVILIS 
Taip pat ir žvilgsniai. 
ROZALINA 
Mes ne taip supratom. 
KARALIUS 
Jei dar nėra vėlu, padovanokit 
Mums savo meilę. 
PRINCESĖ 
Jau per maža laiko 
Ištikimybei amžinai prisiekti. 
Ne, ne, valdove, sunkiai prasikaltot, 
Sulaužęs priesaiką. Štai mano žodis. 
Jei meilę man, kuria aš abejoju, 
Įrodyt norit, jums suteiksiu progą. 
Be priesaikos, — aš netikiu ja. Vykit 

Į skurdžią atsiskyrėlio buveinę, 

Toli nuo šio pasaulio malonumų. 

Ten laukite, kol dvylika ženklų 

- Danguj vėl metų sąskaitas suves. 

Ir jei gyvenimas rūsčioj vienatvėj 

Karštų troškimų jūsų neatšaldys, 

Jei pasninkai, speigai ir kietas guolis 

Puošnių žiedų tos meilės nenukąs 

Ir ji gyvuos išbandymui praėjus, — ` 

Tai, nuopelnais savaisiais pasirėmęs, 

Po metų mano meilės reikalauk. 

Ir, kaip šis tyras delnas tavo rankoj, 

Aš būsiu tavo. O dabar užsklęsk 

Mane liūdėti gedulo namuos, 

Išlieti skundą ašarom karčiom, 

Apraudant savo tėvo netekimą. 

Jei priešinies — tepersiskiria pirštai, 

Te mūsų širdys pažadus pamiršta. 
KARALIUS 

Jei mano jausmas vienumoj pakis 

Ir suvilios ramybė įprastinė, 

Tegul mirtis užmerkia man akis! 

Nuo šiol mana širdis tavoj krūtinėj. 
BIRONAS 

O kas gi man, brangioji? Kas gi man? 
ROZALINA 

Išpirkti kaltę jums taip pat reikės. 

Jūs priesaiką sulaužėt, nusidėjot, 

Todėl, jei siekiat mano palankumo, 

Be poilsio praleisti reiks metus, 

Palinkus prie sunkių ligonių lovų. 

DIUMENAS 
Kokia dalia, brangioji, man skirta? 
Žmona? 
KATERINA 
Barzda, dora ir sveikata 
Telydi jus per visą laiką tą. 
DIUMENAS 
Ar jau galiu jums padėkot kaip žmonai? 
KATERINA 
Ne taip supratote. Metus ir dieną 
Jaunikių žodžiai atsimuš į sieną. 
Atvykit, kai princesė lauks karaliaus; 
"Jei meilės daug turėsiu, gausit dalį. 
DIUMENAS 
Ištikimai tarnausiu lig to laiko. 
KATERINA 
Be priesaikų. Vis tiek jų nesilaikot. 
LONGA VILIS 
Kaip. Marija? 
MARIJA 
Kai metinės ateis, 
Man geras draugas gedulą pakeis. 
LONGAVILIS 


Belieka kantriai laukt, nors ilgas laikas.. 


MARIJA 
Kaip jūs. Pralenktų jus ūgiu mažai kas. 


BIRONAS 
Gražuole mano, tu mąstai? Pažvelk 
Man į akis, į veidrodį širdies, — 
Kaip nuolankiai jos laukia paliepimo. 
Sakyk, kaip tavo meilę man pelnyti? 

ROZALINA 
Bironai, jus dažnai girdėjau minint, 
Dar jūsų neregėjus. Sklinda kalbos, 
Kad pašaipa jums niekad neišsenka, 
Patyčios kandžios nei žodeliai taiklūs 
Ir juos dalinti esat pasiruošęs 
Visiems, kurie pakliūva ant liežuvio. 
Jei norit apvalyt vaisingą protą, 
O juo labiau — dar if mane laimėt, — 
Kitaip manęs laimėti nepavyks, — 
Jūs turite kiekvieną metų dieną 
Lankyt ligonius nebylius, kalbėti 
Su nelaimingais vargšais; jums reikės, 
Įtempus protą, sąmojais prabilti, 
Kad jie šypsotųs, sopulius pamiršę.. 
BIRONAS 
Mirties gerklėj sužadint paiką juoką? 
Aš negaliu, man nieko neišeis. 
Agonijoj kurčia linksmybei siela. 
ROZALINA 
Tai būdas protui pašaipiam sutramdyt, 
Galingam tol, kol juokdarių žodžius 
Klausytojai kvailu juoku palydi. 
Nes sąmojo pasisekimą lemia 
Vien klausanti ausis, o ne liežuvis, 
Kuris jį taria. Jeigu tie ligoniai, 
Apkurtę nuo vaitojimų savų, 
Norės klausyt kvailų patyčių — ką gi, 
Priimsiu jus, atleidus šitą ydą. 
Bet jeigu nenorės, tai pasistenkit 
Silpnybės šios tenai atsikratyti, 
Kad apsidžiaugčiau jus geresnį radus. 

BIRONAS | 

Metus! Gerai. Kas lemta, tą ir gausiu, — 

Visus metus ligoninėj juokausiu. 
PRINCESĖ (karaliui) 

Dabar, valdove, laikas man keliauti. 
KARALIUS 

Mes palydėt norėsim atitokę. 
BIRONAS | 

Senų spektaklių pabaigos kitokios. 

Ten Džekas gauna Džeinę. Šio žaidimo 

Juokais vos vos nepavertė merginos. 
KARALIUS 

Bet mes turėsim tik metus iškest, 

Ir galas jam. 
BIRONAS 

Spektaklis užsitęs. 
Įeina Armadas 

ARMADAS 

Šviesiausioji didenybe, malonėkite. . .. 
PRINCESĖ 

Ar tai tik ne Hektoras? 
DIUMENAS 

Narsusis Trojos karžygys. 
ARMADAS 

Aš noriu pabučiuoti tavo karališkąjį pirštą ir at- 
sisveikinti. Aš supančiojau save įžadu: prisiekiau 
Žaknetei, kad, siekdamas jos švelnios meilės, trejus 
metus žingsniuosiu paskui arklą. Bet, garbingiausioji 
didenybe, gal neatsisakysit paklausyti dialogo, kurį 
du mokslo vyrai sukūrė pelėdos ir gegutės garbei? 
Jis turėjo eiti mūsų vaidinimo gale. 

KARALIUS 

Greitai kvieskit juos, paklausysim. 
ARMADAS ` 

Ei! Įeikite. 


Įeina Holofernas, Natanielis, Ma- 
šalas, Makaulėirkiti 


Šitoj pusėj yra Hiems, Žiema, o kitoj — Ver, 
Pavasaris. Pirmosios vardu kalba pelėda, antrojo — 
gegutė. Ver, pradėk. 


Daina 


PAVASARIS | 
Kada žibuoklės ir vėdrynai, 
Kuklių ramunių baltos galvos, 
Ir pienės, geltonumo gryno, 
Linksmai nudažo klonį, kalvą, 
Gegutė medy snapą kraipo, 
Iš vyrų vedusiųjų šaipos: 

Ku-Kū! 

Ku-kū| Ku-kū! Grėsmingas žodis! 
Jis vedusiam baisus atrodys. 


Kai piemenys laukuos dūduoja 
Ir kelia vieversys artoją, 
Kai kuosos ir kovai poruojas, 
Merginos saulėj drobę kloja, 
Gegutė medy snapą kraipo, 
Iš vyrų vedusiųjų šaipos: 

Ku-kū! 
Ku-kū! Ku-kū! Grėsmingas žodis! 
Jis vedusiam baisus atrodys. 


TUŠČIOS MEILĖS PASTANGOS 958 


ŽIEMA 

Kai pūsčioja piemuo rankas, 
Varvekliai driekias palei sieną, 
Ir Tomas degina pliauskas, 
Ir su ledu pargrįžta pienas; 

Kai sniegą pusto, vėjas kaukia, 
Tai naktimis pelėda šaukia: 

Kūviau! 

Kūvyt! Net linksma daros, 
Kada iš puodo virsta garas. 


Kai vėjas ūžia, pusto sniegą, 
Ir žodžiai kosuly pradingsta, 
Ir paukščiai pusnyje užmiega, 
O Marianai nosis brinksta, 
Kai vakarienę valgyt sėda, 
Tai šaukia naktimis pelėda: 
Kūviau! 
Kūvyt! Net linksma daros, 
Kada iš puodo virsta garas. 
ARMADAS 
Merkurijaus žodžiai atrodo šiurkštūs po Apolono. 
dainų. Jūs į tą pusę, mes į šitą. 


Išeina 

TARP BUFONADOS IR ROMANTIKOS 


Kaip tikras Renesanso žmogus, Šekspyras juokėsi 
linksmai, sodriai, karnavališkai. Jo komedijos pra- 
sideda nuo bufonados, liaudiškos savo prigimtimi ir 
ištakomis, atsiremiančios į antikos bei italų kaukių 
komedijos patirtį. „Klaidų komedija“ (1592—1593) 
gana atvirai seka Plauto „Dvyniais“ (,„Menechmais“), 
nors čia pat išradingai padvigubina komiškas situa- 
cijas — vietoj vienos dvynių poros jau veikia dvi. 
„Užsispyrėlės sutramdymas“ (1593—1594) labai ar- 
timas liaudies farsui, net bundanti meilė šioje ko- 
medijoje skinasi kelią klouno drabužiu. 

Tačiau šitaip buvo, kol Šekspyras mokėsi kome- 
diografo amato. Netrukus jam parūpo giliau įsi- 
skverbti į žmogaus vidų, juoku reikšti ne tik gyvy- 
bingumo perteklių, bet ir padėti savo herojams per 
komiškas peripetijas suvokti tikrąsias gyvenimo 
vertybes. Situacijų komizmą ir rupų mugės teatro 
juoką papildo atvira romantika. Pakilus įsimylėjėlio 
monologas varžosi su kalambūriškais juokavimais, 
šiurkščią kalbėseną vis dažniau keičia elegantiška 
fechtuotė žodžiais. Tokia stilistika vyrauja dviejuo- 
se kūriniuose, parašytuose bemaž vienu laiku — 
apie 1594 ar 1595 metus. Tai šiame leidinyje spaus- 
dinamos, pirmą kartą į lietuvių kalbą išverstos ko- 

medijos: „Du. veroniečiai" ir „Tuščios meilės pa- 
stangos'. | 

Nauja čia ne vien stilistika — jos lūžis liudija 
neabejotiną Šekspyro pasaulėjautos raidą. Atminki- 
me, kad 1593—1594 m. jau sukurtas „Ričardas III“, 
kiek vėliau gims tragedija „Romeo ir Džuljeta“. Ži- 
noma, kovos už valdžią mechanizmą rašytojas pir- 
miausia narstys draminėse kronikose, o iki vadina- 
mųjų „didžiųjų tragedijų“ lieka šešetas septynetas 
metų. Bet ir naujosiose komedijose visu balsu pra- 
byla mąstantis humanistas. Šekspyras renkasi siu- 
žetus, kurie leistų tirti meilės prigimtį, draugystės ir 
meilės santykį, aiškintis painią proto ir jausmo dia- 
lektiką. Žodžiu, kalbėti ta pačia tema kaip ir sone- 
tuose (rašytuose ar teberašomuose tuo laiku), tik ne 
taip intymiai ir dramatiškai, užtat — valiūkiškai ir 
grakščiai pokštaujant. Įdomu, kad Valentino, Pro- 
tėjo ir Silvijos santykiai primena sonetų „trikampį“: 
poetas — draugas — mylimoji. O „Tuščiose meilės 
pastangose“ intymūs prisipažinimai ne kartą reiš- 
kiami soneto forma. 

Abi komedijos daug kuo skiriasi. Vienos konf- 
liktas gana rimtai supina meilę ir draugystę. Kita 
aiškiai sumanyta kaip savotiškas eksperimentas, 
lengvas žaidimas mokslu ir meile čia virsta tikru 
jausmu. Vis dėlto bendrumų yra daugiau. Šekspyras, 
kaip ir brandesnėse komedijose, fabulą bei šventiš- 
ką atmosferą kuria stengdamasis veikėjus išplėšti 
iš įprastos kasdienybės ir priversti juos atrasti save. 
Atrasti visų pirma jausmo sferoje ir pamažu tapti 

savarankiškomis asmenybėmis, žmonėmis, skirian- 
čiais, kas tikra ir netikra. Nuo „Vasarvidžio nakties 
sapno“ (1595—1596) iki pat „Audros“ (vainikuojan- 
čios Šekspyro kūrybos kelią) išlieka šis savęs paži- 
nimo procesas, skatinamas komiškų ar tragikomiškų 
peripetijų. 

Šitaip suprantamesnis ir „Dviejų veroniečių“ fi- 
nalas — Valentino ir autoriaus atlaidumas Protėjui. 
Šekspyras neskuba smerkti Protėjo, o tik atskleidžia 
tam tikrą - permainingo įsimylėjėlio, nesuvaldomų 
jausmų žmogaus tipą (ne veltųi jaunuolio vardas 
asocijuojasi su mitologiniu Protėju, kaitos ir nepa- 
stovumo įsikūnijimu). Jaunuolius pamoko pati veiks- 
mo eiga. O laimingas finalas labiau panašus į duok- 
lę žanro reikalavimams ir neabejotinai ironiškas. 

Ironija slypi ne tiek skubotame draugų susitai- 
kyme, kiek tarnų vertinimuose, nuolat įsiterpian- 
čiuose į veiksmo eigą. Spydas ir ypač Lansas sveiku 
liaudišku protu suteikia romantiškiems įsimylėjė- 
liams realius matavimus. Tiedu juokdariai — turinin- 
giausi ir simpatiškiausi kūrinio veikėjai. Nenuosta- 
bu, kad Engelsas susižavėjęs rašė, jog Lansas su sa- 
vo šuneliu jam atrodo „vertesnis už visas vokiečių 
komedijas, kartu paimtas..." (laiškas K. Marksui, 
1873 m. gruodžio 10 d.). Spydą ir Lansą Šekspyras 
apdovanojo sąmoju ir išmintimi, kuri nepasiekiama 
tiesioginiams meilės intrigos dalyviams. Šmaikštūs 
liaudies filosofai savaip koreguoja įsiaudrinusius įsi- 
mylėjėlius. 

Panašų derinį randame ir „„Tuščiose meilės pa- 
stangose", bet santykis čia kitoks. Tikram jausmui 
reikia įveikti ir Karaliaus sumanytą „abstinenciją“, 
ir įmantraus saloniškumo lukštą. Vėl net keliais bū- 
„dais pasitelkiama bufonada. Holoferno ir Natanielio 
figūros tarsi parodijuoja „akademijos“ mokslingu- 
mą. Armadas parodijiškai įkūnija pretenzingo kava- 
lieriaus tipą. Išgrakštinta kalba gana ironiškai 
skamba ir pačių dvariškių lūpose, net tada, kai jie 
bando būti nuoširdūs. Žemesniame lygmenyje aris- 
tokratus pašiepia — sąmoningai ar netyčia — Mul- 
kis, Makaulė ir Mašalas. 

Paremdama žaismingą kūrinio atmosferą, bufo- 
nada vis dėlto nesugriauna „„Tuščių meilės pastan- 
gų“ romantiškumo. Kuo juokingesni jaunieji Nava- 
ros didikai, vienas nuo kito slepiantys savo meilę, 
tuo akivaizdesnis tikro jausmo pranašumas. Kaip 
patraukliausia asmenybė čia iškyla Bironas. Ašt- 
raus liežuvio ir skvarbaus proto, jis nuo pat pra- 
džių šiaušėsi prieš sumanytąją „akademiją“, remda- 
masis sveika nuovoka. Dabar galingai pratrūko 
jausmas. Komedijos eigoje Bironas stipriausiai pa- 
milsta ir lyriškiausiai išsako savo meilę, nepraras- 
damas nei ironijos, nei filosofinio užmojo. Kažin ar 
rasis net vėlesnėje Šekspyro kūryboje tokia darni, 
jausmais ir mintimis pagaunanti romantinė asme- 
nybė. l 

Šios komedijos palyginti retai statomos. Jos iš 
tiesų nėra tobulos sandaros, dalis charakterių vos 
nužymMėta, kalambūrai dažnai nejuokingi dabarti- 

niam žiūrovui arba pernelyg elementarūs. Bet vien 
dėl Spydo, Lanso, Birono jos vertos dėmesio ir Šeks- 
pyro plunksnai gėdos nedaro. Dramaturgas apčiuo- 
pė bufonados ir romantikos junginį, reikalingą, kad 
herojai atrastų save, išgyventų lyg ir kokį komišką 
katarsį. Be šio lūžio nebūtų tikrosios Šekspyro ko- 
medijos — išminties, gimstančios pokštų stichijoje. 


DOVYDAS JUDELEVIČIUS 

PAAIŠKINIMAI 


DU VERONIEČIAI 


Komedija, daugelio tyrinėtojų nuomone, parašyta apie 1594 m., 
nors kai kas linkęs nurodyti ankstesnę datą. Apie anų laikų 
pastatymus žinių nėra. Kūrinys pirmą kartą išspausdintas tik 
1623 m. Šekspyro dramų rinkinyje. 

Siužeto metmenys primena vieną epizodą — apie Feliksą ir 
Felismeną — iš ispaniškai parašyto portugalų autoriaus Chorchės 
Montemajoro romano „Diana“ (1542—1559). Šekspyras galėjo su: 
sipažinti su romano prancūzišku vertimu, išėjusiu 1578 ir 
1587 m., arba angliškojo vertimo (atlikto 1582 m., išspausdinto 
1598 m.) rankraščiu. Labiausiai įtikimas šaltinis — mūsų nepa- 
siekusi pastoralinė pjesė „Feliksas ir Filiomena“, kuri dar 1585 m. 
buvo suvaidinta karalienės Elžbietos rūmuose ir, matyt, rėmėsi 
minėtuoju romanu. Būta ir kitų įtakų: antai viename italų kau- 
kių komedijos scenarijuje randama neabejotinų paralelių su 
„Dviem veroniečiais“. 

1980 m. „Du veroniečius“ pastatė Klaipėdos dramos teatras. 


! Graikų legenda pasakoja apie Leandrą, jaunuolį iš Abido, 
kuris kasnakt plaukdavo per Helespontą (Dardanelų sąsiaurį) pas 
mylimąją Herą, Afroditės žynę; kelią jam rodydavo Heros už- 
degtas žiburys. Kartą audra užpūtė žiburį, ir Leandras nuskendo. 
Hera iš sielvarto šoko nuo bokšto į bangas. 

2 Veronos ir Milano miestai abu toli nuo jūros, ir Valentinui 
Nėra jokio reikalo plaukti laivu. Bet Šekspyras dažnai nepaiso 
geografinio tikslumo, juo labiau kad situacijos įtampai ir poetiš- 
kumui jūrų kelionė, be abejo, rodėsi tinkamesnė. 

3 Būdingas Šekspyrui netikslumas: Eglamūras minimas tarp 
Veronos jaunikių, o iš tolesnio veiksmo aiškėja, kad jis mila- 
nietis (žr. IV v. 3 sc.). 

4 „Meilės šviesa“ — populiari to meto daina. Šekspyras ją taip 
pat mini komedijoje „Daug triukšmo dėl nieko“ (III v. 4 sc). 

5 Netvarkingas drabužis buvo laikomas ženklu, kad žmogus 
įsimylėjęs. 

6 Kažkodėl tuomet manyta, jog chameleonas nuo kitų driežų 
skiriasi tuo, kad neva mintąs oru. Vėliau, II veiksmo 4 scenoje, 
ta pati mintis pakartojama Valentino ir Turijo dialoge. l 

T Lansas kalambūriškai užsimena apie daugelyje parapijų vyk- 
davusias „alaus šventes“ („Church-ale“, „Holy-ale“), per kurias 
būdavo surenkama papildomų lėšų bažnyčiai. Dalyvauti šiose 
šventėse galėdavo tik krikščionys. 

8 XVI a. Anglijoje grožio etalonas buvo šviesūs plaukai ir 
šviesi odos spalva. Prilygindamas Džuliją tamsiaveidei etiopei, 
Protėjas nori paneigti buvusios mylimosios grožį ir iškelti Sil- 
viją (nors iš tiesų Džulija yra šviesiaplaukė). 

? Pagal graikų mitą Fajetonas buvo saulės dievo Hetijo ir 
okeanidės Klimenės sūnus. Sūnui paprašius, tėvas leido jam per- 
važiuoti per dangų saulės vežimu. Tačiau Faįetonas nesuvaldė 
žirgų, pernelyg priartėjo prie žemės, ir ėmė degti miškai, džiūti 
jūros bei upės. Vadindamas Valentiną ne Helijo, o Fajetono 
motinos vyro Meropo sūnumi, hercogas, matyt, nori dar labiau 
paniekinti jaunuolį, mitologine užuomina pabrėžti jo menkyste. 

10 Šventasis Mikalojus buvo laikomas mokslo žmonių globėju. 

NU Viename graikų mite sakoma, kad stebuklingojo dainiaus 
Orfėjo arfa padaryta iš mirusių poetų gyslų. 

12 Leviatanai — Biblijoje minimos jūrų pabaisos. 

13 Originale minimas storulis vienuolis, kurį anglai žiūrovai 
nesunkiai atpažindavo kaip brolį Taką; „svieto lygintojo“ Robino 
Hudo bendražygį. Dėl to miško scenos komedijoje įgyja ne tik 
anglų liaudies baladžių kolorito, bet ir socialinio protesto gaidų. 

14 Kretos karaliaus Mino duktė Ariadna pamilo atėnietį Te- 
sėją, padėjo jam užmušti pabaisą Minotaurą ir išeiti iš labirinto. 
Abu drauge pabėgo iš Kretos, bet pakeliui į Atėnus Tesėjas 
paliko Ariadną miegančią Nakso saloje. ` 


TUŠČIOS MEILĖS PASTANGOS 


-Išspausdinta 1598 m. Leidinio tituliniame lape nurodyta — 
pirmą kartą — autoriaus pavardė ir pažymėta, kad tekstas „iš 
naujo taisytas ir papildytas“. Komedija neabejotinai buvo para- 
šyta ir suvaidinta anksčiau, tarp 1593 ir 1595 metų. Manoma, 

kad ji buvusi skirta privačiam spektakliui kokio didiko rūmuose, 
bet konkretesnių duomenų apie tai nėra. 

Siužeto šaltinis nežinomas, gal jo nė nebuvo. Aiškūs tik 
kai kurie įvykiai bei asmenys, kurie bent išoriškai pasitarnavo 
kūrinio sumanymui. 1578 m. Margarita Valua, Prancūzijos kara- 
lių Karolio IX ir Henriko III sesuo, keliavo drauge su savo 
motina Kotryna Mediči į Navarą pas tenykštį karalių Henriką, 
savo vyrą (būsimą Henriką IV). Oficialiai kelionė buvo skelbta 
kaip Margaritos bandymas susitaikyti su Henriku Navariečiu po 
ilgoko išsiskyrimo, bet tikrasis tikslas buvo politinis ir diplo- 
matinis — derybos dėl Akvitanijos, pietvakarių Prancūzijos sri- 
ties, daug kartų keitusios savo šeimininkus. Į tokias misijas 
Margarita paprastai vykdavo lydima jaunų dvaro damų ir mielai 
pasinerdavo į žaidimus, linksmybes, puošnius reginius. Šekspyrui 
galėjo pasitaikyti koks pasakojimas apie šią kelionę. 

Šiaip ar taip, Prancūzijos princesė primena Margaritą Valua, 
o Navaros karaliaus dvariškiai turi realių Henriko Navariečio 
aplinkos aristokratų vardus. Tiesa, Navaros karalius veikėjų są- 
raše vadinamas Ferdinandu, bet daugiau tas vardas neminimas. 
O didikų prototipai gana aiškūs. Maršalas Bironas ir hercogas 
Longavilis buvo žymiausi Henriko karo vadai 1589—1592 m. 
vidaus karų metu. Hercogas de Majenas (jis atitiktų Diumeną) 
vadovavo Katalikų lygai, kuri priešinosi Henrikui. Anglija rėmė 
Prancūzijos karaliumi tapusį Henriką: karalienės Elžbietos siųsta 
kariuomenė, vadovaujama grafo Esekso, kovėsi drauge su Birono 
daliniais. Natūralu, kad Birono vardas Anglijoje buvo ne mažiau 
populiarus už Henriko Navariečio vardą, nors abiejų šalių san- 
tykiai atvėso, kada 1593 m. pastarasis politiniais sumetimais 
priėmė katalikų tikėjimą. 

Tačiau komedijoje Šekspyrui visiškai nerūpi Navaros ar 
Prancūzijos politiniai reikalai, užuominos apie ginčą dėl Akvi- 
tanijos — lakoniškos ir formalios, kaip formalus ir veikėjų ryšys 
su prototipais. Viskas pajungta pagrindinei temai: meilė nugali 
Navaros „akademijos“ .knyginį užsisklendimą, atsiribojimą nuo 
gyvo gyvenimo. i 

Atvirai komiškus veikėjus Šekspyras kūrė nusižiūrėjęs į italų 
kaukių komedijos mėgstamus personažus. Tačiau net Armadas, 
Holofernas, Natanielis yra pakankamai originalūs, psichologiškai 

individualizuoti veikėjai, o Mulkis, Makaulė ir Mašalas jau pri- 
artėja prie anglų liaudies komedijos tradicijų. 

! Turimas galvoje vienas iš biblinių pasakojimų apie galiūną 
Samsoną. Pakliuvęs į nelaisvę Gazoje, Samsonas išrovė miesto 
vartus ir užkėlė juos į tolimo kalno viršūnę. 

? Šekspyro ir jo amžininkų kūriniuose ne kartą minima sena 
baladė apie Afrikos karalių Kofetua, kuris įsimylėjo elgetą 
mergaitę Zenelofonę. Šios komedijos IV veiksmo 1 scenoje 
skaitomas Armado laiškas jau mini baladės veikėjų vardus. 

3 „Kon-ko-li-nel" galbūt yra dainos pavadinimas ar prie- 
dainis. 

4 Mašalas cituoja žodžius iš baladės apie gegužinių arkliuką 
(beje, tą pačią eilutę prisimena Hamletas scenoje su Ofelija — 
žr. „Hamleto“ III v. 2 sc.). Liaudies gegužinėse vienas iš šokėjų, 
dažniausiai berniukas, vaizduodavo arklį — prisirišdavo arklio 
pavidalo lėlę ir straksėdavo, rankomis pasirėmęs į kelius. Refor- 
macija gegužinių nemėgo; puritonams spaudžiant, šie pavasario 
švenčių papročiai Šekspyro laikais jau buvo smarkiai sunykę. 
Apie tai, matyt, ir kalbama neišlikusioje baladėje. 

5 Graikų mitologijoje milžinas Argas — budrus sargas šimtu 
akių; jam miegant, dalis akių vis vien budėdavo. 

6 Zr. 2 paaišk. 

7 Nemėjos slėnyje, pasak graikų legendos, siautėjęs plėšrus 
liūtas. Įveikti jį pajėgęs tik Herkulis. 

8 Čia minimas frankų karalius Pipinas Trumpasis, Karolio 
Didžiojo tėvas, gyvenęs VIII a. l 

9 Džinevra — legendinio karaliaus Arturo žmona. 

10 Kretos deivė Diktina dažnai būdavo sutapatinama su Diana 
(Artemide) — ne tik medžioklės, bet ir mėnulio deive. Tėvas Na- 
tanielis čia vėl stengiasi rodyti savo mokytumą: beria iš eilės 
visus galimus mėnulio dievybės variantus. 

11 „Laimingasai, prašau tave, kol kaimenė vėsioj paunksnėj 
gromuliuoja" (Iot.) — citata iš Baptistos Mantujiečio (1448—1516) 
pirmosios eklogos; šio autoriaus kūrinių buvo mokomasi anų 
laikų Anglijos mokyklose. 

12 „Venecija, Venecija, kas tavęs nematė — negali įvertinti" 
(it.). Citatą Šekspyras tikriausiai bus paėmęs iš Florijo italų kal- 
bos vadovėlio, išleisto Londone 1591 m. 

3 Ovidijaus pavardė Nazonas (lot. Naso) tikrai reiškė „no- 
singas", „didžianosis“. | 

4 Graikų karžygys Ajaksas, legendinis Trojos karo dalyvis, 
užsirūstino ant graikų, kam tie nedovanojo jam žuvusio Achilo 
šarvų. Apkvaitęs jis avinų bandą palaikė graikais ir pradėjo be 
gailesčio švaistytis-kalaviju. 

!5 Nestoras buvo seniausias tarp graikų, dalyvavusių Trojos 
kare. Prityrusio kario ir išminčiaus patarimų visi klausydavo: 

16 Timonas — turtingas ir dosnus atėnietis; nusivylęs draugų 
nedėkingumu, pradėjo nekęsti žmonių, tapo niūriu atsiskyrėliu. 
Antikos ir Renesanso laikais jo vardas dažnai buvo mizantropo 
sinonimas. Šekspyras padarė jį pagrindiniu savo tragedijos „Ti- 
monas Atėnietis“ veikėju. 

17 Hesperidės, pasak graikų mito, saugojo medį su aukso 
obuoliais, kurį Hera gavo dovanų, tekėdama už Dzeuso. Herkulis 
užmušė sodą sergstintį drakoną ir nuskynė obuolius. ` 

` 18 Priscianas — romėnų gramatikas, kurio „Institutiones gram- 
maticae“ (apie 500 m.) ilgai buvo vienas autoritetingiausių va- 
dovėlių. 

19 „Devyni didvyriai“— vėlyvaisiais viduramžiais ir liaudies, 
ir aukštuomenės mėgstamas vaidinimas. „Didvyrių“ sudėtis keis- 
davosi, bet stengtasi laikytis tokios taisyklės: trys hefojai pa- 
renkami iš Biblfjos, trys — iš antikos, trys — iš viduramžių le- 
gendų ar istorijos. 

2 Jozuė — biblinis personažas, pranašo Mozės įpėdinis. Jo 
vadovaujamos Izraelio gentys, iškeliavusios iš Egipto, pereina 
dykumą, paskui Jordano upę ir įsikuria Chanaano žemėje. Bib- 
lijoje yra atskira „Jozuės knyga“, 

2! Katerina, norėdama įgelti Rozalinai, jai primena ne tik 
Birono inicialą, bet ir merginos tamsų gymį: didžiosios raidės 
buvo rašomos ryškiu juodu gotišku šriftu. Rozalina savo ruožtu 
nelieka skolinga: raudonos „O“ raidės tais laikais dažnai reiškė 
strazdanas ar net raupus. 

2 Sen Deni — šventasis, laikytas Prancūzijos globėju (pat- 
ronu). 


23 Amžininkai nurodo atvejų, kada į iškilmes didikai atvyk- 
davo persirengę rusų drabužiais. Kita vertus, rusų pasiuntiniai 

ne kartą lankėsi tais laikais Anglijos karalienės rūmuose su 
diplomatinėmis ar prekybinėmis misijomis. 

2 Ironiška užuomina apie tolimą Birono ir jo bendrų „ke- 
lionę" iš „Moskovijos“. 

235 Ant Pompėjaus šarvų, kaip jo asmens ženklas, pavaizduota 
pantera. 

26 Pajutęs. neigiamą žiūrovų reakciją, Holofernas skuba pri- 
minti, kad jis ne Judas Iskariotas, išdavęs Kristų, o Judas 
(Jehuda) Makabiejus, vadovavęs II a. pr. m. e. Judėjos gyven- 
tojų sukilimui prieš Seleukidus. Bet didikai ir toliau laikosi 
savo pasirinkto ironiško žaidimo. - 

2 Kovodamas su Achilu, Hektoras, priešininko persekioja- 
mas, septynis kartus apibėgo Troją. 

2 Atė— sen. graikų mitologijoje — Dzeuso duktė, simboli- 
zuojanti staigią beprotybę. 

Še31 


Šekspyras V. 

Du veroniečiai; Tuščios meilės pastangos: 
Komedijos / Iš anglų k. vertė A. Danielius; 
[Baig. str., p. 259—262, ir paaišk., p. 264—269, 
D. Judelevičiaus|.— V.: Vaga, 1983,— 270 p. 


Knygoje dvi Šekspyro komedijos, parašytos maždaug 1594— 
1595 m. Abiejų kūrinių tema — meilė, draugystė, proto ir jausmo 
santykis. Dinamiškai plėtojamą „Dviejų veroniečių“ meilės intrigą 
pasodrina būdingi Šekspyro personažai — tarnai-klounai, įkūnijantys 
sveiką liaudišką išmintį-ir sąmojį. Žaismingoje, bufonados elementų 
kupinoje komedijoje „Tuščios meilės pastangos“ nuoširdus jausmas 
sugriauna herojų — Navaros karaliaus ir jo dvariškių — pasistatytas 
sauso racionalumo, dirbtinio mokslingumo užtvaras, padeda jiems at- 
Tasti save. 

